Tsunami kaarisaa akee imthihaaneh, kaamiyaabuvee ageedhaa varugadha veema: Raees | Mihaaru\nރައީސް އިބްރާހިމް މުހައްމަދު ސޯލިހް މިއަދު ރ. ދުވާފަރަށް ވަޑައިގެން ކުޑަކުއްޖަކާ ސަލާމް ކުރައްވަނީ. --- ފޮޓޯ: ރައީސް އޮފީސް\nސުނާމީ ކާރިސާއަކީ އިމްތިހާނެއް، ކާމިޔާބުވީ އަގީދާ ވަރުގަދަވީމަ: ރައީސް\n26 ޑިސެމްބަރ 2018 - 16:44 11 comments\nމީގެ 14 އަހަރު ކުރިން ރާއްޖެ އަށް ކުރިމަތިވި ސުނާމީގެ ކާރިސާ ހިނގި ދުވަހު، ރައީސް އިބްރާހިމް މުހައްމަދު ސޯލިހް ހުންނެވީ އުފަން ރަށް ޅ. ހިންނަވަރުގަ އެވެ. އެ ދުވަހު، ރަށުގައި ފެންބޮޑުވި މަންޒަރު އެންމެ ގާތުން ފެނިވަޑައިގެންނެވި އެއް ބޭފުޅަކީ ވެސް ރައީސް އެވެ.\nގައުމީ އެއްބައިވަންތަކަމުގެ ދުވަސް ފާހަގަ ކުރުމަށް ބޭއްވި ޖަލްސާގައި ރައީސް ވިދާޅުވީ އެ ދުވަހު މުޅި ރަށުގައި ފެންބޮޑުވި މަންޒަރު ފެނިވަޑައިގެންނެވި އިރު، އެމަނިކުފާނުގެ ދެ ކުދިން ކައިރީގައި ތިއްބެވި ކަމަށެވެ. އެމަނިކުފާނު އެ ވާހަކަފުޅު ހިއްސާ ކުރެއްވީ ވެސް ފެންކަޅިވެ ހުންނަވައި، އަސަރާއެކުގަ އެވެ.\nރައީސް ވިދާޅުވީ ދެ ކުދިންގެ ތެރެއިން އެއް ކުއްޖަކު، ގޭގެ ކުރިމަތީގައި ހުރި ގަހެއްގެ ކުރިއަށް އަރައި ހުރިއިރު، އަނެއް ކުއްޖާ ހުރީ ފާރު ބުރިއަކަށް އަރައި ކަމަށް ރައީސް ވިދާޅުވި އެވެ.\nރައީސް ވިދާޅުވީ ސުނާމީ ކާރިސާގެ ސަބަބުން އިގްތިސާދީ ގޮތުންނާއި އިޖުތިމާއީ ގޮތުން ރާއްޖެ ފުން ވަޅުގަނޑަށް "ގަންބާލި" ކަމަށެވެ. އެއީ އާއިލާތައް ވިއްސިވިހާލި ކުރުވި، ހިތި ތަޖުރިބާއެއް ކަމަށް ވެސް ރައީސް ވިދާޅުވި އެވެ. އެމަނިކުފާނު ސިފަ ކުރެއްވި ގޮތުގައި އެއީ މުދަލާއި ގެދޮރު ސުންނާފަތިވެ، ފޫނުބެދޭވަރުގެ ގެއްލުންތަކެއް ލިބުނު ހާދިސާއެކެވެ.\nރައީސް އިބްރާހިމް މުހައްމަދު ސޯލިހް މިއަދު ރ. ދުވާފަރަށް ވަޑައިގެން އާންމުންނާ ސަލާމް ކުރައްވަނީ. --- ފޮޓޯ: ރައީސް އޮފީސް\nރާއްޖެ އާއި އޭޝިއާގެ ބައެއް ގައުމުތަކަށް 2004 ވަނަ އަހަރު އެރި ސުނާމީ ކާރިސާގައި ރާއްޖޭގެ ގިނަ ރަށްތަކަށް ބޮޑެތި ގެއްލުންތަކެއް ލިބި، ފަސް ރަށެއްގައި މީހުން ދިރިނޫޅެވޭ ވަރުވި އެވެ. ސުނާމީގެ ކާރިސާގައި ރާއްޖެއިން 82 މީހަކު މަރުވެ، 26 މީހަކު ވީނުވީއެއް ނޭނގި ގެއްލުނެވެ.\nސުނާމީ އެރި އިރު، ރާއްޖޭގައި މީހުން ދިރިއުޅެނީ 199 ރަށުގަ އެވެ. ސުނާމީ ކާރިސާގައި 190 ރަށަށް އެކިވަރުގެ ގެއްލުންތައް ލިބި ބައެއް ދިވެހިންގެ ދިރިއުޅުން ބަރުބާދުވި އެވެ. ގެދޮރު ސުންނާފަތިވެ، 15،000 އަށް ވުރެ ގިނަ މީހުން އުޅެން ޖެހުނީ ވަގުތީ ހިޔާތަކުގަ އެވެ.\nރައީސް ވިދާޅުވީ ކާރިސާގެ ބިރުވެރިކަމުން ހިތްތަކަށް ހަމަޖެހުން ހޯދައިދިނީ މާތް ﷲ ގެ އޯގާވަންތަކަމާ މެދު ދިވެހިންގެ މެދުގައި އޮތް ޔަގީންކަމުން ކަމަށެވެ. އެ ދުވަހު ދިވެހިންނަށް ކުރިމަތިވި ހައިހޫނު ކަމުން ސަލާމަތްކޮށްދިން ވަސީލަތަކީ ކެތްތެރިކަމާ އެކު، ﷲ ގެ ހަޒްރަތުގައި ކުރި ދުއާ ކަމަށް ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހް މިއަދު ރ. ދުވާފަރަށް ވަޑައިގަތުމުން އުމުރުން ދުވަސްވީ މީހަކު އެމަނިކުފާނަށް ދެއްވި ގަނޑުކޮޅެއް ވިދާޅުވަނީ. --- ފޮޓޯ: ރައީސް އޮފީސް\n"ގެއްލުނު މުދަލާ މެދު ޝަކުވާ ކުރުމުގެ ބަދަލުގައި އަޅުގަނޑުމެން އެދި ދެންނެވީ ﷲ ގެ ދައިމީ ނިއުމަތަށް. ވަކިވެދިޔަ ފުރާނަތަކާ މެދު ކަރުނަ އަޅާ ހާލުގައި އަޅުގަނޑުމެން ﷲ ގެ ހަޒްރަތުގައި ދުއާ ދެންނެވީ ދާއިމީ ސުވަރުގޭގެ ދަރުމަ އާއި ސަވާބަށް،" ރައީސް ވިދާޅުވި އެވެ.\nސުނާމީ ކާރިސާގެ ހަނދާންތަކުގެ ތަޖުރިބާ ހިތްތަކުން ފޮހެވިގެން ނުވާނެ ކަން ފާހަގަ ކުރައްވައި، ރައީސް ވިދާޅުވީ ދިވެހިން ދައްކުވައިދިން އެއްބައިވަންތަކަން ބައިނަލްއަގުވާމީ މުޖުތަމައު އިން ބަލައިގަތީ ނަމޫނާއެއްގެ ގޮތުގައި ކަމަށެވެ. ރަށްތައް ވީރާނަވެ، ގެދޮރު ސުންނާފަތިވި އިރު، އެހެން ގައުމުތަކުން ފެނުނު ބައިބައިވުމެއް ދިވެހިންގެ ތެރެއިން ފެނިފައިނުވާ ކަމަށް ރައީސް ވިދާޅުވި އެވެ.\n"އަމިއްލަ ފުރާނަ ނުރައްކަލަށް ހުށަހެޅިގެން ދިޔައިރު، އަޅުގަނޑުމެން އިސްކަން ދިނީ އަނެކާގެ ފުރާނަ ސަލާމަތް ކުރުމަށް،" ސުނާމީ ކާރިސާ އިން އަރައިގަތުމަށްޓަކައި ސިފައިންނާއި ފުލުހުން ކުރި ބުރަ މަސައްކަތް ވެސް ފާހަގަ ކުރައްވައި، ރައީސް ވިދާޅުވި އެވެ.\nދުވާފަރުގައި ދިރިއުޅޭ 5،000 އެއްހާ ރައްޔިތުންނަށް އިޝާރާތް ކުރައްވައި، ރައީސް ވިދާޅުވީ ރަށުގައި ދިރިއުޅޭ ރައްޔިތުން ބޭނުންވެފައިވާ ރަށްވެހިކަމަށް ދީފައި ހުރި ގޯތިތަކުގެ ރަޖިސްޓްރީ ރަށުގެ ރައްޔިތުންނަށް ބަދަލު ކުރުމުގެ މަސައްކަތް ފައްޓަވާނެ ކަމަށެވެ. އަދި ބިން ފުރި، ގޯއްޗާއި ފްލެޓު ދެވޭނެ ގޮތެއް ނެތުމާ ގުޅިގެން ދުވާފަރު ބިން ހިއްކުމުގެ މަޝްރޫއު ލަސްނުވެ، ފެށޭނެ ކަމަށް ރައީސް ވިދާޅުވި އެވެ.\nމީގެއިތުރުން، ދުވާފަރުގައި އެކަށީގެންވާ ސިއްހީ ހިދުމަތެއް ލިބެން ނެތުމާ ގުޅިގެން ކުރިއަށް އޮތް ތަނުގައި ސިއްހީ މަރުކަޒުގައި ލެބޯޓްރީއެއް ގާއިމުކޮށް، އިތުރު ވަސީލަތްތައް ލިބޭނެ ގޮތް ހަމަޖައްސާނެ ކަމަށް ވެސް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފަ އެވެ.\nރައީސް ވިދާޅުވީ ނެޝަނަލް ޑިޒާސްޓާ މެނޭޖްމަންޓް އޮތޯރިޓީއަކާއި ކައުންސިލެއް ހެދުމަށް ނިންމާފައިވާ ކަމަށެވެ. އަދި ކާރިސާތަކާ ގުޅިގެން ރައްޔިތުންނަށް އެހީވުމަށް އިންތިޒާމުތަކެއް ހަމަޖައްސައި، ޑިޒާސްޓާ މެނޭޖްމަންޓް ފަންޑުގެ ނަމުގައި ފަންޑެއް ހުޅުވައިފައިވާ ކަމަށް ރައީސް ވިދާޅުވި އެވެ.\nއިތުރު ލިޔުންތައް ރ. އަތޮޅު ރ. ދުވާފަރު ސަރުކާރު ރައީސް އިބްރާހިމް މުހައްމަދު ސޯލިހް ގައުމީ އެއްބައިވަންތަކަމުގެ ދުވަސް


”ހަސަދަވެރިކަމުން ރައްކާތެރިވާށެވެ. ހަމަކަށަވަރުން އެއީ އަލިފާނުން ދަރު އަންދާފަދައިން ހެޔޮކަންތައްތައް އަންދާލާކަމެކެވެ.“ – Atoll News\n20 hours ކުރިން | ކުޅިވަރުގެ މައިދާނުގައި ޙަރަކާތްތެރިވާ ކުޅުންތެރިންނަކީ ދިވެހި ޤައުމީ ދިދަ ބޭރު ޤައުމުތަކުގައި އުފުލާލަދޭނެ ބައެއް: ޑރ. ޢައިޝަތު ޝިހާމް\n22 hours ކުރިން | ވޭތުވެ ދިޔަ5އަހަރު ކުރި މަސައްކަތުން އިންޓަރ ސްކޫލް މުބާރާތްތަކުގައި އަތޮޅުތަކުގެ ސްކޫލްތަކުން ބައިވެރިވާ ދަރިވަރުންގެ ޢަދަދު ދަނީ އިތުރުވަމުން\n23 hours ކުރިން | ކުޅިވަރަކީ ދަރިވަރުންގެ މެދުގައި އިޖުތިމާޢީ ގުޅުން އިތުރުކޮށްދޭ އެއްޗެއް: ޢައިޝަތު ޝިހާމް\n24 hours ކުރިން | މާރެސް ވޮލީ މުބާރާތުގެ މީޑިއާ ޕާޓްނަރއަކަށް އެޓޯލް ނިއުސް އާއި އީޓީ\n1 day ކުރިން | މާރެސް ވޮލީ މުބާރާތް އަންނަ ހުކުރު ދުވަހު ފަށަނީ. ޗެމްޕިއަން ޓީމުތަކަށް 15000 ރުފިޔާ\nޝާއިޢު ކުރީ: ޢަބްދުލް ޙަންނާން މާރޗް 20, 2018, 21:03\nހަސަދަވެރިކަމަކީ އެއްއިންސާނަކު އަނެއް އިންސާނަކާއިމެދު އުފެދޭ ޖަޒުބާތުތަކާއި އިޙްޞާސްތަކުގެ ތެރެއިން އިންސާނާއަށް އެންމެ ގެއްލުންކުރަނިވި ނުރައްކާތެރި ޖަޒުބާތެވެ. މި ޖަޒުބާތުގެ ސަބަބުން އަނެކާގެ މައްޗަށް މުސީބާތްކުރިމަތިވުމަށް އެދުންވެރިވެ އަނެކާއަށް ކުރިމަތިވާ މުސީބާތްތަކުގެ ސަބަބުން ތިމާގެ ހިތައް އުފާވެރިކަމުގެ އިޙްސާސްވެރިކުރުވައެވެ. ހަސަދަވެރިކަމުގެ ނުބައިކަމުން ރައްކާތެރިވުމަށް މިއުންމަތައް އިރުޝާދުދެއްވަމުން މިއުންމަތުގެ މާތް ނަބިއްޔާ މުޙައްމަދު صلى الله عليه وسلم ހަސަދަވެރިކަން ސިފަކުރައްވާފައިވަނީ އެއަލިފާނަކަށްލެވޭ ދަރުތަށް އެކީ އަނދާހުސްކޮށްލާ މިސާލުގައެވެ. އެކަލޭގެފާނުގެ ހަދީޘްފުޅުގެ މާނައިގައިވެއެވެ. ”ހަސަދަވެރިކަމުން ރައްކާތެރިވާށެވެ! ހަމަކަށަވަރުން އެއީ އަލިފާނުން ދަރު އަންދާފަދައިން ހެޔޮކަންތައްތައް އަންދާލާކަމެކެވެ.“ (އަބޫ ދާވޫދް)\nހަސަދަވެރިކަމަކީ ހިތުގެ ބައްޔެކެވެ. އޭގެސަބަބުން ތިމާގެ ހިތުގެ ސާފުކަން ކިލަނބުކޮށްލައެވެ. މި އުންމަތުގައިވާ އެންމެ ހެޔޮބަޔަކީ ކޮބައިތޯ މާތް ނަބިއްޔާ މުޙައްމަދު صلى الله عليه وسلم އާއި ސުވާލުދެންނެވުނުހިނދު ހަދީސްފުޅުކުރެއްވިބަސްފުޅެއްގެ މާނައިގައިވަނީ ”އެއީ ތިޔަބައިމީހުންގެ ތެރެއިން އެންމެ ހިތްސާފު އަދި ތެދުވެރި ދުލެއްގެ ވެރިންނެވެ.“ އެބައިމީހުން ސުވާލުކުރިއެވެ. ދުލުގެ ތެދުވެރިކަމަކީ ކޮބައިކަން ތިމަންމެން ދަންނަމުއެވެ. އެކަމަކު ސާފުހިތަކީ ކޮބައިތޯއެވެ؟ އެކަލޭގެފާނު ހަދީސްފުޅުކުރެއްވެވިއެވެ. ”އެއީ އީމާންތެރި ޞާލިޙް ކުއްތަކުން ސަލާމަތްވެފައިވާ އަދި ހަސަދަވެރިކަމާއި ދެކޮޅުވެރިކަމުން މިނިވަންވެފައިވާ ހިތެއްގެ ވެރިންނެވެ.“\nހަސަދަވެރިކަމުގެ ނުރައްކާތެރިކަން ބޮޑުކަމުން އެކަމުން ސަލާމަތްވުމަށްއެދި ދެންނެވުމަށްޓަކައި ކީރިތި ޤުރުއާނުގައި އާޔަތްތަކެއް ބާއްވާލައްވާފައިވެއެވެ.\nހަސަދަވެރިކަމަކީ އެކަމުގެ ސަބަބުން އިންސާނާގެ އީމާންތެރިކަމާއި މުޅިން އެކަހެރިކޮށްލާ ކަމެކެވެ. އެހެނީ ހަސަދަވެރިކަމުގެ ސަބަބުން މާތްﷲ އެމީހަކަށް ރަޙުމްކުރުމުގައި ބޭއިންސާފުވެވޮޑިގެންފައިވާކަމުގެ އިޙްސާސްއެމީހަކަށް ކުރެވެންފަށައެވެ. އަދި މާތްﷲ އޭނާއަށް ދެވި ގިނަގުނަ ނިޢުމަތްތަކުގެ މަތިން ހަނދާންނެތޭގޮތް މެދުވެރިވެއެވެ. ރަސޫލުﷲ صلى الله عليه وسلم ހަދީސްފުޅުކުރައްވާފައިވާ ބަސްފުޅެއްގެ މާނައިގައިވެއެވެ. އެކަލޭގެފާނު ހަދީސްކުރެއްވިއެވެ. ”އެބައިމީހުންނަކީ މާތްﷲ ދެއްވި ނިޢުމަތްތަކާމެދު ދެކޮޅުވެރިވެފައިވާބައެކެވެ.“ އެބޭކަލުން ދެންނެވިއެވެ. ”އެއީ ކޮންބައެއްތޯއެވެ؟“ އެކަލޭގެފާނު ހަދީސްކުރެއްވިއެވެ. ”އެއީ ﷲ ގެ ރަޙްމަތުން އަނެކާއަށް ލިބިގެންވި ނިޢުމަތްތަކާއިމެދު ހަސަދަވެރިވާމީހުންނެވެ.“ (އައްތަބަރާނީ)\nމާތް ﷲ އެކަލާނގެ އިލްމުފުޅުގެ މަތިވެރިކަމަށް އެއްބަޔަކަށް އަނެއްބަޔަކަށްވުރެ މުދާވެރިކަމާއި، ޢިލްމާއި، ރީތިކަމާއި، ޖާހާއި، ދަރިން އިތުރުކޮށްދެއްވެވިއެވެ. އެހެންނަމަވެސް ޞާލިޙް އަޅުތަކުން ވާންޖެހެނީ އެބައިމީހުން ހައްދަވާ ގެންގުޅުއްވާ އިލާޙް އެބައިމީހުންނަށް މިންވަރުކުރެއްވި މިންވަރަށް ފުދިގެންވާބައެއްކަމުގައެވެ.\nއިސްލާމްދީނުގައި ހަސަދަވެރިނުވުމަށް އެހާމެބޮޑަށް ބާރުއަޅުއްވާފައިވާއިރުވެސް އެކަމުގެ ސަބަބުން ތިމާއަށް ފައިދާކުރުވަނިވި ބައެއްކަންކަމުގައި އަނެކާއަށް ދެރައެއް ލިބުމަށް ނޭދޭހާލު ހަސަދަވެރިވުން ހުއްދަކުރައްވާފައިވެއެވެ. އެ ހަސަދަވެރިކަމަކީ ތިމާފިޔަވާ އެކަން ޙާޞިލްވެފައިވާ މީހުންގެ އަތުން އެކަން ނެތިދިއުމަށް ނޭދުމާއި އެކު އަދި އޭނާއަށް އެ ނިޢުމަތް ލިބިފައިވާކަމަށްޓަކައި ތިމާ އޭނާއަށް ނަފުރަތު ނުކުރާ ޙާލު ތިމާއަށްވެސް އެ ނިޢުމަތް ލިބުމަށް އެދުމެވެ.\nﷲ ގެ ނަބިއްޔާ މުޙައްމަދު صلى الله عليه وسلم ހަދީޘްފުޅުކުރައްވާފައިވެއެވެ. ދެހާލަތެއްގައި ހަސަދަވެރިވުން ހުއްދައެވެ. އެއްހާލަތަކީ މާތްﷲ އެކަލާނގެ އަޅަކަށް ކީރިތި ޤުރުއާނުގެ ޢިލްމު ދެއްވާ މުޅި ރޭގަނޑު ޤުރުއާން ކިޔެވުމުގައި ހޭދަކުރާމީހާގެ މައްޗަށް ތިމާއަށްވެސް އެނިޢުމަތް ލިބި އެގޮތުގައި ޢަމަލުކުރުމަށް އެދި ހަސަދަވެރިވުމެވެ. އަދި އެމީހަކަށް މާތްﷲ މުދާވެރިކަމާއި ތަނަވަސްކަންދެއްވާ އެމުދާވެރިކަމާއި ތަނަވަސްކަން މާތްﷲ ގެ މަގުގައި ރެއާއިދުވާލު ހޭދަކުރާމީހާގެ މައްޗަށް ތިމާއަށްވެސް އެތަނަވަސްކަމާއި ނިޢުމަތް ލިބުމަށްއެދި އަދި އެގޮތުގައި ހޭދަކުރުމަށް އެދި ހަސަދަވެރިވުމެވެ.“ އަދިވެސް އިތުރު އެކަލޭގެފާނު އިތުރަށް ހަދީޘްފުޅުކުރައްވާފައިވެއެވެ. ”ތިމަންނާއަށް އޭނާއަށް އެލިބުނު ނިޢުމަތްލިބި އޭނާ ޢަމަލުކުރިފަދައިން ޢަމަލުކުރުމަށް ލިބޭނެނަމައެވެ“ (ޞަހީހް ބުޚާރީއާއި މުސްލިމް)\nމާތް ރަސޫލުﷲ صلى الله عليه وسلم ހަދީޘްފުޅުކުރެއްވި އެހެން ބަސްފުޅެއްގެ މާނައިގައިވެއެވެ. މިއުންމަތުގެ މީހުގެ މިސާލު ހަތަރު ބަޔަކަށް ބެހިގެންވެއެވެ. އޭގެ ތެރެއިން އެއްބަޔަކީ މާތްﷲ އެމީހަކަށް މުދާވެރިކަމާއި ހިކުމަތް ދެއްވި މީހުންނެވެ، އެގޮތުން އޭނާ އޭނާގެ މުދާ ހިކުމަތްތެރިކަމާއިއެކު ހޭދަކުރެއެވެ. އަބަޔަކަށް ހިކުމަތް ދެއްވާ އެކަމަކު މުދާވެރިކަން ނުދެއްވާ މީހުންނެވެ. އޭނާ ބުނާނެއެވެ، ތިމަންނާއަށް މާތްﷲ މުދާވެރިކަން ދެއްވިނަމަ އެވެނި މީހަކު ހޭދަކުރި ފަދައިން ހޭދަކުރާހުށީމެވެ. އެދެބައިމީހުންނަށްވެސް މާތްﷲ އެއްފަދައަކުން ޖަޒާދެއްވާނެތެވެ. އެހެނީ އޭނާ މުދާވެރިއާއަށް ލިބިފައިވާ ތަނަވަސްކަން އޭނާގެ އަތުން ބީވުމަކަށް ނޭދެއެވެ. އެކަމަކު އެފަދަ މުދާވެރިކަމެއް ލިބި އޭނާފަދައިން ހޭދަކުރުމަށް އެދެއެވެ. އަނެއްބަޔަކީ އެބަޔަކަށް މާތްﷲ މުދާވެރިކަން ދެއްވާ އެހެންނަމަވެސް ޢިލްމައި ހިކުމަތް ނުދެއްވާ މީހުންނެވެ. އޭނާ އޭނާގެ މުދާ ހޭދަކުރަނީ އޭނާ ހިތުހުރިގޮތުގައެވެ. އަދި އެންމެ ފަހު ބާވަތަކީ އެބަޔަކަށް މުދާވެރިކަންވެސް އަދި ޢިލްމުވެރިކަންވެސް ނުދެއްވާ މީހުންނެވެ. އެބައިމީހުން ބުނާނެއެވެ. ތިމަންނާއަށް އޭނާފަދައިން މުދާވެރިކަން ލިބުނުނަމަ އޭނާ އެމުދާ ހޭދަކުރާފަދައިން ހޭދަކުރާ ހުށީމެވެ. މާތްﷲ އެދެބާވަތުގެ މީހުންނަށްޓަކައިވެސް އެކަމުގެ ނުބައިކަން ލިއުއްވާހުއްޓެވެ. (އައް ތިރްމިޒީ އަދި އިބްނު މާޖާ)\nއިންސާނުން ހަސަދަވެރިވުމަށް ކުރިމަތިވާ ބައެއް ސަބަބުތައް\nރުޅިވެރިކަމާއި ނަފުރަތު: މީހެއްގެ ފަރާތުން ކޮންމެވެސް ސަބަބަކާއިހުރެ ގެއްލުމެއްލިބިފައިވާމީހާ އޭނާއަށް އެގެއްލުމެއް ދިން މީހަކުދެކެ ރުޅިއާދެއެވެ. އަދި މިރުޅިވެރިކަމުގެ ސަބަބުން އޭނާގެ ހިތުގައި އަނެކާއިމެދު ނަފުރަތު އުފެދެއެވެ. އަދި އޭނާގެ ފަރާތުން ބަދަލުހިފުމަށް ބޭނުންވެއެވެ. އެގޮތުން އޭނާއަށް އަނިޔާކުޅަ މީހާއަށް ދެރައެއް ލިބުމުން އޭނާ އެކަމާ އުފާކުރެއެވެ. އަދި އޭމީހާއަށް އެލިބުނު ދެރައަކީ އޭނާއަށް އޭނާ ކުރި އަނިޔާގެ ބަދަލުގައި މާތްﷲ އޭނާއަށް ދެއްވާ އަޒާބެއްކަމުގައި އެނޭ ދެކެއެވެ.\nހަމަ އެފަދައިން އެމީހަކަށް އުފަލެއް ލިބިއްޖެނަމަ އޭނާ އެކަމާ ހިތާމަކުރެއެވެ. އެއީ ހަސަދައެވެ. އެހެނީ އޭގެ ސަބަބުން އޭނާއަށް ދެރަ ލިބުނު މީހާއަށް އެއްވެސް ގެއްލުމެއް ނުލިބެއެވެ. ނަމަވެސް އެ ހަސަދަވެރިވާ މީހާގެ ހިތުގައި ނަފުރަތުގެ އަލިފާން ރޯވެ އޭނާގެ އަމިއްލަ ނަފުސަށް އެތަކެއް ނޭދެވޭ އަސަރުތަކެއް އެކަމުން ކުރުވައެވެ.\nއިސްވެދެންނެވެނު ހަސަދައިގެ ނުބައިކަމުން ސަލާމަތްވުމަށްޓަކައި އިސްލާމްދީނުގައި ވަނީ އަނެކާއަށް މަޢާފުކޮށް އެމީހެއްގެ ރުޅި ކޮންޓްރޯލްކުރުމަށް އިރުޝާދުދެއްވާފައެވެ.\nހަސަދަވެރިކަމުގެ ނުބައިކަމުން ސަލާމަތްވެ ތަޢުބާވުން\nހަސަދަވެރިކަމުގެ ނުބައިކަމުން ސަލާމަތްވެ ތަޢުބާވުމަށް ކުރަންޖެހޭ ފުރަތަމަކަމަކީ އެކަމުގައި ތިމާ އިޙްލާޞްތެރިވުމެވެ. ރަސޫލުﷲ صلى الله عليه وسلم ހަދީޘްފުޅުކުރައްވާފައިވާ ބަސްފުޅެއްގެ މާނައިގައިވެއެވެ. ”މުއުމިނެއްގެ ހިތުގައި އެކަންތައްތަކެއް ވުމަށް ނުރުހުންތެރިވެގެން ނުވާނޭ ތިންކަމެއް ވެއެވެ. އެއީ ޢަމަލުގައި އިޙްލާޞްތެރިވުމާއި، ވެރިންނަށް ނަޞީހަތްތެރިވުމާއި، މުސްލިމުންގެ ޖަމާއަތް ދޫކޮށްނުލުމެވެ. އެހެނީ އެބައިމީހުންގެ ދުޢާގައި އެބައިމީހުންނާއި އެކު ވާ އެންމެން ޝާމިލްވެގެންވެއެވެ.“\nދެވަނަ ކަމަކީ ހަސަދަވެރިވުމަށް މަގުފަހިކޮށްދޭ އެންމެހާ ކަންކަމުން ދުރުވެގަތުމެވެ. އެގޮތުން ރުޅިވެރިކަމާއި އަނެކާއަށް ނުރުހުންތެރިވުމާއި، ދުނިޔޭގެ ޒީނަތްތެރިކަމަށް ލޯބިކުރުމުންނާއި ޝަހުވަތަށް ލޯބިކުރުމުން ތިމާ ދުރުވާންޖެހޭނެއެވެ. ހަމަ އެހެންމެ ހިތްނުތަނަވަސްވެ މާޔޫސްވުމުންވެސް ތިމާ ދުރުވާންޖެހޭނެއެވެ.\nއިންސާނާ ހިތްނުތަނަވަސްވެ މާޔޫސްވުން އިތުރުކުރުވަނީ އިންސާނާ އޭނާ ހެއްދެވި ވެރި އިލާހާއިމެދު ޣާފުލްވުން އިތުރުވިމިންވަރަކަށެވެ. އިންސާނާ އޭނާ ހެއްދެވި އިލާހު އެ އިލާހުގެ މަތިވެރި ސިފަފުޅުތަކާއި އެކަށީގެންވާގޮތުގައި އެއިލާހަށް އީމާންވާނަމަ އޭނާގެ ހިތްނުތަނަސްވެ މާޔޫސްވާކަށް ނުޖެހޭނެއެވެ. އެހެނީ އެ އިލާހަކީ ހުރިހާކަމެއް މޮޅަށް ދެނެވޮޑިގެންވާ، އެކަލާނގެ އަޅުތަކުންނަށް އެންމެ އޯގާވެރި އަދި އެންމެ އިންސާފުރި އިލާހުކަން އޭނާ ޔަޤީންކުރާނަމަ އެއިލާހުގެ މިންވަރުފުޅާއިމެދު އޭނާ މާޔޫސްވަގެން ނުދާނެއެވެ. އަދި އޭނާގެ ހިތުގައި އެމާޔޫސްކަމާއި ހިތްނުތަނަވަސްކަން ނުވާނަމަ އަނެކާގެ މައްޗަށް އޭނާގެ ހިތުގައި ހަސަދަވެރިކަމެއް ނޯންނާނެއެވެ.\n-ޚިޔާލު ފާޅުކުރައްވާ!- "”ހަސަދަވެރިކަމުން ރައްކާތެރިވާށެވެ. ހަމަކަށަވަރުން އެއީ އަލިފާނުން ދަރު އަންދާފަދައިން ހެޔޮކަންތައްތައް އަންދާލާކަމެކެވެ.“"\nކުޅިވަރުގެ މައިދާނުގައި ޙަރަކާތްތެރިވާ ކުޅުންތެރިންނަކީ ދިވެހި ޤައުމީ ދިދަ ބޭރު ޤައުމުތަކުގައި އުފުލާލަދޭނެ ބައެއް: ޑރ. ޢައިޝަތު ޝިހާމް އޭޕްރިލް 25, 2018\nވޭތުވެ ދިޔަ5އަހަރު ކުރި މަސައްކަތުން އިންޓަރ ސްކޫލް މުބާރާތްތަކުގައި އަތޮޅުތަކުގެ ސްކޫލްތަކުން ބައިވެރިވާ ދަރިވަރުންގެ ޢަދަދު ދަނީ އިތުރުވަމުން އޭޕްރިލް 25, 2018\nކުޅިވަރަކީ ދަރިވަރުންގެ މެދުގައި އިޖުތިމާޢީ ގުޅުން އިތުރުކޮށްދޭ އެއްޗެއް: ޢައިޝަތު ޝިހާމް އޭޕްރިލް 25, 2018\nމާރެސް ވޮލީ މުބާރާތުގެ މީޑިއާ ޕާޓްނަރއަކަށް އެޓޯލް ނިއުސް އާއި އީޓީ އޭޕްރިލް 25, 2018\nމާރެސް ވޮލީ މުބާރާތް އަންނަ ހުކުރު ދުވަހު ފަށަނީ. ޗެމްޕިއަން ޓީމުތަކަށް 15000 ރުފިޔާ އޭޕްރިލް 25, 2018\nރައީސް ޔާމީން ރާއްޖޭގެ ވެރިކަމާއި ޙަވާލުވެވަޑައިގެން އެންމެ ބޮޑު އިސްކަމެއްދެއްވާފައިވާ އެއް ދާއިރާއަކީ ތަޢުލީމީ ދާއިރާ: އެޑިއުކޭޝަން މިނިސްޓަރ އޭޕްރިލް 25, 2018\nޖީ.އެސް.ޓީ ނުދައްކާ ތިން ފަރާތަކުން މީރާއަށް ޖީ.އެސް.ޓީ ދެއްކުމަށް ސިވިލް ކޯޓުން ހުކުމްކޮށްފި އޭޕްރިލް 24, 2018\n20 hours ކުރިން\nކުޅިވަރުގެ މައިދާނުގައި ޙަރަކާތްތެރިވާ ކުޅުންތެރިންނަކީ ދިވެހި ޤައުމީ ދިދަ ބޭރު ޤައުމުތަކުގައި އުފުލާލަދޭނެ ބައެއް: ޑރ. ޢައިޝަތު ޝިހާމް\nކުޅިވަރުގެ މައިދާނުގައި ޙަރަކާތްތެރިވާ ކުޅުންތެރިންނަކީ ދިވެހި ޤައުމީ ދިދަ ބޭރު ޤައުމުތަކުގައި އުފުލާލަދޭނެ ބައެއް ކަމަށް ޑރ. ޢައިޝަތު ޝިހާމް ވިދާޅުވެއްޖެއެވެ. އެޑިއުކޭޝަން މިނިސްޓަރ ވިދާޅުވީ ކުޅިވަރުގެ މައިދާނުން މަޝްހޫރުވެ ބަޠަލަކަށް ވާ ކޮންމެ ކުޅުންތެރިއަކަށްވިޔަސް…\n22 hours ކުރިން\nވޭތުވެ ދިޔަ5އަހަރު ކުރި މަސައްކަތުން އިންޓަރ ސްކޫލް މުބާރާތްތަކުގައި އަތޮޅުތަކުގެ ސްކޫލްތަކުން ބައިވެރިވާ ދަރިވަރުންގެ ޢަދަދު ދަނީ އިތުރުވަމުން\n23 hours ކުރިން\nކުޅިވަރަކީ ދަރިވަރުންގެ މެދުގައި އިޖުތިމާޢީ ގުޅުން އިތުރުކޮށްދޭ އެއްޗެއް: ޢައިޝަތު ޝިހާމް\n24 hours ކުރިން\nމާރެސް ވޮލީ މުބާރާތުގެ މީޑިއާ ޕާޓްނަރއަކަށް އެޓޯލް ނިއުސް އާއި އީޓީ\n1 day ކުރިން\nމާރެސް ވޮލީ މުބާރާތް އަންނަ ހުކުރު ދުވަހު ފަށަނީ. ޗެމްޕިއަން ޓީމުތަކަށް 15000 ރުފިޔާ\nޗިލީ on ރޭއަޅުކަން ކުރުމާއި އެއްވަރަށް ދަރަޖަ ލިބެނިވި ޢަމަލުތައް\nޑރ. މުޙައްމަދު ޢިޔާޟު އަބްދުއްލަޠީފު\nއަރުޝީފް Select Month އޭޕްރިލް 2018 މާރޗް 2018 ފެބްރުއަރީ 2018 ޖެނުއަރީ 2018 ޑިސެމްބަރ 2017 ނޮވެމްބަރ 2017 އޮކްޓޯބަރ 2017 ސެޕްޓެމްބަރ 2017 އޯގަސްޓް 2017 ޖުލައި 2017 ޖޫން 2017 މެއި 2017 އޭޕްރިލް 2017 މާރޗް 2017 ފެބްރުއަރީ 2017 ޖެނުއަރީ 2017 ޑިސެމްބަރ 2016 ނޮވެމްބަރ 2016 އޮކްޓޯބަރ 2016 ސެޕްޓެމްބަރ 2016


މާ ގިނައިން މީސް މީޑިއާ ބޭނުން ކުރުމުން ޑިޕްރެޝަންއަށް މަގުފަހިވޭ | Jazeera\tމާ ގިނައިން މީސް މީޑިއާ ބޭނުން ކުރުމުން ޑިޕްރެޝަންއަށް މަގުފަހިވޭ - Jazeera\nމާ ގިނައިން މީސް މީޑިއާ ބޭނުން ކުރުމުން ޑިޕްރެޝަންއަށް މަގުފަހިވޭ\nހުސައިން ނަޒީފް July 18, 2019 92 views0\nސޯޝަލް މީޑިއާގެ ސަބަބުން ނަފްސާނީ ސިއްޙަތަށް އަސަރުކުރާ ކަމަށް މީގެ ކުރިންވެސް ގިނަ ދިރާސާތަކަކުން ވަނީ ދައްކައިފަ އެވެ. އެގޮތުން އިންސްޓަގްރާމް އާއި ފޭސްބުކްފަދަ ސޯޝަލް މީޑިއާ ޕްލެޓްފޯމްތައް މާގިނައިން ބޭނުންކުރުމުން އެންޒައިޓީ އާއި ޑިޕްރެޝަން އިތުރުވާ ކަމަށްވެސް ދިރާސާތަކުން ވަނީ ހޯދައިފަ އެވެ.\nދާދިފަހުން ކުރި ދިރާސާއަކުން ދައްކާގޮތުގައި ސޯޝަލް މީޑިއާ ބޭނުންކުރުމަކީ ފުރާވަރު އުމުރުގެ ކުދިންނަށް ވަރަށް ނޭދެވޭ އަސަރުކުރާ ކަމެއް ކަމަށެވެ. އެގޮތުން ޖާމާ ޕީޑިއެޓްރިކްސްގައި ޗާޕުކޮށްފައިވާ އެ ދިރާސާއިން ބުނާގޮތުގައި ފޭސްބުކް އާއި އިންސްޓަގްރާމްފަދަ ސޯޝަލް މީޑިއާ ޕްލެޓްފޯމްތަކުގައި މާގިނަ ވަގުތު ހޭދަކުރާ ކުދިންނާއި، މާގިނައިން ޓީވީ ބަލާ ކުދިން ޑިޕްރެސްވުމުގެ ފުރުސަތު ބޮޑު ކަމަށެވެ.\nކެނެޑާގެ ޔުނިވާސިޓީ އޮފް މޮންޓްރެއާލްއިން ހިންގި ހަތަރު އަހަރު ދުވަހުގެ މި ދިރާސާގައި 3،800 އަށްވުރެ ގިނަ ހައިސްކޫލް ދަރިވަރުން ވަނީ ބައިވެރިވެފަ އެވެ. ދިރާސާވެރިން ވަނީ އެކުދިން ކޮންމެ ދުވަހަކު ޓީވީ ބެލުމަށާއި، ސޯޝަލް މީޑިއާގައި އަދި ވީޑިއޯ ގޭމްސްތައް ކުޅުމުގައި ހޭދަކުރާ ވަގުތާއި، އެކުދިންނަށް ކުރިމަތިވި ޑިޕްރެޝަންގެ އަލާމާތްތައް ވެސް ތަހުލީލްކޮށްފަ އެވެ.\nނަތީޖާތައް ދެއްކި ގޮތުން އެކުދިން ސޯޝަލް މީޑިއާގައި ހޭދަކުރާ ވަގުތު ދިޔައީ އެއް އަހަރަށްވުރެ އަނެއް އަހަރު އިތުރުވަމުންނެވެ. އަދި އޭގެ ސަބަބުން އެކުދިންނަށް ކުރިމަތިވި ޑިޕްރެޝަންގެ އަލާމާތްތައް ވެސް ދިޔައީ އިތުރުވަމުންނެވެ.\nމި ދިރާސާގައި އިސްކޮށް އުޅުއްވި ޑރ. އެލްރޯ ބޮއާސް ވިދާޅުވީ ސޯޝަލް މީޑިއާ އާއި ޓީވީ އިން އާންމުކޮށް ފެންނަނީ "ޕާފެކްޓް" ހަށިގަނޑު ހުންނަ، މަޖާ އަދި ވަރަށް މުއްސަނދި ދިރިއުޅުން އުޅޭ މީހުން ކަމަށެވެ.\nއެހެންނަމަވެސް، ވީޑިއޯ ގޭމްތައް ކުޅުމާއި ޑިޕްރެޝަން އާއި އެއްވެސް ގުޅުމެއް އޮތް ކަމަކަށް ދިރާސާއިން ދައްކައިފައެއް ނުވެއެވެ.\nޑިޕްރެޝަން އަށް މަގުފަހިވާ ސަބަބުތައް ދުރާލާ އެނގުމަކީ މައިންބަފައިންނާއި ސިއްޙީ މާހިރުންނަށްވެސް، އެކަން އިތުރަށް ގޯސްވުމުގެ ކުރިން ހުއްޓުވުމަށް އެހީތެރިވެދޭ ކަމެކެވެ. ފުރާވަރުގެ ކުދިން ސޯޝަލް މީޑިއާ އާއި ޓީވީ ބޭނުންކުރާ މިންވަރު ކޮންޓްރޯލްކޮށް، ރަނގަޅަށް މެނޭޖުކުރުމަކީ ޑިޕްރެޝަން އާއި ޑިޕްރެޝަންގެ އަލާމާތްތައްވެސް ކޮންޓްރޯލް ކުރެވިދާނެ ކަމެކެވެ.


ބަދަލުގެ ގޮތުގައި ތިން މިލިއަނަށްވުރެ ގިނަ ރުފިޔާ އެލައިޑުން ދޫކޮށްފި – Haftha\nބަދަލުގެ ގޮތުގައި ތިން މިލިއަނަށްވުރެ ގިނަ ރުފިޔާ އެލައިޑުން ދޫކޮށްފި\nރާއްޖޭގައި އެންމެ ފުޅާ ދާއިރާއެއްގައި އިންޝުއަރެންސްގެ ހިދުމަތްދޭ، އެލައިޑް އިންޝުއަރެންސުން ނިމިދިޔަ ހަފްތާގެ ތެރޭގައި ތިން މިލިއަނަށްވުރެ ގިނަ ރުފިޔާ ބަދަލުގެ ގޮތުގައި ދޫކޮށްފި އެވެ.\nއެލައިޑުން ބަދަލުގެ ގޮތުގައި ފައިސާ ދޫކުރަމުން އަންނަނީ ހަފްތާތަކަށް ބަހާލައިގެން ނެވެ. އެގޮތުން މިމަހުގެ 16 އިން 20 ވަނަ ދުވަހާ ހަމައަށް 3،048،000 ރުފިޔާ ގެއްލުމުގެ ބަދަލުގައި އެ ކުންފުނީގެ ކަސްޓަމަރުންނަށް ދޫކޮށްފައިޥާ ކަމަށް އެލައިޑުން ބުނެ އެވެ.\nގުދުރަތީ ކާރިސާތަކާއި ޙާދިސާތަކުގައި އާއްމުންގެ ގޯތިގެދޮރާއި މުދަލަށް ލިބޭ ގެއްލުމުގެ ބަދަލުގެ އިތުރުން ހެލްތް އިންޝުއަރެންސް ފަދަ ތަފާތު ދާއިރާތަކުން އެލައިޑުން އަންނަނީ އިންޝުއަރެންސްގެ ޚިދުމަތް ފޯރުކޮށްދެމުން ނެވެ.\nއެގޮތުން އެލައިޑުގެ އިންޝުއަރެންސް ޕްރޮޑަކްޓުތަކަށް އާންމުންގެ ބޮޑު ތަރުހީބެއް ލިބެމުންދާއިރު، މިދިޔަ އަހަރު އެކަނި ވެސް އެ ކުންފުނިން ވަނީ ބަދަލުގެ ގޮތުގައި 65 މިލިއަން ރުފިޔާ ދޫކޮށްފަ އެވެ.\nއަދި 2017 ވަަނަ އަހަރު އިންޝުއަރެންސްގެ ގޮތުގައި ޖުމްލަ 158 މިލިއަން ރުފިޔާ އެލައިޑުން ވަނީ އެކުންފުނިީގެ ކަސްޓަމަރުންނަށް ދޫކޮށްފަ އެވެ.\nރާއްޖެއަށް އެންމެ ފުރަތަމަ އިންޝުއަރެންސްގެ ހިދުމަތް ތައާރަފްކުރި އެލައިޑުން ބޮޑެތި އަދަދުތަކެއް ކަސްޓަމަރުންނަށް ދޫކުރަމުން އަންނައިރު، މިދިޔަ މަހު އެ ކުންފުނީގެ ފައިދާ ވެސް ވަނީ ވަރަށް ބޮޑުތައް އިތުރުވެފަ އެވެ.\nއެގޮތުން، އެ ކުންފުނީގެ އިންޝުއާ ކުރުމުގެ ގާބިލްކަން މިހާރު 140 މިލިއަން ޑޮލަރަށް އަރާފައިވާ ކަމަށް އެލައިޑުން ބުނެ އެވެ.


ދިވެހި - Surah الزخرف | القرآن الكريم للجميع\nSurah الزخرف - Aya count 89\nح م (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\nبيان ވެގެންވާ ފޮތް ގަންދެއްވައި وحى ކުރައްވަމެވެ.\nހަމަކަށަވަރުން، ތިމަންރަސްކަލާނގެ އެފޮތް ލައްވާފައިވަނީ، عرب ބަހުންއޮތް قرآن އެއް ކަމުގައެވެ. އެއީ ތިޔަބައިމީހުން ވިސްނުމަށްޓަކައެވެ.\nއަދި ހަމަކަށަވަރުން، ތިމަންރަސްކަލާނގެ حضرة ގައިވާ މައިފޮތުގައި (އެބަހީ: اللوح المحفوظ ގައި) އެފޮތްވަނީ މަތިވެރިވެގެންވާ حكمة ތެރި ފޮތެއް ކަމުގައެވެ.\nފަހެ، ތިޔަބައިމީހުން (كافر ކަމުގައި) ހައްދުފަހަނަޅައިފައިވާ ބަޔަކު ކަމުގައިވީތީވެ، ތިޔަބައިމީހުންނާމެދު ތިމަންރަސްކަލާނގެ قرآن ގެ وعظ ބާވައިނުލައްވައި ދޫކޮށްލައްވަންވީހެއްޔެވެ؟\nއަދި އިސްވެދިޔަ މީސްތަކުންގެގާތަށް ތިމަންރަސްކަލާނގެ ކިތައްކިތައް ނަބިއްޔުން ފޮނުއްވިން ހެއްޔެވެ؟\nއަދި އެއުރެން އެބޭކަލަކަށް ފުރައްސާރަކުރާ ކަމުގައިނުވާ އެއްވެސް ނަބިއްޔަކު އެއުރެންގެ ގާތަކަށް ވަޑައެއްނުގަންނަވަތެވެ.\nފަހެ، ތިމަންރަސްކަލާނގެ އެބައިމީހުންނަށްވުރެ މާބާރުގަދަ މީހުން ހަލާކު ކުރެއްވީމެވެ. އަދި އިސްވެދިޔަ މީހުންގެ مثال ވޭތުވެހިނގައްޖެއެވެ.\nހަމަކަށަވަރުން، އުޑުތަކާއި، ބިން ހެއްދެވީ ކާކުހޭ، ކަލޭގެފާނު އެއުރެންނާ سؤال ކުރައްވައިފިނަމަ، އެއުރެން ބުނާނެކަން ކަށަވަރެވެ. އެތަކެތި ހެއްދެވީ، عزيز ވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.\nއަދި އެކަލާނގެއީ، ކަނޑައެޅިގެންވާ މިންވަރަކަށް އުޑުން ފެން ވެއްސެވި ރަސްކަލާނގެއެވެ. ފަހެ، މަރުވެފައިވާ ރަށެއް ތިމަންރަސްކަލާނގެ އެފެނުން ދިރުއްވީމެވެ. ހަމައެފަދައިން، ތިޔަބައިމީހުން (ކަށްވަޅުތަކުން) ނެރުއްވާހުށްޓެވެ.\nއަދި އެކަލާނގެއީ، ހުރިހާ ބާވަތެއްގެ ތަކެތި ޖޯޑުޖޯޑަށް ހެއްދެވި ރަސްކަލާނގެއެވެ. އަދި ނައުފަހަރާއި، نعم ސޫފީގެ ތެރެއިން ތިޔަބައިމީހުން ސަވާރުވާނޭތަކެތި، އެކަލާނގެ ތިޔަބައިމީހުންނަށްޓަކައި ލެއްވިއެވެ.\n(އެއީ) ތިޔަބައިމީހުން އެތަކެތީގެ ބުރަކަށިމަތީގައި ހަމަޖެހުމަށްޓަކައެވެ. ދެން ތިޔަބައިމީހުން އޭގެމަތީގައި ހަމަޖެހޭހިނދު، ތިޔަބައިމީހުންގެ ވެރިރަސްކަލާނގެ نعمة ހަނދުމަކުރުމަށެވެ. އަދި ތިޔަބައިމީހުން ކިޔުމަށްޓަކައެވެ. އަޅަމެންނަށް މި ތަކެތި خدمة ތެރިކޮށްދެއްވި ރަސްކަލާނގެ ހުސްطاهر ވަންތަކަމާއެވެ! އަދި އަޅަމެންއެކަމަށް ކުޅަދާނަވެގެންވާ ބަޔަކުކަމުގައި ނުވަމުއެވެ.\nއަދި ހަމަކަށަވަރުން، އަޅަމެންގެ ވެރިރަސްކަލާނގެ حضرة އަށް އަޅަމެން رجوع ވާނެކަން ކަށަވަރެވެ.\nއެއުރެން (އެބަހީ: كافر ވި މީހުން) އެކަލާނގެ އަޅުންގެތެރެއިން ބަޔެއް، އެކަލާނގެ ދަރިންކަމުގައި ހެދޫއެވެ. ހަމަކަށަވަރުން (މިކަންކުރާ) އިންސާނާާއީ، ފާޅުވެގެންހުރި كافر ކަންބޮޑު މީހެއްކަން ކަށަވަރެވެ.\nނުވަތަ އެކަލާނގެ ހެއްދެވި ތަކެތީގެތެރެއިން އެކަލާނގެ ذات ފުޅަށް އަންހެންދަރިން ހިއްޕަވައި، ތިޔަބައިމީހުންނަށް ފިރިހެންދަރިން خاص ކުރެއްވި (ކަމަށް ހީކުރަނީ) ހެއްޔެވެ؟\nرحمن ވަންތަ ރަސްކަލާނގެއަށް އެއުރެންގެ މީހަކު نسبة ކުރިފަދަ ދަރިޔަކު (އެބަހީ: އަންހެން ދަރިޔަކު) ލިބުނުކަމުގެ خبر އެމީހަކަށް ދެވިއްޖެނަމަ، އޭނާގެ މޫނު އަނދިރިވެގެންދެއެވެ. އޭނާޔަށް އެކަމުގެ ހިތާމަ ލިބިގެންވާ حال ގައެވެ.\nއަދި (اللَّه އަށް އެއުރެން އެ نسبة ކުރަނީ) ގަހަނާ އަޅުވައި، ބޮޑުކުރާ މީހަކު ހެއްޔެވެ؟ އަދި އޭނާއީ، ދެކޮޅުވެރިކަމެއް ދިމާވާހިނދު حجّة ބަޔާން ނުކުރެވޭ މީހެކެވެ.\nއަދި رحمن ވަންތަ ރަސްކަލާނގެ އަޅުންކަމުގައިވާ ملائكة ންނަކީ، އަންހެން ބަޔެއް ކަމުގައި އެއުރެން ހެދީހެއްޔެވެ؟ އެ ملائكة ން ހެއްދެވިއިރު، އެއުރެން حاضر ވެ ތިބީހެއްޔެވެ؟ އެއުރެން އެ ހެކިވާހެކިވުން، ނިކަންހުރެ ލިޔުއްވާހުށްޓެވެ. އަދި (آخرة ދުވަހުން) އެއުރެންނާ سؤال ކުރައްވާހުށްޓެވެ.\nއަދި އެއުރެން ބުނޫއެވެ. رحمن ވަންތަ ރަސްކަލާނގެ އިރާދަކުރެއްވިނަމަ، ތިމަންމެން އެ ملائكة ންނަކަށް އަޅުކަމެއް ނުކުރީމުހެވެ. އެކަމާމެދު އެއުރެންނަށް އެއްވެސް އެނގުމެއް ނުވެތެވެ. އެއުރެން ދޮގުހަދާ ބަޔަކުކަމުގައި މެނުވީ ނުވެތެވެ.\nނުވަތަ އޭގެކުރިން (އެބަހީ: قرآن ގެ ކުރިން) ތިމަންރަސްކަލާނގެ އެއުރެންނަށް ފޮތެއް ދެއްވައި، ފަހެ، އެއުރެން އެފޮތުގައި ހިފަހައްޓަނީ ހެއްޔެވެ؟\nއަދި ކިއެއްތަ! އެއުރެން ބުނޫއެވެ. ތިމަންމެންގެ ކާބަފައިން دين އެއްގެ މަތީގައި ވަނިކޮށް ތިމަންމެން ހަމަކަށަވަރުން، ދުށީމުއެވެ. އަދި ހަމަކަށަވަރުން، އެއުރެންގެ أثر ތަކުގެ މަތީގައި ތިމަންމެން ހިނގަނީއެވެ.\nއަދި ހަމައެފަދައިން އެރަށެއްގައި ތިބި ތަނަވަސްކަމުގައި ހައްދުފަހަނަޅައި ގޮސްފައިވާ މީހުން ހަމަކަށަވަރުން، ތިމަންމެންގެ ކާބަފައިން دين އެއްގެ މަތީގައި ވަނިކޮށް ތިމަންމެން ދުށީމުއޭ އަދި ހަމަކަށަވަރުން، އެއުރެންގެ أثر ތަކުގެ މަތީގައި ތިމަންމެން تبع ވެގެން ހިނގަމުއޭ ނުބުނާ އެއްވެސް ރަށަކަށް إنذار ކުރެއްވުމަށް ކަލޭގެފާނުގެ ކުރިން ތިމަންރަސްކަލާނގެ އެއްވެސް رسول އަކު ނުފޮނުއްވަމެވެ.\nއެބޭކަލަކު ވިދާޅުވިއެވެ. ތިޔަބައިމީހުންގެ ކާބަފައިން އެ دين އެއްގެ މަތީގައި ވަނިކޮށް ތިޔަބައިމީހުން ދުށް دين އަށްވުރެ حق ކަންބޮޑު دين އަކާއިގެން ތިޔަބައިމީހުންގެ ގާތަށް، ތިމަންކަލޭގެފާނު ވަޑައިގަތްކަމުގައިވިޔަސް ހެއްޔެވެ؟ އެއުރެން ބުނޫއެވެ. ހަމަކަށަވަރުން، އެ دين އަކާއިގެން ތިޔަބޭކަލުން ފޮނުއްވެވި دين އަށް ތިމަންމެންވަނީ كافر ވެގެންނެވެ.\nފަހެ، ތިމަންރަސްކަލާނގެ އެއުރެންގެކިބައިން ބަދަލުހިއްޕެވީމެވެ. ފަހެ، ދޮގުކުރާ މީހުންގެ ނިމުންވަނީ ކޮންފަދައަކުންކަން ކަލޭގެފާނު ދެކެވަޑައިގަންނަވާށެވެ!\nإبراهيم ގެފާނު، އެކަލޭގެފާނުގެ ބައްޕައަށާއި، އެކަލޭގެފާނުގެ قوم ގެމީހުންނަށް ވިދާޅުވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން އަޅުކަންކޮށްއުޅޭ ތަކެތިން ތިމަންކަލޭގެފާނު ބަރީއަވެގެންވަމެވެ.\nއިސްވެދިޔަ مثال އަކާނުލައި ތިމަން ހެއްދެވި ރަސްކަލާނގެ މެނުވީއެވެ. ފަހެ، ހަމަކަށަވަރުން، އެކަލާނގެ ތިމަންކަލޭގެފާނަށް ތެދުމަގު ދައްކަވާނެތެވެ.\nއަދި އެބަސްފުޅު (އެބަހީ: لاإله إلاّاللَّه މި كلمة ފުޅު) އެކަލޭގެފާނުގެ ދަރިކޮޅުގައި ދެމިއޮންނާނޭ ބަސްފުޅެއްކަމުގައި ލެއްވިއެވެ. އެއީ اللَّه ގެ މަގަށް އެއުރެން رجوع ވުމަށްޓަކައެވެ.\nއަދި ކިއެއްތަ! ތިމަންރަސްކަލާނގެ މިބައިމީހުންނާއި، އެއުރެންގެ ކާބަފައިން އަރާމުގައި އުޅުމަށް ލެހެއްޓެވީމެވެ. حق ފޮތާއި، بيان ކޮށްދެއްވާ رسول އަކު އެއުރެންގެގާތަށް ވަޑައިގެންފުމަށް ދާނދެނެވެ.\nއަދި حق ފޮތް (އެބަހީ: ކީރިތި قرآن) އެއުރެންގެ ގާތަށް އައިހިނދު، އެއުރެން ބުނޫއެވެ. މިއީ ޖާދޫއެކެވެ. އަދި ހަމަކަށަވަރުން، ތިމަންމެންވަނީ، އެއަށް كافر ވެގެންނެވެ.\nއަދި އެއުރެން ބުނޫއެވެ. އެ ދެރަށުގެ (އެބަހީ: مكة އާއި، طائف ގެ) މީހުންކުރެ، މާތްމީހަކަށް މި قرآن ބާވައިނުލެއްވީ ކީއްވެގެން ހެއްޔެވެ؟\nކަލޭގެފާނުގެ ވެރިރަސްކަލާނގެ رحمة ބަހައިދެނީ އެއުރެން ހެއްޔެވެ؟ (އެބަހީ: އެއުރެން ބޭނުން މީހަކަށް ނަބީކަންދެނީ އެއުރެން ހެއްޔެވެ؟) ދުނިޔޭގެ ދިރިއުޅުމުގައި އެއުރެންގެމެދުގައި ދިރިއުޅުމުގެ ކަންތައްތައް ބެއްސެވީ ތިމަންރަސްކަލާނގެއެވެ. އަދި ތިމަންރަސްކަލާނގެ އެއުރެންކުރެ ބައެއްމީހުން، އަނެއްބައިމީހުންގެ މައްޗަށް ދަރަޖަތަކަކަށް އުފުއްލެވީމެވެ. (އެއީ) އެއުރެންކުރެ އެއްބަޔަކު އަނެއްބަޔެއްގެ خدمة ތެރިކަން ހިފުމަށްޓަކައެވެ. އަދި ކަލޭގެފާނުގެ ވެރިރަސްކަލާނގެ رحمة އެއުރެން އެއްކުރާތަކެއްޗަށްވުރެ ހެޔޮކަން ބޮޑެވެ.\nއަދި (كافر ކަމުގައި) މީސްތަކުން އެއް أمّة އެއްކަމުގައި ނުވާނެނަމަ، رحمن ވަންތަ ރަސްކަލާނގެއަށް كافر ވާ މީހުންގެ ގެތަކުގެ ފުރާޅުތައް ރިހިން ލައްވައި، އަދި އެއުރެން އަރައިފައިބާ ސިޑިތައް (ރިހިން) ލެއްވީމުހެވެ.\nއަދި އެއުރެންގެ ގެތަކުގެ ދޮރުތަކާއި، އެއުރެން ލެނގިލައިގެން ތިބޭ އެނދުތައްވެސް (ރިހިން) ލެއްވީމުހެވެ.\nއަދި (އެތަކެއްޗަށް) ޒީނަތްތެރިކަން ލެއްވީމުހެވެ. އެހުރިހާ ތަކެއްޗަކީ، ދުނިޔޭގެ ދިރިއުޅުމުގެ ވަގުތީ އަރާމެއްކަމުގައިނޫނީ ނުވެެތެވެ. އަދި ކަލޭގެފާނުގެ ވެރިރަސްކަލާނގެ حضرة ގައި تقوى ވެރިންނަށް آخرة ގެ نعمة ހުށްޓެވެ.\nرحمن ވަންތަ ރަސްކަލާނގެ ހަނދުމަކުރުމަށް ކަނުވެގަންނަ މީހާއަށް ތިމަންރަސްކަލާނގެ شيطان އެއް ފާކުރައްވާހުށީމެވެ. ފަހެ، شيطان އާ އޭނާޔާ ވަކިނުވެ، އެކުގައި އުޅޭނެތެވެ.\nއަދި ހަމަކަށަވަރުން، އެ شيطان ން، މީސްތަކުން ތެދުމަގުން އެއްކިބާކުރެތެވެ. އަދި އެއުރެން ހީކުރަނީ، އެއުރެންވަނީ ތެދުމަގު ލިބިފައިކަމުގައެވެ.\nއޭނާ ތިމަންރަސްކަލާނގެ حضرة އަށް އަތުވެއްޖެނަމަ، އެހިނދު އޭނާ ބުނާނެތެވެ. ތިމަންނާޔާ، ކަލެޔާ ދެމެދުގެ ދުރުމިން مشرق އާއި، مغرب އާ ދެމެދުހައި ދުރުމިން ކަމުގައިވާނަމަ، ކޮންފަދަހެއްޔެވެ! ފަހެ، ކަލެޔަކީ ހާދަހާ ނުބައިވެގެންވާ އެކުވެރިޔެކެވެ.\n(އެއުރެންނަށް އަންގަވާނެތެވެ.) އަދި ތިޔަބައިމީހުން އަނިޔާވެރިވުމުގެ ސަބަބުން، ތިޔަބައިމީހުން عذاب ގައި ބައިވެރިވުމަކުން މިއަދު ތިޔަބައިމީހުންނަކަށް މަންފާއެއް ނުކުރާނެތެވެ.\nފަހެ، ބީރުބަޔަކަށް (حق ގެ) އަޑު ކަލޭގެފާނަށް އިއްވެވިދާނެތޯއެވެ؟ ނުވަތަ ކަނުބަޔަކަށް އަދި ފާޅުވެ بيان ވެގެންވާ އުރެދުމެއްގައިވާ ބަޔަކަށް މަގު ދެއްކެވިދާނެތޯއެވެ؟\nފަހެ، ތިމަންރަސްކަލާނގެ ކަލޭގެފާނު ގެންދަވައިފިނަމަވެސް (އެބަހީ: މަރުގެންނެވި ނަމަވެސް) ފަހެ، ހަމަކަށަވަރުން، ތިމަންރަސްކަލާނގެ އެއުރެންގެ ކިބައިން ބަދަލުހިއްޕަވާ ހުށީމެވެ.\nނުވަތަ އެއުރެންނަށް ތިމަންރަސްކަލާނގެ وعد ކުރެއްވި ކަންތައް ކަލޭގެފާނަށް ދައްކަވާހުށީމެވެ. ފަހެ، ހަމަކަށަވަރުން، ތިމަންރަސްކަލާނގެއީ، އެއުރެންގެމައްޗަށް ކުޅަދުންވަންތަ ރަސްކަލާނގެއެވެ.\nފަހެ، ކަލޭގެފާނަށް އިއްވަވާ وحى އެއްގައި ކަލޭގެފާނު ހިފަހައްޓަވާށެވެ! ހަމަކަށަވަރުން، ކަލޭގެފާނުވަނީ، ސީދާވެގެންވާ ތެދުމަގެއްގެ މަތީގައެވެ.\nއަދި ހަމަކަށަވަރުން، އެ قرآن އަކީ ކަލޭގެފާނަށާއި، ކަލޭގެފާނުގެ قوم ގެމީހުންނަށް ލިބުނު شرف އެކެވެ. އަދި ނިކަންހުރެ ތިޔަބައިމީހުންނާ سؤال ކުރައްވާނެތެވެ.\nއަދި ތިމަންރަސްކަލާނގެ رسول ންގެ ތެރެއިން ކަލޭގެފާނުގެ ކުރިން ތިމަންރަސްކަލާނގެ ފޮނުއްވި رسول ންކުރެން އައްސަވާށެވެ! (އެބަހީ: އެބޭކަލުންގެ شريعة ން ބައްލަވާށެވެ!) رحمن ވަންތަ ރަސްކަލާނގެ މެނުވީ، އަޅުކަންވެވޭ އެހެން إله ންތަކެއް ތިމަންރަސްކަލާނގެ ލެއްވިންހެއްޔެވެ؟\nހަމަކަށަވަރުން، ތިމަންރަސްކަލާނގެ آية ތަކާއިގެން، فرعون އާއި، އޭނާގެ قوم ގެ ބޮޑުންގެ ގާތަށް ތިމަންރަސްކަލާނގެ موسى ގެފާނު ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. ހަމަކަށަވަރުން، ތިމަންކަލޭގެފާނީ، عالم ތަކުގެ ވެރިރަސްކަލާނގެ رسول އަކީމެވެ.\nފަހެ، އެކަލޭގެފާނު ތިމަންރަސްކަލާނގެ آية ތަކާއިގެން އެއުރެންގެގާތަށް ވަޑައިގަތްހިނދު، އެހާރުން އެ آية ތަކާމެދު، އެއުރެން މަލާމާތްކޮށް، ހެނއެވެ.\nއަދި އެއުރެންނަށް ތިމަންރަސްކަލާނގެ ދެއްކެވި ކޮންމެ معجزة އެއް، އެފަދަ އަނެއް معجزة އަކަށްވުރެ މާބޮޑުކަމުގައި މެނުވީ ނުދައްކަވަމެވެ. އަދި ތިމަންރަސްކަލާނގެ އެއުރެންނަށް عذاب ދެއްވައި، ހިއްޕެވީމެވެ. (އެއީ) އެއުރެން (كافر ކަމުން) رجوع ވުމަށްޓަކައެވެ.\nއެއުރެން ބުނޫއެވެ. އޭ ޖާދޫވެރިޔާއެވެ! އެކަލާނގެ ކަލޭގެފާނަށް عهد ވެވޮޑިގެންނެވި ކަންތައް ތިމަންމެންނަށް ދެއްވުމަށްއެދި ކަލޭގެފާނުގެ ވެރިރަސްކަލާނގެއަށް دعاء ކުރައްވައި ބައްލަވާށެވެ! ހަމަކަށަވަރުން، ތިމަންމެން ވާހުށީ ތެދުމަގުލިބިގެންވާ ބަޔަކު ކަމުގައެވެ.\nފަހެ، ތިމަންރަސްކަލާނގެ އެއުރެންގެ ކިބައިން عذاب ފިއްލަވައިފިހިނދު، އެހާރުން އެއުރެން عهد އުވައިލަތެވެ.\nއަދި فرعون އޭނާގެ قوم ގެމީހުންގެ ތެރޭގައި ހުރެ ގޮވައިލިއެވެ. އޭނާ ބުންޏެވެ. އޭ އަހުރެންގެ قوم ގެމީހުންނޭވެ! مصر ގެ ވެރިކަންވަނީ ތިމަންނާއަކަށް ނޫންހެއްޔެވެ؟ އަދި މި ކޯރުތައް ތިމަންގެ ދަށުން ހިނގަހިނގާ ހުރެތެވެ. ފަހެ، ތިޔަބައިމީހުންނަށް ނުފެންނަނީ ހެއްޔެވެ؟\nއަދި ކީއްހެއްޔެވެ؟ މިހިރަ ދެރަނިކަމެތި މީހާއަށްވުރެ (އެބަހީ: موسى ގެފާނަށްވުރެ) ތިމަން މާމޮޅެވެ. އޭނާއީ، ދައްކާ ވާހަކަ بيان ކޮށްދިނުމާ ގާތްވެސް ނުކުރެވޭ މީހެކެވެ.\nފަހެ، އޭނާގެ މައްޗަށް ރަނުގެ އުޅާތަކެއް ބާވައިނުލެއްވީ ކީއްވެގެން ހެއްޔެވެ؟ ނުވަތަ އޭނާއާއެކުގައި އެހީތެރިވާނެ ملائكة ން ވަޑައިނުގަތީ ކީއްވެގެން ހެއްޔެވެ؟\nފަހެ، އޭނާ (އެބަހީ: فرعون) އޭނާގެ قوم ގެމީހުން ހައްލައިލިއެވެ. ދެން އެއުރެން އޭނާޔަށް ކިޔަމަންވޫއެވެ. ހަމަކަށަވަރުން، އެއުރެންވީ، فاسق ވެގެންވާ ބަޔަކު ކަމުގައެވެ.\nފަހެ، ތިމަންރަސްކަލާނގެ ކޯފާވެވޮޑިގެންވާގޮތަށް، އެއުރެން ކަންތައް ކުރިހިނދު، ތިމަންރަސްކަލާނގެ އެއުރެންގެކިބައިން ބަދަލުހިއްޕެވީމެވެ. ފަހެ، ތިމަންރަސްކަލާނގެ އެއުރެން އެންމެން غرق ކުރެއްވީމެވެ.\nފަހެ، (كافر ވި) އެހެންމީހުންނަށް عبرة އެއް ކަމުގައްޔާއި، مثال އެއް ކަމުގައި ތިމަންރަސްކަލާނގެ އެއުރެން ލެއްވީމެވެ.\nمريم ގެފާނުގެ ދަރިކަލުންގެ ވާހަކަ مثال އެއްގެ ގޮތުގައި ކިޔައިދެއްވިހިނދު، އެހާރުން އެކަންތަކާމެދު ކަލޭގެފާނުގެ قوم ގެމީހުން މަލާމާތްކޮށް ހަޅޭލަވަތެވެ.\nއަދި އެއުރެން ބުނޫއެވެ. ރަނގަޅީ، ތިމަންމެންގެ إله ންތައް ހެއްޔެވެ؟ ނުވަތަ އެކަލޭގެފާނު ހެއްޔެވެ؟ ކަލޭގެފާނާ جدل ކުރުމަށް މެނުވީ އެއުރެން އެ مثال ނުޖަހަތެވެ. އަދި ކިއެއްތަ! އެއުރެންނީ ހަމަދެކޮޅުވެރިކަން ބޮޑު ބަޔެކެވެ.\nތިމަންރަސްކަލާނގެ، އެކަލޭގެފާނަށް نعمة ދެއްވި އަޅަކުކަމުގައި މެނުވީ އެކަލޭގެފާނު ނުވެތެވެ. އަދި إسـرآءيـل ގެދަރިންނަށް عبرة އެއް ކަމުގައި އެކަލޭގެފާނު ލެއްވީމެވެ.\nއަދި ތިމަންރަސްކަލާނގެ އިރާދަކުރައްވާނަމަ، ތިޔަބައިމީހުންގެ ބަދަލުގައި ތިޔަބައިމީހުންގެ ފަހަށް، ބިމުގައި ملائكة ން ލައްވައިފީމުހެވެ.\nއަދި ހަމަކަށަވަރުން، އެކަލޭގެފާނީ، قيامة ވުމުގެ ވަގުތަށް ހުރި علامة އެކެވެ. ފަހެ، ތިޔަބައިމީހުން އެދުވަހާމެދު شك ނުކުރާހުށިކަމެވެ! އަދި ތިޔަބައިމީހުން ތިމަންރަސްކަލާނގެ މަގަށް تبع ވާށެވެ! މިއީ ސީދާވެގެންވާ ތެދުމަގެވެ.\nއަދި شيطان އާ ތިޔަބައިމީހުން (ތެދުމަގުން) އެއްކިބާކުރިޔަ ނުދޭހުށިކަމެވެ! ހަމަކަށަވަރުން، އެކަލޭގެއީ، ތިޔަބައިމީހުންނަށްހުރި ފާޅުވެގެންވާ عداوة ތެރިޔެކެވެ.\nއަދި عيسى ގެފާނު، ފާޅުވެގެންވާ ހެކިތަކާއިގެން ވަޑައިގެންނެވިހިނދު އެކަލޭގެފާނު ވިދާޅުވިއެވެ. ހަމަކަށަވަރުން، ތިޔަބައިމީހުންގެ ގާތަށް ތިމަންކަލޭގެފާނު މިވަޑައިގަތީ، حكمة އާއިގެންނެވެ. އަދި ތިޔަބައިމީހުން އެކަންތަކާމެދު خلاف ވާ ބައެއް ކަންތައް ތިޔަބައިމީހުންނަށް ބަޔާންކޮށް ދެއްވުމަށްޓަކައެވެ. ފަހެ، ތިޔަބައިމީހުން اللَّه އަށް تقوى ވެރިވާށެވެ! އަދި ތިމަންކަލޭގެފާނަށް ތިޔަބައިމީހުން ކިޔަމަންވާށެވެ!\nހަމަކަށަވަރުން، اللَّه އެއީ، ތިމަންގެ ވެރިރަސްކަލާނގެއެވެ. އަދި ތިޔަބައިމީހުންގެވެސް ވެރިރަސްކަލާނގެއެވެ. ފަހެ، ތިޔަބައިމީހުން އެކަލާނގެއަށް އަޅުކަން ކުރާށެވެ! މިއީ ސީދާވެގެންވާ ތެދުމަގެވެ.\nފަހެ، އެއުރެންގެ މެދުގައި (އެބަހީ: نصارى އިންގެ މެދުގައި) އެކި جماعة ތައް (އެކަލޭގެފާނާމެދު) ދެބަސްވޫއެވެ. ފަހެ، އަނިޔާވެރިވީ މީހުންނަށް ވޭންދެނިވި عذاب ގެދުވަހު ހަލާކާއި ގެއްލުން ހުށްޓެވެ.\nއެއުރެންނަށް ނޭނގިތިއްބައި ކުއްލިޔަކަށް قيامة ވުމުގެ ވަގުތު އަތުވެދާނެކަމަށް މެނުވީ، އެއުރެން انتظار އެއް ނުކުރެތެވެ.\nއެކުވެރިން އެދުވަހުން އެއްބަޔަކު އަނެއްބަޔަކަށް ވާހުށީ دشمن ން ކަމުގައެވެ. تقوى ވެރިން މެނުވީއެވެ.\nއޭ ތިމަންރަސްކަލާނގެ އަޅުތަކުންނޭވެ! ތިޔަބައިމީހުންގެ މައްޗަކަށް މިއަދު އެއްވެސް ބިރެއް ނެތެވެ. އަދި ހިތާމަކުރާނެ ބަޔަކުކަމުގައިވެސް ތިޔަބައިމީހުން ނުވަމުއެވެ.\nއެއުރެންނީ، ތިމަންރަސްކަލާނގެ آية ތަކަށް إيمان ވެ، مسلم ން ކަމުގައިވީ މީހުންނެވެ.\nއުފާވެރިކަމުން ފުރިގެންވާ حال، ތިޔަބައިމީހުންނާއި، ތިޔަބައިމީހުންގެ އަނބިން ސުވަރުގެ ވަންނާށެވެ!\nއެއުރެންގެ ގާތުގައި ރަނުގެ ކަންވާރުތަކާއި، ތަށިތަކާއިގެން ބުރުޖެހޭނެތެވެ. އަދި އެތާނގައި ހިތްއެދޭ، އަދި ލޯތަކަށް އަރާމު ލިބިދޭ ހުރިހާ ތަކެތި ވެއެވެ. އަދި ތިޔަބައިމީހުން އެތާނގައި ދެމިތިބޭނެތެވެ.\nއަދި އެއީ ތިޔަބައިމީހުން ކޮށްއުޅުނު ހެޔޮ عمل ތަކުގެ ސަބަބުން ތިޔަބައިމީހުންނަށް މިލްކުކޮށްދެއްވި ސުވަރުގެއެވެ.\nއެތާނގައި ތިޔަބައިމީހުން، އެއިން ކައިއުޅުމަށް ގިނަގުނަ މޭވާތައް ވެއެވެ.\nހަމަކަށަވަރުން، ކުށްވެރިން ނަރަކައިގެ عذاب ގައި ދެމިތިބޭނެތެވެ.\nއެއުރެންގެ ކިބައިން އެ عذاب ލުޔެއް ނުކުރައްވާނެތެވެ. އަދި އެއުރެން އެކަމުގައި ތިބޭހުށީ އުންމީދު ކެނޑިފައެވެ.\nއަދި ތިމަންރަސްކަލާނގެ އެއުރެންނަކަށް އަނިޔާއެއް ނުކުރައްވަމެވެ. އެހެނެއްކަމަކު (ފާފަކުރުމުގެ ސަބަބުން) އަނިޔާވެރިންކަމުގައިވީ، ހަމަ އެއުރެންނެވެ.\nއެއުރެން ގޮވާނެތެވެ. އޭ مالك ގެފާނެވެ! ތިމަންމެން މަރުގެންނެވުމަށް ކަލޭގެފާނުގެ ވެރިރަސްކަލާނގެ حضرة އަށް ދަންނަވައިދެއްވާށެވެ! އެކަލޭގެފާނު ވިދާޅުވާނެތެވެ. ހަމަކަށަވަރުން، ތިޔަބައިމީހުންނީ (عذاب ގައި) ދެމިތިބޭނޭ ބަޔެކެވެ.\nހަމަކަށަވަރުން، ތިމަންރަސްކަލާނގެ، ތިޔަބައިމީހުންނަށް حق دين ގެނެސް ދެއްވީމެވެ. އެހެނެއްކަމަކު، ތިޔަބައިމީހުންކުރެ ގިނަމީހުންވަނީ حق دين އަށް ނުރުހޭ ބަޔަކު ކަމުގައެވެ.\nނުވަތަ އެއުރެން (ކަލޭގެފާނު ނެތިކޮށްލުމަށް) ކަމެއް ރޭވީހެއްޔެވެ؟ ފަހެ، ހަމަކަށަވަރުން، ތިމަންރަސްކަލާނގެ (އެއަށްވުރެ މޮޅަށް) ރާއްވަވާ ހުށީމެވެ.\nނުވަތަ އެއުރެން ހީކުރަނީ، އެއުރެންގެ ސިއްރު ވާހަކަތަކާއި، އެއުރެންގެ ސިއްރު ސައްލާތައް ތިމަންރަސްކަލާނގެ އައްސަވާވޮޑިގެން ނުވާކަމަށްހެއްޔެވެ؟ އެހެންނަކުން ނޫނެވެ. (އައްސަވާވޮޑިގެންވަމެވެ.) އަދި އެއުރެންގެގާތަށް، ތިމަންރަސްކަލާނގެ ފޮނުއްވާފައިވާ ملائكة ން އެކަންތައް ލިޔުއްވަތެވެ.\nކަލޭގެފާނު ވިދާޅުވާށެވެ! رحمن ވަންތަ ރަސްކަލާނގެއަށް ދަރިކަލަކުވާނަމަ (އެ ދަރިކަލަކަށް) އެންމެފުރަތަމަ އަޅުކަންކުރާނެ މީހަކީ ތިމަންކަލޭގެފާނެވެ.\nއެއުރެން ސިފަކުރާ ކަންތަކުން އުޑުތަކާއި، ބިމުގެވެރި، عرش ގެ ވެރިރަސްކަލާނގެ ހުސްطاهر ވެވޮޑިގެންވެއެވެ.\nފަހެ، އެއުރެންނަށް وعد ކުރައްވާ ދުވަހާ އެއުރެން ބައްދަލުވެއްޖައުމަށް ދާނދެން، باطل ވާހަކަތައް ދައްކައި، ކުޅިވަރުކުޅެން ކަލޭގެފާނު އެއުރެން ދޫކޮށްލައްވާށެވެ!\nއުޑުގައިވެސް إله އަކީ އެކަލާނގެއެވެ. އަދި ބިމުގައިވެސް إله އަކީ އެކަލާނގެއެވެ. އެކަލާނގެއީ، حكيم ވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.\nއަދި އުޑުތަކާއި، ބިމާއި، އެދެމެދުގައި ވާހާތަކެއްޗެއް ملك ވެގެންވާ ރަސްކަލާނގެ މަތިވެރިވެވޮޑިގެންފިއެވެ. އަދި قيامة ވުމުގެ ވަގުތު ދެނެވޮޑިގަތުންވަނީ، އެކަލާނގެ حضرة ގައެވެ. އަދި ތިޔަބައިމީހުން އެނބުރި رجوع ކުރައްވާހުށީ އެކަލާނގެ حضرة އަށެވެ.\nއެކަލާނގެ ފިޔަވައި އެއުރެން އަޅުކަންކުރާ ތަކެއްޗަށް شفاعة ތެރިކަމެއް ملك ވެގެނެއް ނުވެތެވެ. އެއުރެން ދެނެތިބެ، حق އަށް ހެކިދިން މީހުން މެނުވީއެވެ.\nހަމަކަށަވަރުން، އެއުރެން ހެއްދެވީ ކާކުތޯ، އެއުރެންނާ ކަލޭގެފާނު سؤال ކުރައްވައިފިނަމަ، އެއުރެން ބުނާނެކަން ކަށަވަރެވެ. اللَّه އެވެ. ފަހެ، އެއުރެން حق ން އެއްކިބާވަނީ ކޮންފަދައަކުން ހެއްޔެވެ؟\nއަދި އެކަލޭގެފާނު ވިދާޅުވި ވިދާޅުވުން، އެކަލާނގެ ދެނެވޮޑިގެންވެތެވެ. އަޅުގެ ވެރިރަސްކަލާކޮ! ހަމަކަށަވަރުން، މިބައިމީހުންނީ إيمان ނުވާނެ ބަޔެކެވެ.\nފަހެ، ކަލޭގެފާނު އެއުރެންނާ އެއްކިބާވެ ވަޑައިގަންނަވާށެވެ! އަދި ވިދާޅުވާށެވެ! سلام އެވެ! ފަހެ، ނިކަންހުރެ އެއުރެންނަށް (އެއުރެން ދޮގުކުރިކަމުގެ نتيجة) އެނގޭނެތެވެ.


19 School gai Pfizer vaccine jahan fashaifi - vNews.mv\n19 ސްކޫލެއްގައި ފައިޒާ ވެކްސިން ޖަހަން ފަށައިފި\nމުހައްމަދު ހަފީޒް 15 August 2021, 13:27\n19 ސްކޫލެއްގައި ފައިޒާ ވެކްސިން ޖަހަން ފަށައިފިއެވެ.\n12 އަހަރުން މަތީ އުމުރުގެ ދަރިވަރުންނަށް މިއަދު ފައިޒާ ވެކްސިން ޖަހަން ފެށުމާގުޅިގެން ވީނިއުސްއާ ވާހަކަ ދައްކަވަމުން އެޑިއުކޭޝަން މިނިސްޓްރީގެ ޑިރެކްޓަރ ޖެނެރަލް ފާތިމަތު އައްޒަ ވިދާޅުވީ، ވެކްސިން ޖަހަން ފަށާފަވަނީ އަތޮޅުތެރެ އިން 17 ސްކޫލަކާއި މާލޭގެ2ސަރަހައްދެއްގައި ވެކްސިން ޖަހަން ފަށާފައި ވެއެވެ.\nމާލޭގައި މިއަދު ވެކްސިން ޖަހަން ފަށާފައިވަނީ އަމީނިއްޔާ ސްކޫލް، ދަރުމަވަންތަ ސްކޫލް، މަޖީދިއްޔާ ސްކޫލް، އަރަބިއްޔާ ސްކޫލް، އިސްކަންދަރު ސްކޫލްގެ އިތުރުން ސީއެޗްއެސްސީގައި ކަމަށް އައްޒަ ވިދާޅުވިއެވެ.\nއުމުރުން 12 އަހަރާއި 17 އަހަރުގެ ކުދިންގެ ތެރެއިން މިހާރު ސްކޫލުތަކުގައި އުޅޭ ދަރިވަރުން އަދި މިދިޔަ ދިރާސީ އަހަރު 10 ނިންމި ކުދިންނަށް ފައިޒަރ ވެކްސިން ދިނުމަށް ހަމަޖެހިފައިވަނީ އެޑިއުކޭޝަން މިނިސްޓްރީއާއި ގުޅިގެން ސްކޫލްތައް މެދުވެރިކޮށެވެ.\nފައިޒަރ ވެކްސިން ޖެހުމަށް ޝަރުތުހަމަވާ އާއްމުންނަށް ވެކްސިން ޖަހަންފަށާފައިވާއިރު، މާލޭ ސަރަޙައްދުގައި މި ވެކްސިން ޖަހާނެ ސެންޓަރުތަކާއި ގަޑިތައް އެޗް.ޕީ.އޭއިން ވަނީ އިއުލާންކޮށްފައެވެ.\nމާލޭ ސަރަޙައްދުގައި ފައިޒަރ ވެކްސިން ޖަހާނެ ސެންޓަރުތަކަކީ އިސްލާމީ މަރުކަޒު - ހެނދުނު 9:00 އިން ހަވީރު 4:00 އަށް ކަމަށާއި ހުޅުމާލެގެ ސްކޫލް ދަރިވަރުންނަށް ވެކްސިން ޖެހުމަށް ހަމަޖެހިފަައި ވަނީ ރެހެންދި ސްކޫލުގައި ކަަމަށް އައްޒަ ވިދާޅުވިއެވެ.\nމިއަދު ހެނދުނު 9:00 ފެށިގެން ހަވީރު 4:00 އަށް އިސްލާމީ މަރުކަޒުގައްޔާއި، މެންދުރު ފަހު 1:00 އިން ފެށިގެން 4:00 އަށް ހުޅުމާލެ ހޮސްޕިޓަލްގައި އާންމުންނަށް ވެކްސިން ޖަހައިދިނުމުގެ ކަންކަން ކުރިއަށްދާނެއެވެ.\nވިލިމާލޭގައި ވެކްސިން ޖަހަން ފަށާނީ، ހޯމަ ދުވަހުން ފެށިގެން ވިލިމާލެ ޔޫތް ސެންޓަރުގައި މެންދުރު 1:00 އިން ފެށިގެން ހަވީރު 4:00 އަށެވެ.\nސްކޫލްތަކުގެ ދަރިވަރުންނާއި މިދިޔަ ދިރާސީ އަހަރު ގްރޭޑް 10 ނިންމި ކުދިން ފިޔަވައި، 12 އަހަރާއި 17 އަހަރާއި 17 އަހަރާއި ދެމެދުގެ ކުދިންނާއި މާބަނޑުމީހުންނާއި މިވެކްސިން ޖެހުމަށް ޝަރުތުހަމަވާ އެހެން ފަރާތްތަކަށް އެޕޮއިންޓްމެންޓް ހަދައިގެން ވެކްސިންޖެހުމަށް އައުމަށް އެޗްޕީއޭއިން ވަނީ އެދިފައެވެ.\nއަދި ލިސްޓްކުރެވިފައިވާ ކެޓަގަރީތަކުގައި ހިމެނޭ ފަރާތްތައް ވެކްސިން ޖަހަން ދާއިރު އައިޑީކާޑް ނުވަތަ ޕާސްޕޯޓް އަދި ގުޅުންހުރި ލިޔެކިޔުމުގެ ފޮޓޯ ހާޑްކޮޕީ ނުވަތަ ސޮފްޓް ކޮޕީ ގެނައުމަށްވެސް ވަނީ އެދިފައެވެ.\nކޮވިޑް-19 އެޗް.ޕީ.އޭ މިނިސްޓްރީ އޮފް އެޑިއުކޭޝަން ސްކޫލް ވެކްސިން


Hiyhama jessun, umurun dhuvasvaa meehunnan ehee eh | Mihaaru\nއުމުރުން ދުވަސްވީ ދެ ބައިވެރިއަކު ސިނަމާއެއްގައިި ފިލްމެއް ބަލާލަނީ.\n16 ޑިސެމްބަރ 2018 - 06:19 1 comment\nއެކަނިވެރިކަމާއި އެކަހެރި ދިރުއުޅުމެއް އުޅެން ވެއްޖެ ނަމަ ނަފުސާނީ ގޮތުން ވެސް މީހާ އަށް ލިބޭ ގެއްލުންތައް ބޮޑު ވާނެ އެވެ.\nއިނގިރޭސިވިލާތުގެ ޔުނިވަސިޓީ ކޮލެޖް ލަންޑަން (ޔޫއެލްސީ) ގެ ދިރާސާއެއްގައި ބުނި ގޮތުގައި 50 އިން މައްޗަށް ދާ ފަހުން ގިނަ މީހުންނަށް ޑިޕްރެޝަން ފަދަ ނަފުސާނީ މައްސަލަ ތަޖުރިބާ ކުރަން ޖެހެ އެވެ.\nއެހެންވެ މިފަދަ ސިއްހީ މައްސަލަތަކާ ދުރުވާން ކުރެވިދާނެ އެއް ކަމެއްގެ ގޮތުގައި ފާހަގަކުރީ ސިނަމާ އާއި މިއުޒިއަމް ފަދަ ތަންތަނަށް ޒިޔާރަތް ކުރުމެވެ. އޭރުން ޑިޕްރެޝަން ކަހަލަ އުނގަދޫތަކުން މީހާ ދުރުކޮށް ދޭން ބާރުއަޅާ ކަމަށް، ބައެއް އިލްމުވެރިން ލަފާދެ އެވެ.\nބްރިޓިޝް ސައިކިއަޓްރީ ޖާނަލްގައި ޝާއިއުކޮށްފައިވާ ދިރާސާގައި ބުނީ "ކަލްޗުރަލް އެކްޓިވިޓީޒް" އިން މީހާ ދުރުކޮށްދެނީ ހަމައެކަނި ހާސްކަމާއި ފިކުރުތަކާއި ނުތަނަވަސްކަމުން ނޫން ކަމަށެވެ. ހަމައެއާ އެކު އެފަދަ ކަންކަމުން ލިބޭ އުފާވެރިކަމާއި ހިތްހަމަޖެހުމާ އެކު ދޭދޭ މީހުންގެ މެދުގައި އުފެދޭ ގުޅުންތަކުގެ ސަބަބުން ވެސް ދުޅަހެޔޮ ދިރިއުޅުމަކަށް މަގުފަހިކޮށް ދެ އެވެ.\n"މިސާލަކަށް މައުރަޒަކަށް ޒިޔާރަތްކޮލުން ނޫނީ ވިއްޔާ ތިިއޭޓަރަކަށް ގޮސް ސްޓޭޖްޕްލޭއް ބަލައިލުން ނޫނީ މިއުޒިކް ކޮންސަޓަކަށް ގޮސްލުން ކަހަލަ ކަންކަމަކީ ހަގީގަތުގައި ވެސް އުމުރުން ދުވަސްވީ މީހުންނަށް ހިތްހަމަޖެހުމާއި އުފާވެރިކަން ގެނުވައި ދޭނެ ކަންކަން،" ދިރާސާ ކުރި ޓީމުގައި ހިމެނޭ ޑެއިޒީ ފޭންކޯޓް ވިދާޅުވި އެވެ.\n"މިކަހަލަ ކަންކަމުގައި ހިއްސާވެވޭނެ ނަމަ ނަތީޖާއަކަށް ވާނީ ސިކުނޑި އަށް ވެރިކުރުވާ އެކި ކަހަލަ ނޭދެވޭ ވިސްނުންތަކުން ކުރާ ބާރު ކުޑަކޮށް ޑިޕްރެޝަން ކަހަލަ އުނދަގޫތަކުން މީހާ ސަލާމަތްކޮށް ދިނުން. މީގައި ވަކި ޖިންސެއްގެ މީހެއް ތަފާތެއް ނެތް."\nދިރާސާގައި ފާހަގަކޮށްފައިވާ ގޮތުގައި މަދުވެގެން މަހަކު އެއް ފަހަރު ސިނަމާ އަށް ގޮސް ފިލްމެއް ބަލައިލުން ނުވަތަ ސްޓޭޖްޕްލޭއެއް ބެލުން ކަހަލަ ކަންކަން ކުރާ އުމުރުން ދުވަސްވީ މީހުން ޑިޕްރެޝަނަށް ވެއްޓުމުގެ ފުރުސަތު 48 ޕަސަންޓަށް ކުޑަކޮށްދެ އެވެ.\nއިތުރު ލިޔުންތައް ސިއްހަތު ކޮންސަޓް ދިރާސާ ދާރުލްއާސާރު އުމުރުން ދުވަސްވީ މީހުން ޑިޕްރެޝަން


Nasheed ah dhin terrorist hamalaage thahugeegah ehee vaan America thayyaaru – Iru\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓް ހަމަލާގައި ބައިވެރިވި މީހުން ހޯދަން އެހީތެރިވާން ތައްޔާރަށް އޮތް ކަމަށް އެމެރިކާ އިން މިއަދު ބުނެފިއެވެ.\nނަޝީދު ދިރިއުޅުއްވާ ގ. ކެނެރީގެ ކައިރީގައި ޕާކު ކޮށްފައި ހުރި ސައިކަލެއްގައި ރޭ އެއްޗެއް ގޮއްވާލުމުން އެމަނިކުފާނާއި އިތުރު ބަޔަކަށް އަނިޔާވެ، ހޮސްޕިޓަލްގައި ދަނީ ފަރުވާ ދެމުންނެވެ. ސައިކަލު ގޮއްވާލީ ނަޝީދު އެ ސަރަހައްދުން ހިންގަވާފައި ވަޑައިގެން، ކާރަށް އަރުއްވަނިކޮށެވެ.\nއެމެރިކާގެ ސްޓޭޓް ޑިޕާޓްމެންޓުންގެ ދެކުނު އޭޝިއާއާ ބެހޭ ޑިވިޝަނުން ކުރި ޓްވީޓެއްގައި ވަނީ ނަޝީދަށް އަމާޒުކޮށް ދިން ހަމަލާ ހަރުކަށި އިބާރާތުން ކުށްވެރިކުރާ ކަމަށާއި އެކަމުގައި ދިވެހި ސަރުކާރާއެކު އެމެރިކާ ދެމި އޮތް ކަމަށެވެ. އަދި އެކަމުގައި ބައިވެރިވި މީހުން އިންސާފުގެ ކުރިމައްޗަށް ގެނައުމުގައި އެހީތެރިވާން އެމެރިކާއިން ތައްޔާރަށް އޮތް ކަމަށް އެ ޓްވީޓްގައިިވެއެވެ.\nރޭގެ ހަމަލާއާ ގުޅިގެން އޮސްޓްރޭލިއާ ފުލުހުންގެ ޓީމެއް ރާއްޖެ އައުމަށް ހަމަޖެހިފައިވާއިރު، ސިފައިންނާއި ފުލުހުން ގުޅިގެން އެ މައްސަލަ ދަނީ ތަހުގީގު ކުރަމުންނެވެ. އެ ހަމަލާއާ ގުޅިގެން ޝައްކުވާ4މީހަކު ފާހަގަކުރެވިއްޖެ ކަމަށް ފުލުހުން މިއަދު ބޭއްވި ނޫސް ކޮންފަރެންސްގައި ވިދާޅުވި ނަމަވެސް، ހަމަލާއާ ގުޅިގެން މިހާތަނަށް އެއްވެސް މީހެއް ހައްޔަރުކޮށްފައެއް ނުވެއެވެ.


9 ޢިލްމުވެރިންނާއެކު ’އަޝްރާތު‘ ފުރުޤާން މިސްކިތުގައި – ޖަމްޢިއްޔަތުއް ސަލަފް\n9 ޢިލްމުވެރިންނާއެކު ’އަޝްރާތު‘ ފުރުޤާން މިސްކިތުގައި\nތާރީޚް: 5:09 16 މެއި 2018\nޖަމްޢިއްޔަތުއްސަލަފުގެ ފަރާތުން ކޮންމެ ރަމަޟާންމަހަކު މާލޭގެ ފުރުޤާން މިސްކިތުގައި ސިލްސިލާކޮށް ކުރިއަށްގެންދާ ޕްރޮގްރާމް މިއަދު ފަށާގޮތަށްވަނީ ހަމަޖެހިފައެވެ.\nރަމަޟާން މަހުގެ ކޮންމެދުވަހެއްގެ އަސުރު ނަމާދަށްފަހު ގާތްގަނޑަކަށް ބައިގަޑިއިރަށް ކުރިއަށްދާ މި ޕްރޮގްރާމުގައި މިއަހަރު އަލިއަޅުވާލަން ގަސްތުކޮށްފައިވަނީ ޤިޔާމަތުގެ ޢަލާމާތްތަކާއި ގުޅޭގޮތުންކަމަށާއި މިފަހަރުގެ މި ޕްރޮގްރާމްވެސް އެހެން އަހަރުތަކެކޭ އެއްފަދައިން ޖަމްޢިއްޔަތުއްސަލަފުގެ މީސްމީޑިއާއިން ލައިވްކުރާގޮތަށް ހަމަޖެހިފައިވާކަމަށް ’އަޝްރާތު‘ ޕްރޮގްރާމް ގެ ކޯޑިނޭޓަރު އަދި ޖަމްޢިއްޔަތުއްސަލަފުގެ ޢިލްމުވެރިންގެ މަޖިލީހުގެ މެމްބަރު އައްޝައިޚް މުޖްތަބާ ޙަމީދު ވިދާޅުވެފައިވެއެވެ.\n”މިފަހަރު ޕްރޮގްރާމުގައި އިންޝާﷲ ވަރަށް ޝައުޤުވެރިވާ ގިނަ ވާހަކަތަކެއް އިވިގެންދާނެ. އޭގެތެރާގައި ދައްޖާލުގެ ވާހަކަ، ޔައުޖޫޖް މައުޖޫޖް ގެ ވާހަކަ، އަދި ޢީސާ ޢަލައިހިއްސަލާމްގެ ވާހަކަފަދަ އަޅުގަނޑުމެންގެ ޢަޤީދާއާއި ގުޅިފައިވާ ޢިބްރަތްތެރި އެތައް ވާހަކަތަކެއް ގެނެސްދެވޭނެ. އަދި ޤިޔާމަތުގެ ކުދި ޢަލާމާތްތަކުގެތެރެއިން 40 އަށްވުރެ ގިނަ ޢަލާމާތްތަކުގެ މައްޗަށް އަލިއަޅުވާލާގޮތަށްވަނީ ހަމަޖެހިފަ“ އައްޝައިޚް މުޖްތަބާ ޙަމީދު ވިދާޅުވިއެވެ.\nމިއަހަރުގެ ’އަޝްރާތު‘ ޕްރޮގްރާމުގައި ބައިވެރިވެވަޑައިގަންނަވާ ޢިލްމުވެރީންނަކީ އައްޝައިޚް މުޙައްމަދު ނަޝީދު އާދަމް، އައްޝައިޚް ޢަބްދުއްސަލާމް ބިން ދާޥޫދު، އައްޝައިޚް ޙަސަން މޫސާ ފިކްރީ، އައްޝައިޚް ޢަލީޒާހިރު ބިން ސަޢީދު ޤާސިމް، އައްޝައިޚް އަޙްމަދު ސަމީރު ބިން އިބްރާހީމް، އައްޝައިޚް މުޙައްމަދު ސިނާން، އައްޝައިޚް ނިމާލް މުޙައްމަދު، އައްޝައިޚް އިބްރާހީމް ރަޝީދު ޙަސަން، އައްޝައިޚް މުޖްތަބާ ޙަމީދު އެވެ.\nމިއަދުގެ ’އަޝްރާތު‘ ޕްރޮގްރާމުގައި ވާހަކަފުޅު ދައްކަވާގޮތަށް ހަމަޖެހިފަވަނީ އައްޝައިޚް މުޙައްމަދު ނަޝީދު އާދަމް އެވެ. މިއަދުގެ މައުޟޫއަކީ ’ޤިޔާމަތުގެ ޢަލާމާތްތަކުގެ ތަޢާރަފް‘ އެވެ.\n1436 ވަނަ އަހަރުން ފެށިގެން ޖަމްޢިއްޔަތުއްސަލަފުގެ ފަރާތުން ކޮންމެ ރަމަޟާން މަހަކު ފުރުޤާން މިސްކިތުގައި މި ޕްރޮގްރާމު ކުރިއަށް ގެންގޮސްފައިވެއެވެ. މިއީ މި ޕްރޮގްރާމު ކުރިއަށްގެންދާ ހަތަރު ވަނަ އަހަރެވެ. އެގޮތުން 1436 ވަނަ އަހަރު މި ޕްރޮގްރާމު ކުރިއަށްގެންގޮސްފައިވަނީ ’ސިޔަރަތުގެ ހިޔަލުގައި‘ ގެ ނަމުގައެވެ. 1437 ވަނަ އަހަރު މި ޕްރޮގްރާމު ކުރިއަށްގެންގޮސްފައިވަނީ ’ރަން ޒަމާން‘ ގެ ނަމުގައެވެ. 1438 ވަނަ އަހަރު މި ޕްރޮގްރާމު ކުރިއަށްގެންގޮސްފައިވަނީ ’ދަލާއިލް‘ ގެ ނަމުގައެވެ. މިއަހަރު މި ޕްރޮގްރާމު ކުރިއަށްގެންދަނީ ’އަޝްރާތު‘ ގެ ނަމުގައެވެ.\nމިއަހަރުގެ ’އަޝްރާތު‘ ޕްރޮގްރާމު، ޗެނެލް13 އިން ލައިވްކުރާގޮތަށްވަނީ ހަމަޖެހިފައެވެ.


Adam Shameem | | މަޝްވަރާ\nކުރީގެ | މަޝްވަރާ\n11 އޮކްޓޯބަރ 2012 - ބުރާސްފަތި\nއަޅުގަނޑު ނުބުނަން އެއީ މައްސަލައެކޭ، އެއީ ދެމަފިރިންގެ ލޯބި، އެދެމީހުންގެ ގުޅުން، މާތް ﷲ އެ ދެ ރޫޙުގެ މެދުގަ ލައްވާފައިވާ ލޯތްބާ ކުލުނާ ހަމްދަރުދީ އާ ރަޙުމަތް އެއީ، ޘަވާބާއި ދަރުމަ ހުރި ކަމެއް އެއީ، ހަމަ އެކަނި އެޔެއް ނޫން، ދެމަފިރިން ދެމެދުގަ އެއަށް ވުރެ މާ ބޮޑު، މާ މަތިވެރި، މާ ވަރުގަދަ ގުޅުންތައް ވޭ، އެދެމީހުންގެ ލޯބި ބަދަހިކޮށް، ލޯބި ބަދަލު ކުރުމަށްޓަކައި ނަހީ ކުރެއްވިފައި ނުވާ [...]\nﷲ އަށް ބިރުވެތިވޭ!!\n15 ފެބުރުއަރީ 2012 - ބުދަ\nމާފް ކުރުމަކީ މާތް، ރިވެތި ސިފައެކެވެ. ނަމަވެސް ހުރިހައި ތަނެއްގައެއް ނޫނެވެ. ހަމަ އެކަނި ޛާތީ މައްސަލަތަކުގައެވެ. އެހެން އިންސާނުންގެ ހައްގުތައް ނުގެއްލޭނެ ކަންކަމުގައެވެ. އެހެން ނޫންނަމަ މާފް ދިނުމަކީ ގެއްލުން ހުރި، ނުރައްކާތެރި ކަމެކެވެ. އަނިޔާވެރިކަމަށް މަގު ފަހިވާނެ ކަމެކެވެ.\nއަނިޔާވެރިކަން އިންތިހާއަށް ގިނަވެ، ނުކިޔަމަންތެރިކަން ބޮޑުވެފައިވާ މިފަދަ ވަގުތެއްގައި ސަރުކާރުން ވިސްނަންވީ މާފްދީ، ކުށްވެރިންތައް މިނިވަން ކުރާކަށް ނޫނެވެ. ކުށްވެރިންގެ މައްޗަށް ހައްގު އަދަބު ތަންފީޛު ކުރާށެވެ. މާތް ﷲ ބާވައިލައްވާފައިވާ ޙުކުމްތަކާއި ހައްދުތައް ޤާއިމު [...]\n9 ފެބުރުއަރީ 2012 - ބުރާސްފަތި\nދިވެހި ރާއްޖެއާއި މެދުގައި ދިވެހި ރާއްޖޭގެ މުސްތަޤްބަލާއި މެދުގައި ﷲ އަށް ބިރުވެތި ވާށެވެ!\nވަކި މީހެއް، ވަކި ޕާރޓީއެއް ނޫނެވެ. ވަކި ބައެއް ނޫނެވެ. އެއްމެންނެވެ. ވެރިންނާއި ރައްޔިތުންނެވެ. ސިފައިންނާއި އާންމުންނެވެ. އެކަލާނގެ އަށް ބިރުވެތިވެ، އެކަލާނގެ އަމުރުފުޅުތަކަށް ބޯލަނބައި ކިޔަމަންވެގެން ނޫނީ އަޅުގަނޑުމެންނަކަށް އަމާން ކަމެއް ނުލިބޭނެކަން ކަށަވަރެވެ.\nލޮބުވެތި މުސްލިމު އަޚުންނޭވެ! މަގުމައްޗަށް ނުކުމެ، ވެރިކަން ވައްޓާލުމަށް، ސަރުކާރު ބަދަލު ކުރުމަށް މަސައްކަތް ނުކުރާށެވެ! އެއީ ފިތުނަ ފަސާދައިގެ މަގެކެވެ. ޖާނާއި މާލަށް [...]\nމިހާރު ހިނގަމުން ދާ މުޒާހަރާ އާއި މެދުގައި…\n4 ފެބުރުއަރީ 2012 - ހޮނިހިރު\nމިހާރު ހިނގަމުން ދާ މުޒާހަރާ އާއި މެދުގައި ވަރަށް ގިނަ މީހުނަށް ސުވާލު އުފެދިފައިވެއެވެ. އަޅުގަނޑާ ކުރިމަތިވާ ސުވާލަކީ މިހާރު މި ހިނގާ މުޡާހަރާ އަކީ ދީނީ ގޮތުން ހުއްދަ ވާނެ މުޡާހަރާއެއް ތޯއެވެ؟ އެފަދަ މުޒާހަރާއެއްގައި ބައިވެރި ވުމަކީ ކޮންކަހަލަ ކަމެއްތޯއެވެ؟\nޚާއްޞަކޮށް މުޡާހަރާ ކުރުމަކީ ނުރަނގަޅު ކަމެއް ކަމުގައި ބުނެވޭ އަޑު ވަރަށް ގިނަ ބަޔަކަށް އިވިފައި ވާ އިރު، މިހާރު ކުރެވެމުންދާ މުޡާހަރާގައި ބައެއް [...]\nމައިންބަފައިންނާއި މެދުގައި އަދަބާއި ޚިލާފު ކަމެއް ކުރެވިފައިވާނަމަ ހަދާނީ ކިިހިނެތްތޯ؟\nޝައްކެއްނެތް ގޮތުގައި މައިންބަފައިން ކުރެ މީހަކު ނުބައި ކޮށް ކަމެއް ކުރި ކަމުގައި ވީ ނަމަވެސް ދަރިންގެ ބޮލުގައި އެޅިފައިވާ އެމީހުންގެ ހައްގުތަކަށް ރައްކާތެރި ވުމަކީ ކޮންމެ ދަރިއެއްގެ މައްޗަށް އޮއިތް ވާޖިބެކެވެ. އެއީ މާތް ﷲ އަށްޓަކައި އަޅުގަނޑުމެން ކޮންމެ މީހަކުވެސް އަދާކުރަން ޖެހޭ ހައްގެކެވެ. އެގޮތުން މައިން ބަފައިންނަށް ލޯތްބާއި އިޙްތިރާމު ކުރުމާއި ހެޔޮ ފޯރު ކޮށްދިނުމާއި އެމީހުނަށް ޓަކައި ހެޔޮ ދުޢާ ކުރުމާއި [...]\nއަޅުގަނޑު މަސައްކަތް ކުރާ ތަނުގައި ހުންނަ ކޮމްޕިއުޓަރ ތަކުގައި ފާޙިޝް އެއްޗިހި ހުންނަ ނަމަ އެކަން މަނާ ކުރުމަށް ހަދާނީ ކިހިނެތްތޯ؟\nފާޅުގައި ފާހިޝް އެއްޗިހި ބެލުމާއި ގެންގުޅުމާއި ހިސާބަށް މުސްލިމުން ހިނގައިދާނެ ކަމުގައި ހީވެސް ނުވެއެވެ. ނަމަވެސް މިއަދު މުސްލިމުން ކަމުގައި ދަޢުވާ ކުރާ ވަރަށް ގިނަ މީހުން އެ ދަރަޖައަށް ގޮސްފައި ވާ ކަމީ ހިތާމަ ކުރަން ޖެހޭ ކަމެކެވެ. އަޅުގަނޑުމެންގެ ވާޖިބަކީ އެފަދަ ނުބައިތައް އިސްލާޙު ކުރުމަށް މަސައްކަތް ކުރުމެވެ.\nކޮންމެ އަކަސް ތިބާ އުޅޭ އޮފީހުގައި ވިޔަސް އަދި އެހެން ތަނެއްގައި ނަމަވެސް އެފަދަ މުންކަރާތެއް [...]\nލޯބިވާ ކުއްޖާ ނޫން އެހެން ކުއްޖަކާ އިނދެވިއްޖެ ނަމަ ހަދީނީ ކިހިނެއްތޯއެވެ؟\n18 ޖެނުއަރީ 2011 - އަންގާރަ\nޒަވާޖީ ޙަޔާތެއް އުފާވެރި ގޮތުގައި ހޭދަ ކުރުމުގައި ދެމަފިރިން އެކަކު އަނެކެއް ދެކެ ލޯބިވުމަކީ ވަރަށް މުހިންމު ބޭނުންތެރި ކަމެއްކަމާއި މެދުގައި ޝައްކެއް ނެތެވެ. ނަމަވެސް، އެއީ ހަމަ ތަކަކާއި ވެސް އެކުގައެވެ. ވީމައި ތިޔަ އަޚްގެ ސަމާލު ކަމަށްޓަކައި ގެންނަންޖެހޭ ކަންތައްތަކެއް ވެއެވެ.\nފުރަތަމަ ކަަމަކީ: ސުވާލު ކުރި ފަރާތުން މަންމަގެ ބަސް އެހުމުގެ ގޮތުން ނަމަވެސް ކައިވެނި ކޮށްފައި ވުމެވެ. ޝައްކެއްނެތް ގޮތުގައި ތިބާ ކައިވެނި [...]\nއަޅުގަނޑުގެ މިމާޔޫސް ކަމުނެ ސަލާމަތް ކޮށްދޭށެވެ… އަމިއްލަޔަށް މަރުވެދާނަމޭވެސް ބައެއް ފަހަރު ހިތަށް އަރައެވެ..\n2 ޖެނުއަރީ 2011 - އާދިއްތަ\nމިސުވާލުން އިނގޭގޮތުގައި ތިޔަ ފަރާތަކީ ހެވާއި ރަނގަޅު، ތެދުމަގާއި ހިދާޔަތުގެ މަތީގައި ދެމިހުންނަން ބޭނުންވާ ކުއްޖެއްކަމެވެ. ނަމަވެސް ނަފްސުގެ ނުބައި ކަމާއި ޝައިޠާނީ ވަސްތަކުގައި ޖެހި، އެކަމުގެ ރަނގަޅު ފަރުވާ ނުލިބި ތިބާގެ މައްޗަށް ބަލީގެ އަސަރު ގަދަވެފައިވަނީއެވެ.\n31 ޑިސެމްބަރު 2010 - ހުކުރު\nޝައްކެއްނެތް ފާފަޔަކީ ނުރައްކާތެރި ބިރުވެރިކަން ހުރި އެއްޗެއް، އިލާހުގެ ކޯފާ ހައްގުވާނެކަމެއް، ނަމަވެސް ﷲއީ އޯގާވަންތަ ރަހުމަތްވަންތަ ރަސްކަލާނގެ، އެހެންވެ އަޅުތަކުން ކުރެ އެބައިމީހުންގެ ނަފްސަށް އަނިޔާވެރިވެވޭ މީހޫނަށް ތައުބާގެ ދޮރު ހުޅުއްވަވާފައިވެއެވެ.\nﷲގެ ރަހުމަތުން މާޔޫސް ނުވާށެވެ. އަދިކިޔެއް އެކަލާނގެ ހަޟުރަތަށް އަވަސްވާށެވެ. އެކަލާނގެއީ ހުރިހާ ފާފައެއް ފުއްސަވާ ރަސްކަލާނގެއެވެ. އަޅުން އެކަލާނގެ ހަޟުރަތަށް ރުޖޫޢަވެ، ތައުބާވެ، ފާފަ ފުއްސެވުންއެދި އާދޭސް [...]\nފޭސްބުކްގައި ރައްޓެހިނާއި ތިމާގެ އަންހެނުން ލާފައިހުންނަ އައުރަނިވާނުވާ ފޮޓޯތަކަށް ކޮމެންޓުކުރެވޭނެތޯ؟\n24 އޮކްޓޯބަރ 2010 - އާދިއްތަ\nސުވާލުގައި އަހާފައި އެވާ ކަންތަކަކީ ޝައްކެއް ނެތް ގޮތުގައި ހުއްދަ ކަމެއް ނޫނެވެ. ބެލުން ހުއްދަވެގެން ނުވާ އެއްޗަކަށް ނުވަތަ ކުރުން ހެޔޮނުވާ ކަމަކަށް ތަޢުރީފު ކުރުމަކީ އެކަމަށް ވާގިވެރި ވުމެވެ. ނުބައި ކަމަކަށް ވާގިވެރި ވުމަކީ އަދި އިންކާރު ނުކުރުމަކީ އެފަދަ ކަމެކެވެ. ނަމަވެސް އިންކާރު ކުރުމުގެ ގޮތުން ކޮމެންޓު ކުރުމަކީ ހުއްދަ ކަމެކެވެ. އަދިކިޔެއް ހެޔޮ ކަމެކެވެ.\nوالله أعلم، وصلى الله على محمد [...]


އެމްޑީޕީން މިފަހަރުވެސް ނަމޫނާ ދައްކައިފި\n0 May 28th, 2019 - 11:47 AM\nރައްޔިތުން މަޖިލީހުގެ ރައީސަކަށް ވެރިކަންކުރާ މައިޕާޓީ އެމްޑީޕީން ހުށަހަޅާނީ ކޮން ބޭފުޅެއްގެ ނަމެއްތޯ ކަނޑައެޅުމަށް ނެގި ވޯޓުގެ ކެމްޕެއިނަކީ އެމްޑީޕީގެ ތާރީޚުގައިވެސް އެންމެ ވާދަވެރިކަން ބޮޑުވެގެންދިޔަ ކެމްޕެއިނެވެ. މި ކެމްޕެއިން ހަޤީގަތުގައި ކުރެވުނީ ވިލިފުށީ ދާއިރާގެ މެމްބަރު ޙަސަން އަފީދާއި ހިތަދޫ އުތުރު ދާއިރާގެ މެމްބަރު މުޙައްމަދު އަސްލަމާ ދެމެދު ކައުމުގައި ވިޔަސް ވާދަވެރިކަން ބޮޑުވީ އެމްޑީޕީގެ އެންމެ އިސް ދެ ލީޑަރުންގެ މެދުގައި އުފެދުނު ވާދަވެރިކަމުގެ ސަބަބުންނެވެ.\nމިވާދަވެރިކަމާއެކު، އެމްޑީޕީގެ ޢާއްމު މެމްބަރުންވެސް ދެބަޔަކަށްބެހި ދެރައީސުންގެ "ފެކްޝަން"ތައް އުފެދުނެވެ. ސޯޝަލް މީޑިއާގައި ފެނުނީ އެއްބަޔު ތާޢީދުކުރާ ކެނޑިޑޭޓަށް އަނެއްބަޔަކު ފާޑުކިޔައި މިފާޑުކިއުން "ތަންކޮޅެއް މައްޗަށް" ދިޔަތަނެވެ.\nމިވާދަވެރިކަމުގެ "ފިނި ހަނގުރާމަ" ނަޝީދުގެ އާއިލާގެ ބޭފުޅުންނާއި ގާތް އެކުވެރިންނާއި ރައީސް ޞާލިޙުގެ ޢާއިލީ ބައެއް ބޭފުޅުންނާއި ސަޕޯޓަރުންގެ މެދުގައި ވަރުގަދައަށް ހިނގަން ފެށިއެވެ. ފާޅުގައި އެއްބަޔަކު އަނެއްބަޔަކަށް ފާޑުކިޔައި މިއީ މުޅިން ދެޕާޓީއެއްބާއޭ ހީވާ މިންވަރަށް ކަންކަން ދިޔައެވެ.\nމިއީ މީގެކުރިން ދުވަހަކުވެސް އެމްޑީޕީގެ ތެރެއިން ފެނުނު މަންޒަރެއް ނޫނެވެ. މިއަށްވުރެ މާ ބޮޑެތި އިންތިޚާބުތަކާއި، ޕްރައިމަރީތަކުގައިވެސް އެމްޑީޕީން ނަމޫނާ ދައްކައި ޑިމޮކްރަސީއަކީ އެޕާޓީގެ އަސާސްކަން ހާމަކޮށްދީފިއެވެ. އަދި އަމުދުން ރައީސް ނަޝީދާއި ރައީސް ސޯލިހާ ދެބޭފުޅުންނަކީ މިހާތަނަށްވެސް ސިޔާސީ މައިދާނުގައި އެކުގައި އެއްރޫޙެއްގައި މަސައްކަތް ކުރައްވަމުން ވަޑައިގެންނެވި ދެ މިތުރުންނެވެ.\nއެހެންނަމަވެސް މިދިމާވި ޙާލަތުގައި އެންމެގެ އަންދާޒާއަކީވެސް އެމްޑީޕީ ބައިބައިވެ ނިމިއްޖެކަމެވެ. ދެފެކްޝަނާއެކު ރައީސް ޞާލިޙާއި ނަޝީދަކީ ސިޔާސީ ދެ ފިކުރަށްވެ ދެމިސްރާބަކަށް ވަޑައިގަންނަވާނެކަމެވެ. މިގެން ވެއްޖެނަމަ އެއީ އެމްޑީޕީގެ ސަރުކާރަށާއި، ސުޕަމެޖޯޓީރީ މަޖިލީހަށްވެސް ލިބިގެންދާނެ ވަރަށްބޮޑު ގެއްލުމެކެވެ. ސިޔާސީގޮތުން އެމްޑީޕީއަށް ލިބޭނެ ވަރަށްބޮޑު ނިކަމެތިކަމެކެވެ. އެއްޕާޓީއެއްގެ ގޮތުގައި މިހާތަނަށް އައި ކާމިޔާބު ތާރީޚު ނިމުމަކަށް އަންނާނެކަމެކެވެ.\nކުރިން ޑީއާރުޕީއާއި ޕީޕީއެމް ދިޔަމަގުން އެމްޑީޕީވެސް ދަތުރުފެށީކަމުގައި މީހުން ކިޔަން ފެށީ މިހެންވެގެންނެވެ. މިހުރިހާކަމެއްގެ ފައިދާކުރާނީ ސިޔާސީގޮތުން އެމްޑީޕީއާ އިދިކޮޅު ފަރާތްތަކަށް ކަން އެއީ ޔަޤީންކަމެކެވެ.\nއެހެންނަމަވެސް ސިޔާސީގޮތުން "6ކުޅި ކުރިއަށް" ކުޅުއްވާ އެމްޑީޕީގެ ރައީސް ނަޝީދުގެ ނިންމެވުމަކީ އެޕާޓީ ވެއްޓެންދިޔަ ފުން އަނދަވަޅުން ޕާޓީ ސަލާމަތްވި ސަބަބެވެ. އަސްލަމާއި އަފީފާ ދެބޭފުޅުންގެތެރެއިން ކޮންމެ ބޭފުޅަކު މަޖިލީހުގެ ރައީސްކަމަށް ހޮވަން އެމްޑީޕީން ނިންމިނަމަވެސް ދިމާވެގެންދިޔަ މައްސަލައަށ ޙައްލެއް ނާންނާނެއެވެ.\nއެމައްސަލައަށް ޙައްލު ގެނައުމަށްޓަކައި ނަޝީދު ނޫން އެހެން އެއްވެސް ބޭފުޅަކު އެމްޑީޕީއަކު ނެތްކަމީ އެންމެންވެސް ޤަބޫލުކުރާނެ ހަޤީގަތެކެވެ. ސަބަބަކީ ނާޝީދަށްވުރެ މަޤުބޫލު ސިޔާސީ ވަކި ލީޑަރަކު އެމްޑީޕީއަކުވެސް އަދި ރާއްޖޭގެ ސިޔާސީ މަސްރަޙުގައިވެސް މިވަގުތު ނެތްކަމެވެ. އަދި އެމްޑީޕީގެ އެންމެން އެއްބަސްވާނެ ވަކި އެހެން ލީޑަރަކުވެސް ނެތުމެވެ.\nކޮންމެއަކަސް މިކަން އަފީފާއި އަސްލަމްވެސް ޤަބޫލުކުރައްވައި ނަޝީދަށް ދެއްނެވުމުން ނަޝީދު އެކަން ޤަބޫލުފުޅުކުރައްވައި ނިންމެވި ނިންމުމަކީ ސިޔާސީގޮތުން އެމްޑީޕީގެ ހަމަ އިސްކޮޅަށް ޕާޓީ ތެދުވެލި ހަރުދަނާ ނިންމެވުމެކެވެ. މިއީ ސިޔާސީގޮތުން ޕާޓީތަކުގެއެތެރޭގައި އުފެދޭ މައްސަލަތައް ޙައްލުކުރުމުގައި ނަމޫނާއެކެވެ. ރާއްޖޭގެ އެހެން ޕާޓީތަކުން ބަލަންވީ ޢިބުރަތްތެރި މިސާލެކެވެ.


ކޯވިޑް ވެކްސިންގެ ދެ ޑޯޒް 800އަށްވުރެ ގިނަ މީހުން ފުރިހަމަކޮށްފި ކޯވިޑް ވެކްސިންގެ ދެ ޑޯޒް 800އަށްވުރެ ގިނަ މީހުން ފުރިހަމަކޮށްފި\nރާއްޖޭގައި ކޯވިޑް-19ގެ ވެކްސިންގެ2ވަނަ ޑޯޒް އިތުރު 812 މީހަކު ފުރިހަމަކޮށްފިއެވެ. ކޯވިޑް ވެކްސިންގެ2ޑޯޒް ފުރިހަމަކުރި މީހުންގެ ޢަދަދު މިހާރު ވަނީ އެއް ލައްކަ ހަތްދިހަ ފަސް ހާހަށްވުރެ މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ތަފާސް ހިސާބުތައް ދައްކާގޮތުން ކޯވިޑް-19 އިން ދިފާޢުވުމަށް ވެކްސިންގެ2ވަނަ ޑޯޒް ޖެހި 812 މީހުންގެ ތެރޭގައި ހިމެނެނީ މާލޭ ސަރަޙައްދުން ވެކްސިން ޖެހި 303 މީހަކާއި، އަތޮޅުތަކުން ވެކްސިން ޖެހި 509 މީހުންނެވެ. މިއާއެކު ރާއްޖޭގައި ވެކްސިން ފުރިހަމަ ކުރި މީހުންގެ ޖުމްލަ ޢަދަދު މިވަނީ 175،930 އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި ރާއްޖެއިން ކޯވިޑް ވެކްސިންގެ ފުރަތަމަ ޑޯޒް 400 މީހަކު ވަނީ ޖަހާފައެވެ. އޭގެ ތެރޭގައި މާލެއިން ފުރަތަމަ ޑޯޒް ޖެހި 60 މީހަކާއި، އަތޮޅުތަކުން ވެކްސިން ޖެހި 340 މީހަކު ހިމެނެއެވެ. ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 313،485 އަށް އަރާފައެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިން ޖަހަމުން އަންނައިރު، މާލެއާއި ވިލިމާލެ އަދި ހުޅުމާލެ ހިމެނޭހެން6ސެންޓަރެއްގައި ވެކްސިން ދިނުން ކުރިއަށްދެއެވެ. އަދި ގޭގެއަށް ގޮސްގެން ވެކްސިން ދިނުމަށް2މޮބައިލް ޓީމް ޙަރަކާތްތެރިވަމުން އަންނައިރު، އަތޮޅުތަކުގައި 193 ވެކްސިން ސެންޓަރުން އަންނަނީ ވެކްސިންދެމުންނެވެ.


Dhafthar gai jessumah3dhuvas thereygai 1,800 ah vure gin form nagaifi | Mihaaru\nޚަބަރު / މާލޭ ދަފްތަރު\nދަފްތަރުގައި ޖެއްސުމަށް، ތިން ދުވަސް ތެރޭގައި 1،800 ފޯމު ނަގައިފި\n15 ޖުލައި 2018 - 18:30\nދަފްތަރުގައި ރަޖިސްޓްރީ ވުމުގެ ފުރުސަތު މިދިޔަ ބުދަ ދުވަހު ހުޅުވާލުމާ އެކު، ބޮޑު ތަރުހީބެއް ލިބިފައި މި ވަނީ، ދަފްތަރުގައި ޖައްސާފައިވާ މީހުންނަށް ފްލެޓް ދޭން ސަރުކާރުން ނިންމާފައި ވާތީ އެވެ. މާލޭގެ ރަށްވެއްސެއްގެ ގޮތުގައި، ދަފްތަރުގައި ރަޖިސްޓަރީ ވެފައިވާ މީހުންނަށް ހިޔާ މަޝްރޫއުގެ ދަށުން ދެ ކެޓަގަރީއެއް ވަނީ ކަނޑައަޅައިފަ އެވެ. އެއީ ދަފްތަރުގައި ރަޖިސްޓަރީ ވެފައިވާ މީހުންނަށް ދޭ ދެ ކޮޓަރީގެ ފްލެޓާއި އެއް ކޮޓަރީގެ ފްލެޓް ހިމެނޭ ކެޓަގަރީ އެވެ.\nހައުސިން މިނިސްޓްރީން ބުނީ ދަފްތަރުގައި ރަޖިސްޓަރީ ވުމުގެ ފުރުސަތު، މުއްދަތެއް ނެތް ގޮތަށް ހުޅުވާލާފައި އޮތް ނަމަވެސް، ދަފްތަރު ކެޓަގަރީން ފްލެޓަށް ފޯމު ހުށަހެޅުމުގެ ފުރުސަތު އަންނަ މަހުގެ 31 ގައި ހަމަވާނެ ކަމަށެވެ. އެހެންވެ، ވީހާ ވެސް ގިނަ ބަޔަކު ދަފްތަރުގައި ރަޖިސްޓްރީ ވުމަށް މިނިސްޓްރީން އެދިފައި ވެ އެވެ.\nދަފްތަރުގައި ރަޖިސްޓަރީ ވުމުގެ ފުރުސަތު ހުޅުވާލުމާ އެކު، އެ ކަމަށް ހައުސިން މިނިސްޓްރީގައި ވަކި ތަނެއް ވަނީ ގާއިމްކޮށްފަ އެވެ. ދަފްތަރުގައި ރަޖިސްޓަރީ ވުމާއި އެ ކެޓަގަރީގެ ދަށުން ފްލެޓަށް ފޯމު ބަލައިގަތުން ވެސް ހަމަޖެހިފައިވަނީ އެތަނުންނެވެ.\nހައުސިން މިނިސްޓްރީގެ ނައިބު އިބްރާހިމް ނަޒީމް ވިދާޅުވީ، ދަފްތަރުގައި ރަޖިސްޓަރީ ވުމާ އެކު، ވަގުތީ ލިޔުމަކާއި ސްލިޕްކޮޅެއް ލިބޭނެ ކަމަށެވެ. ދަފްތަރު ކެޓަގަރީއަށް ފޯމު ހުށަހަޅަން ޖެހެނީ އެ ސްލިޕާ އެކު އެވެ.\nއޭނާ ވިދާޅުވި ގޮތުގައި ދަފްތަރުގައި ރަޖިސްޓަރީ ވާން ހުށަހެޅި ނަމަވެސް، އެ މީހެއްގެ ނަން ދަފްތަރުގައި އޮންނާނީ އަންނަ ސެޕްޓެމްބަރު 23 ގައި އޮންނަ މި އަހަރުގެ ރިޔާސީ އިންތިޚާބަށް ފަހު އެވެ. އެއީ ރިޔާސީ އިންތިޚާބުުގައި ވޯޓުލުމުގެ ހައްގު ލިބިފައިވާ މީހުންގެ ލިސްޓު އެކުލަވާލައިި، މިހާރު އިއުލާން ކޮށްފައިވާތީ އެކަމުގެ ސަބަބުން ބައެއް މީހުންނަށް ވޯޓުލުމުގެ ހައްގު ގެއްލިދާނެތީ ކަމަށް ނަޒީމް ވިދާޅުވި އެވެ.\nދަފްތަރުގައި ރަޖިސްޓަރީ ވެފައިވާ މީހުންގެ ކެޓަގަރީ އަށް ގެނައި އިސްލާހުތަކުގެ ދަށުން މިހާރު ފްލެޓް ދިނުމުގައި ބަލަނީ ދަފްތަރުގައި ދެމިހުރި މުއްދަތަށާއި މާލޭގައި މެދުނުކެނޑި ދިރިއުޅުނު މުއްދަތަށެވެ.\nއެގޮތުން، އެންމެ ގިނަ ޕޮއިންޓް ލިބެނީ ދަފްތަރުގައި ރަޖިސްޓަރީވެފައި ވާތާ އެންމެ ގިނަ ދުވަސްވީ މީހުންނަށާއި މާލޭގައި ދިރިއުޅޭތާ އެންމެ ގިނަ ދުވަސްވީ މީހުންނަށެވެ. މީގެ 31 އަހަރު ކުރިން ހުޅުވާލި "ހާއްސަ ދަފުތަރު"ގައި މިހާތަނަށް މާލޭގެ 3،264 މީހުން ރަޖިސްޓަރީ ވެފައި ވެ އެވެ. އަދި މާލެ އަށް ރަޖިސްޓަރީ ބަދަލުކުރުމަށް އެކި ރަށްރަށުން 12،000 އަށް ވުރެ ގިނަ މީހުން ރަޖިސްޓަރީ ވެފައިވެ އެވެ.\nހައުސިން މިނިސްޓްރީ ހައުސިން ޔުނިޓް މާލޭ ދަފްތަރު ހިޔާ މަޝްރޫއު މާލެ\nބުނާތީ އަޑުއަހާ ވާހަކައެއް: "ގަދަފައި ނަގާފާ ދަފްތަރު ހައުސިންގްއަް ބަދަލުކޮށް ދަފްތަރުގައި "ޖެއްސުމަށް ހުޅުވާލި" ބޭނުމަކީ މާލޭގައި މީހުން ދިރިއުޅޭގޭގޭގެ ވެރިންގެ އައިޑީ ކާޑު ހޯދުން. ސަބަބަކީ ސަރުކާރު ފިކުރަށް ތާއީދު އެންމެދަށް އެއްތަނަކީ މާލެ ކަން ކެމްޕޭނުއޮފީހުގެ ވެއެތުވެދިޔަ4އަހަރުގެ މަސައްކަތުން އެނގިފައިވާތީ، ސީދާ އިދިކޮޅު ފިކުރުގެ މީހުންގެ އައިޑީކާޑު ހޯދާ، އިލެކްޝަން ކޮމިޝަން މެދުވެރިކޮށް، ވޯޓުލާތަން އެހެންތާކަށް ބަދަލުކުރުން. އެމީހުންނަށް ވޯޓު ނުލެވޭނެގޮތް ހެދުން ނުވަތަ އުނދަގޫކުރުން. މިކަންކަމަކީ ވޯޓުލާމީހުންގެ ލިސްޓު އާންމު ކުރުމަށްފަހު ހިނގާނެ ކަންކަމޯލަ. އަނެއްބޭނުމަކީ ޕީޕީ ބޭނުންނުވާގޮތަކަށް ނަތީޖާ ނިކުމެއްޖެނަމަ ކޯޓަށް ވެއްދޭނެ މައްސަލަތަކެއް އުފެއްދުން." ކޮންމެގޮތެއްވިޔަސް އައިޑީކާޑު ކޮޕީ ދޭއިރު އެ ކޮޕީގައި އެ ކޮޕީ ދެވުނީ ކޮންކަމަކަށް ކޮންތާކަށްކަން ލިޔުއްވާ. އައިޑީކާޑަށް އަރާހެން މައުލޫމާތު ދެލިގަނޑަށް ނާރާހެން ލިޔުއްވާ. އެއިރަށް ކޮންމެސްވަރަކަށް ވަގުން ސަލާމަތްވެވިދާނެ\nމާނައަކީ ކުރިއަށް އޮތް އިންތިޚާބުގައި ރައީސް ޔާމީން ކާމިޔާބު ކުރައްވާނީ ތިޔަ 15 ހާސް ވޯޓުގެ ތަފާތުންނެވެ.\nމީ އަޖާއިބެއްކަހަލަ ކަންކަން ހިނގާ ޒަމާނެކެވެ. މާލޭގައި އޯކިޑް މަގުގައި އޯކިޑް ބިލްޑިންގ ކިޔާ ބިލްޑިންގއެއް އެބަހުއްޓެވެ. އަމީރު އަޙްމަދު މަގުގައިވެސް އޯކިޑް ބިލްޑިންގ ނަމަކަށް ކިޔާ ބިލްޑިންގއެއް އެބަހުއްޓެވެ. ޒަމާނުއްސުރެ މާލޭގައި އޯކިޑް މަގުގެ ނަން އެމަގަށް ދީގެން އެމަގުގައި އޯކިޑް ބިލްޑިންގ ބަހައްޓައިގެން އުޅެނިކޮށް އެހެން ބަޔަކަށް މިނަން ބިލްޑިންގއަކަށް ކިޔުނީ ކީއްވެގެން ކަމެއް އެނގޭ މީހަކު އެބަހުރި ބާވައެވެ. ކޮޕީރައިޓްސްގެ ގާނޫނު އޮތްކަން ދަންނަ މީހަކު އެބަހުރި ބާވައެވެ.\nބޮޑު ތަކުލީފުތަކެއް. ދެން ކިހިނެއް ވޯޓު ލިބޭނެ ކަމަށް ހީކުރަނީ.\nދަފްތަރުގައި ކުރިން ޖެހެވެނީ5އަހަރު އުޅުނީމަ. ދަފްތަރު ކުރިންޖެހިފަތިބި މީހުނަށް މާރކްސްދޭއިރު އެ5އަހަރަށް ޕޮއިންޓުދޭންވާނެ. މިހާރު މާލޭއުޅުނު މުއްދަތު އޮންނާނީ މުއިއްޒުވެފަ.\nދަފްތަރުގައި ޖެއްސުމަށް، ތިން ދުވަސް ތެރޭގައި 1،800 ފޯމު ނަގައިފި ނަމަ އެކަމަކީ އެއީ މަމެން އުފާ ކުރާ ކަމެކޭ މީއޭ ރިޔާސީ އިންތިޚާބުގައި ގޭމް ޗޭންޖް ކުރާނެ އެއް އީކްއޭޝަން އަކީ ދެން އަނެއް އީކްއޭޝަން އަކީ އެއީ މާލެ ސަރަހައްދުގައި ވިޔަފާރި ކުރާ ފަރާތް ތަކަށް ކުޑަ އަގުގައި ތިލަފުށިން ވެސް އަދި ގުޅިފަޅުން ވެސް ބިން ލިބޭނެ ގޮތް ހެދުމޭ މިކަން ކަން ކުރާށޭ ކުރާށޭ ކުރާށޭ އެއިރުން މަމެންނަށް ޔަގީނޭ ހިންނަވަރޭ މެންނަށް މާލެ ސަރަހައްދުން 2000 ވޯޓް ވެސް ނުލިބޭނެއޭ އެކަން ކަށަވަރު ކުރުމަށްޓަކައި ސަރުކާރުގެ އެނަރޖީ ދުއްވަންވީ ސަރުކާރުން ހައްލު ނުކުރެވި ހުރި ކަންކަން ހައްލު ކުރަންއޭ މާލެ ސަރަަހައްދުން ފްލެޓްސް ތައް ދޭނެ ކަމުގެ ލިޔުން ހަވާލު ކުރަންވީ 20 ހާސް މީހުންނާއި 2019 ނިމުމުގެ ކުރިން އަދި މާލެ ސަރަަހައްދުން 50 ހާސް ވިޔަފާރި ބިން ތައް 50 ހާސް ވިޔަފާރި ވެރިންނަށް ދޭނެ ކަމުގެ ލިޔުން ތައް ހަވާލު ކުރަންވީ 2019 ނިމުމުގެ ކުރިން ބިން ތައް ދޭނެ ކަމަށް މަމެންނަށް ޔަގީނޭ އުފުރިގެން އަންނާނެ ކަން.\nކާކަށް ޖެއްސުމަށްތޯ 18ހާސްޖެއްސީ؟؟


Phillipines Aai Evvaruve Raajje Playoff in Jaagaeh - Vaguthu\nފިލިޕީންސް އާއި އެއްވަރުވެ ރާއްޖެއިން ޕްލޭއޮފް ޖާގައެއް\n11 މަސް ކުރިން ( ޖޫން 15, 2021 )\nރާއްޖެއާއި ފިލިޕީންސް ކުޅުނު މެޗުގެތެރެއިން-- ފޮޓޯ: އެފްއޭއެމް\nފީފާ ވޯލްޑްކަޕް އަދި އޭޝިއަން ކަޕުގެ ޖޮއިންޓް ކޮލިފިކޭޝަނުގައި ރާއްޖެ ކުޅުނު ގްރޫޕްސްޓޭޖުގެ ފަހު މެޗުގައި ފިލިޕީންސް އާއި އެއްވަރުވެ އޭޝިއަން ކަޕަށް ކޮލިފައިވާން ކުޅޭ ޕްލޭއޮފް ބުރުން ޖާގަ ހޯދައިފިއެވެ.\nމި ނަތީޖާއާއެކު ރާއްޖެ ގްރޫޕްސްޓޭޖު ނިންމާލީ ކުޅުނު ހުރިހާ މެޗެއްގެ ތެރެއިން ލިނުނު ޖުމްލަ7ޕޮއިންޓާއެކު އެވެ. އެއީ ގުއާމް އަތުން ދެ ލެގުން ލިބުނު ޖުމްލަ ހަ ޕޮއިންޓާއި ފިލިޕީންސް އަތުން އެއްވަރުވެގެން ލިބުނު ޕޮއިންޓެވެ. ޕްލޭއޮފް ބުރުން މޮޅުވެ ރާއްޖެއަށް އޭޝިއަން ކަޕް ކޮލިފައިންގެ ގްރޫޕް ސްޓޭޖުން ޖާގަ ލިބިގެންދާނެ އެވެ. މި މެޗުން މޮޅުވެގެން ސީދާ ގްރޫޕް ސްޓޭޖުން ފުރުސަތު ހޯދެން އޮތެވެ.\nޕްލޭއޮފް ބުރުގައި ރާއްޖެއިން ބައްދަލުކުރަން ޖެހޭނީ ކޮލިފައިންގައި ވާދަކުރި ގްރޫޕްތަކުގެ ތެރެއިން ދަށް ނަތީޖާ ނެރުނު ޓީމަކާއެވެ. ރާއްޖެ ގްރޫޕުން އެއްވަނަ ހޯދައި އޭޝިއަން ކަޕުގެ ގްރޫޕް ސްޓޭޖުން ޖާގަ ހޯދާފައިވަނީ ސީރިއާ އެވެ. ދެވަނައިގައި އޮތީ ޗައިނާއެވެ.\nމެޗުގަައި ފެނިގެންދިޔަ ހުރިހާ ލަނޑެއްވެސް ޖަހާފައިވަނީ ފުރަތަމަ ހާފުގެ ތެރޭގައެވެ. ފުރަތަމަ ހާފުގައި ރާއްޖޭގެ ފަރާތުން މޮޅު ކުޅުމެއް ފެނިގެންދިޔަ އެވެ. ހާއްސަކޮށް ޓީމުގެ ހުރިހާ ކުޅުންތެރިންގެ މަސައްކަތު ރޭޓު ފެނިގެންދިޔައީ ވަރަށް ރަނގަޅަށެވެ.\nފިލިޕީންސް ކޮޅަށް ލަނޑު ޖެހުމަށްފަހު ސެންޓޭ އުފާފަޅުކުރަނީ\nމެޗުގެ ފުރަތަމަ ހާފުގައި ރާއްޖެއިން މޮޅު ކުޅުމެއް ކުޅެމުންދަނިކޮށް ފިލިޕީންސް އިން ވަނީ ލިބުނު ދަނޑިވަޅުގައި ލީޑު ނަގާފައެވެ. މި ލަނޑު މެޗުގެ 18 ވަނަ މިނެޓުގައި ކާމިޔާބުކުރީ އެންހެލް ޖިރަލްޑޯ އެވެ. އޭނާ މި ލަނޑު ކާމިޔާބުކުރީ އޭރިއާ ބޭރުން ފޮނުވާލި ބޯޅަ އޭރިއާ ތެރެއަށް ބައުންސްވެގެންނެވެ. ކީޕަރު ފައިސަލް ހުރީ އެ ބޯޅައަށް ވިސްނައިގެން ނޫނެވެ.\nފިލިޕީންސް އިން ލަނޑެއް ޖަހާ ލީޑު ނެގިނަމަވެސް މާ ގިނައިރަކު އެ ލީޑުގައި ނުހިފެހެއްޓުނެވެ. މެޗުގެ 25 ވަނަ މިނެޓުގައި އަލީ ފާސިރު (ސެންޓޭ) ގެ ހުނަރުވެރި ކުޅުމާއެކު ފިލިޕީންސްގެ ޑިފެންސްލައިން ފޫއަޅުވާލުމަށްފަހު މި ގޯލު ކާމިޔާބުކުރީ އިދިކޮޅު އެއްވެސް ކުޅުންތެރިއަކަށް އެ ބޯޅަ ހޯދުމުގެ ފުރުސަތު ނުދީއެވެ. ސެންޓޭ މި ބޯޅަ ފޮނުވާލީ ތިރިތިރިން ގޯލުގެ ކަނާ ދިމާލަށެވެ.\nމެޗުގެ ދެވަނަ ހާފުގެ ފަހުކޮޅު ހައިޝަމް (ޗުމްޕު) ގެ ބަދަލުގައި އަލީ އަޝްފާގު (ދަގަނޑޭ) ކުޅެން އެރިއެވެ. ނަމަވެސް ދަގަނޑޭއަށް މި މެޗުގައި ރަނގަޅު ފުރުސަތެއް ނުލިބެއެވެ.\nމިއީ ގައުމީ ކޯޗުކަމާއި ކޫޕްމަން ހަވާލުވިފަހުން މިހާތަނަށް މެޗަކުން ބަލިނުވެ ނިންމާލި ފުރަތަމަ މެޗެވެ. އެންމެފުރަތަމަ ސީރިއާ އަދި ދެވަނައަށް ޗައިނާ އާއި ދެކޮޅަށް ކުޅުނު މެޗުން ރާއްޖެ ވަނީ ބަލިވެފައެވެ.\nއޭޝިއަން ކަޕް ކޮލިފައިން: ރާއްޖޭގެ ޒުވާން2ޓީމުވެސް ވަރުގަދަ ގްރޫޕަކަށް\nއެފްރިކާގެ ހަ އެސޯސިއޭޝަނެއް ޖޫރިމަނާކޮށް، ރީ-މެޗެއް ނުކުޅެން ފީފާއިން ނިންމައިފި\nއެފްއޭއެމުން ދިން ގެއްލުމުގެ ބަދަލު ހޯދަން ގައުމީ ކުރީގެ ކޯޗުވެސް ފީފާއަށް\nޖޫން 15, 2021 22:51\nދިވެހިންވެއްޖެއްނު މިވަ ރުން ދެން ޤައުމީޓީމޭ ކިޔާފަ ނުކުޅެން😡😡\nޖޫން 16, 2021 09:05\nމޮޔަފުޅުވީތޯ؟ ކައޭވެސް ނިކުތީދޯ ސިޔާސީ ދާއިރާއަށް\nސެޕްޓެމްބަރު 4, 2021 12:26\nޤައުމީޓީމޭކިޔާފަ ނުކުޅޭންވީކީނޫން! ޓީމުގެއަޚްލާގުރަނގަޅުކޮށް ކޮންމެކުޅުންތެރިޔަކީ މަދުވެގެން 70 މިނިޓުގެބުންްވަރާއެކު ކުޅެވޭވަރުގެތަމްރީނުދެވޭވަރުގެ ކޯޗަކާހަވާލުކުރަންވީ މީހުންބިނާކުރުމުގަ ކޯޗަށްއެއްބާރުލުންދީ ރާއްޖޭގެހުރިހާހިސާބަކުންވެސް ކުޅުންތެރިންހޯދުމުގެފުރުސަރު އެކޯޗަކަށްދީ އާފެށުމަކުންފަށަންވީ! މިހާރުގިނަކުޅުންތެރިންގެފެންވަރުހުއްޓަސް........


FIU ge kureege veriyaa ah governor ge bodethi aa thuhumathu thakeh | Mihaaru\nއެފްއައިޔޫގެ ކުރީގެ ވެރިޔާ އަބްދުﷲ އަޝްރަފް މާލިއްޔަތު ކޮމިޓީގައި މެމްބަރުންގެ ސުވާލުތަކަށް ޖަވާބު ދެއްވަނީ. ގަވަރުނަތު އޭނާއަށް ބޮޑެތި ތުހުމަތުތަކެއް ކުރެއްވި. ފޮޓޯ:ހުސައިން ވަހީދު/މިހާރު\nއެފްއައިޔޫގެ ކުރީގެ ވެރިޔާ އަށް ގަވަރުނަރުގެ ބޮޑެތި އާ ތުހުމަތުތަކެއް\n23 ޖުލައި 2019 - 00:06 20 comments\nނަސީރަށް ބޮޑެތި ތުހުމަތުތަކެއް ކޮށް ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް އަޝްރަފް ފޮނުއްވި ސިޓީއަކާ ގުޅިގެން އެ ދެ ބޭފުޅުންނާ ވެސް ކޮމިޓީން މިއަދު ބައްދަލު ކުރި އެވެ. ތިން ގަޑިއިރަށް ވުރެ ދިގުލައިގެން ދިޔަ އެ ބައްދަލުވުމުގައި ފުރަތަމަ ސުވާލުކުރީ އަޝްރަފާ އެވެ. އެއަށް ފަހު ނަސީރުއާ ކުރި ސުވާލުތަކަށް ޖަވާބު ދެއްވަމުން އޭނާ އަޝްރަފަށް ކުރެއްވި އެއް ތުހުމަތަކީ އެފްއައިޔޫގެ ޑޭޓާބޭސްގެ ތެރެއަށް ބޮޓެއް ލައި އޭގެ ޒަރިއްޔާއިން ޓެލެގްރާމް ގްރޫޕަކަށް މައުލޫމާތު ބޭރުކުރަމުން ދިއުމުގެ ތުހުމަތެވެ.\nއަޝްރަފް މަގާމުން ދުރުކުރަން ނިންމެވި ސަބަބާ ބެހޭ ގޮތުން ވާހަކަ ދައްކަވަމުން ނަސީރު ވިދާޅުވީ އަޝްރަފް އެފްއައިޔޫގެ ވެރިއަކަށް ހުންނެވި އިރު ވެސް އެ ޔުނިޓްގެ މައުލޫމާތުތައް ބޭރަށް ލީކްވަމުންދާ ކަމަށް ޝައްކު ކުރެވުނު ކަމަށެވެ. އެހެންވެ އެ ޔުނިޓްގެ ތެރެއަށް ބޮޓެއް ލާފައި އިން ކަން އެނގުނީ އޭނާ މަގާމުން ދުރުކުރި ފަހުން ކަމަށް ވެސް ނަސީރު ވިދާޅުވި އެވެ.\n"ޑޭޓާބޭސްގެ ތެރެއަށް ލާފައި އިން ބޮޓަކުން މައުލޫމާތު ފޮނުވަމުން ދިޔައީ ޓެލެގްރާމްގައި ހަދާފައި އިން ގްރޫޕަކަށް."\nނަސީރު ކުރެއްވި އަނެއް ތުހުމަތަކީ އެފްއައިޔޫ ހަރުދަނާ ކުރަން ނަސީރު އަޅުއްވަން އުޅުއްވި ފިޔަވަޅުތަކަށް އަޝްރަފް އެއްބާރުލުން ނުދެއްވުމެވެ. އެގޮތުން އިންޓަނޭޝަނަލް މަނިޓަރީ ފަންޑުގެ އެހީގައި ޕްރޮގްރާމެއް ހިންގަން ޓާމްސް އޮފް ރިފަރެންސެއް ތައްޔާރު ކުރަން އަޝްރަފަށް ދެންނެވުމުން އެކަން ނުކުރައްވައި ހަތަރު މަސްދުވަސް ހޭދަ ކުރެއްވި ކަމަށް ވިދާޅުވި އެވެ. އައިއެމްއެފްގެ ފަންނީ ޕްރޮގްރާމަށް އަޝްރަފް އެއްބާރުލުން ނުދެއްވީ އެމްއެމްޕީއާރުސީގެ ބޮޑު ހިޔާނާތާ ގުޅިގެން އެފްއައިޔޫ ވަރުގަދަ ކުރަން ޖެހިފައި އޮއްވާ ކަން ނަސީރު ފާހަގަ ކުރެއްވި އެވެ.\nއެމްއެމްއޭގެ ގަވަރުނަރު ނަސީރު (މ) ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް މިއަދު ޖަވާބުދާރީވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\n"ދިވެހިރާއްޖޭގައި ނުހިނގާ ވަރުގެ ބޮޑު އެމްބެޒެލްމަންޓެއް ހިނގާފައި އޮއްވައި އަދި އެކަމުގައި އެފްއައިޔޫ އާއި އެމްއެމްއޭގެ އިހުމާލެއް ވާ ކަމަށް މުޅި މީޑިޔާ އާއި ސިޔާސީ ބޭފުޅުންނާ އެތައް ބަޔަކު އެ ވާހަކަ ދައްކަވަމުން ދަނިކޮށް އަޅުގަނޑަށް މި މަގާމާ ހަވާލު ވެވުނީ،" އެފްއައިޔޫ ހަރުދަނާ ކުރަން ކުރެއްވި މަސައްކަތާ ބެހޭ ގޮތުން ދެއްކެވި ވާހަކަ ފައްޓަވަމުން ނަސީރު ވިދާޅުވި އެވެ.\nނަސީރު ވިދާޅުވީ އައިއެމްއެފްގެ އެހީ އެފްއައިޔޫ އަށް ހޯއްދަވައިދެއްވީ އޭގެ ފުރަތަމަ ފިޔަވަޅެއްގެ ގޮތުން ކަމަށެވެ.\nއެފްއައިޔޫ ހަރުދަނާ ކުރުމަށް އައިއެމްއެފްގެ ކޮންސަލްޓެންޓެއް ހޯދުމުން އޭނާގެ އެހީތެރިކަން އަޝްރަފް ބޭނުން ނުކުރެއްވި ކަމަށް ވެސް ނަސީރު ވިދާޅުވި އެވެ.\n"ހަމަ ތިން ހަތަރުމަސް ވެގެން ދިޔަ އިރު ވެސް އެޔަކަށް ވެސް އިޖާބައެއް ލިބިފައެއް ނެތް،" އޭނާ ވިދާޅުވި އެވެ.\nއަޝްރަފް މަސައްކަތް ކުރައްވާ ގޮތް ބައްލަވައި ވަޒަންކުރައްވަން ފެއްޓެވީ ނަސީރު ވިދާޅުވި ގޮތުގައި އެ ހިސާބުންނެވެ.\nއެމްއެމްޕީއާރުސީގެ ހިޔާނާތުގެ ފައިސާ ބޭންކްތައް މެދުވެރިކޮށް ނަގަމުން ދިޔަ އިރު އެކަން ހުއްޓުވުމުގައި އެފްއައިޔޫ ނުކުޅެދުނީ ކީއްވެތޯ މެމްބަރުން އަޝްރަފާ ވެސް ސުވާލު ކުރެއްވި އެވެ. އެ ސުވާލުތަކަށް ޖަވާބު ދެއްވަމުން އޭނާ ވިދާޅުވީ އެފްއައިޔޫ އަށް ބޭނުންވާ ރަނގަޅު ފެންވަރެއްގެ ޑާޓާބޭސް އެއް ގާއިމް ނުުކުރެވުނީ ބަޖެޓްގެ ތާށިކަމުން ކަމަށެވެ. އެކަމަކު ނަސީރު ވިދާޅުވީ އެމްއެމްއޭ އަށް ބަޖެޓްގެ ތާށިކަމެއް ނެތް ކަމަށާއި ދުނިޔޭގެ އެންމެ އަގުބޮޑު ޑާޓާ ބޭސް ގަންނަން އުޅުނު ނަމަވެސް ގަނެވުނީސް ކަމަށެވެ.\nއެފްއައިޔޫގެ ކުރީގެ އިސްވެރިޔާ އަޝްރަފް، ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް މިއަދު ޖަވާބުދާރީވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nނަސީރު ކުރެއްވި އަނެއް ތުހުމަތަކީ އެފްއައިޔޫގައި އަޝްރަފް އަދާކުރެއްވި މަގާމުން ވަކިކުރި ފަހުން ވެސް އެ ޔުނިޓްގެ މައުލޫމާތުތަކަށް އޭނާ ވެދެވަޑައިގަންނަވަމުން ދިޔަ ކަމުގެ ތުހުމަތެވެ.\n"އެކަމާ ގުޅޭ ގޮތުން އަޅުގަނޑުމެން މިހާރު މިއޮތީ އަޝްރަފްގެ ބަޔާން ވެސް ނަގާފައި،" އޭނާ ވިދާޅުވި އެވެ.\nއެ ހުރިހާ ތުހުމަތުތަކެއް ކުރެވޭ އިރު އަޝްރަފް އަދިވެސް އެމްއެމްއޭގެ މަގާމެއްގައި ބަހައްޓާފައި ހުރީތީ ކީއްވެތޯ މެމްބަރުން ތަކުރާރުކޮށް ސުވާލު ކުރެއްވި އެވެ. ނަސީރު ވިދާޅުވީ އަޝްރަފަކީ އެފްއައިޔޫގެ ވެރިކައަށް ކަމުނުދިޔަ ނަމަވެސް އެމްއެމްއޭއިން ބޮޑު ހަރަދެއް ކޮށްގެން ތަމްރީނުކޮށްފައިވާ ބޭފުޅަކަށް ވާތީ އޭނާގެ ބޭނުން ހިފޭނެ މަގާމެއް ދެއްވީ ކަމަށެވެ.\nއިތުރު ލިޔުންތައް އެމްއެމްއޭ ގަވަރުނަރު އަހުމަދު ނަސީރު މަނީ ލޯންޑްރިން ޕޮލިސް އެމްއެމްޕީއާރްސީގެ ކޮރަޕްޝަން ރައްޔިތުންގެ މަޖިލިސް މަޖިލީހުގެ މާލިއްޔަތު ކޮމިޓީ


Bridge taxi aguthah reyhakah, transport aguthah park kohfai!\n11 ނޮވެންބަރ 20184ކޮމެންޓް\nބްރިޖް ޓެކްސީ އަގުތައް ރޭހަކަށް، ޓްރާންސްޕޯޓުގެ އަގުތައް ޕާކް ކޮށްފައި!\nމާލެ، ހުޅުލެ އަދި ހުޅުމާލެ ގުޅާލަދިން ސިނަމާލެ ބްރިޖާއި ލިންކްރޯޑުން އެތައް ފަސޭހަތަކެއް ލިބިއްޖެ އެވެ. ހުޅުމާލޭ ފެރީ ޓާމިނަލް ފަޅުކޮށްލާ، އެންމެން އެ މަގުން ދަތުތުތައް ފަށާނީ އެކަމުން ބޮޑު ލުޔެއް ލިބޭތީ އެވެ. ވިޔަފާރީގެ ގޮތުން ބަލާއިރު ވެސް އެތައް ފަސޭހަ ތަކާއި، ފުރުސަތުތަކެއް މި ދިގު މާގާއި ބްރިޖުގެ ސަބަބުން ހުޅުވިއްޖެ އެވެ.\nމިފަދަ އެއް މިސާލަކީ، ޓެކްސީ ދަތުރުތަކެވެ. ޑިމާންޑް ބޮޑުވެ، ވާދަވެރިކަން އިންތިހާ އެވެ. އެގޮތުން މާލޭގައި މީގެ ކުރިން އާންމުކޮށް، ޕްރައިވެޓް ކާރުތައް ޓެކްސީ ދަތުރުތަކަށް ނިކުމެގެން ނޫޅުނު ނަމަވެސް، މިހާރު އެކަން މި ވަނީ ފެށިގެން ގޮސްފަ އެވެ.\nދެން އޮތީ ދަތުރުތަކުގެ އަގުތަކެވެ. ޓްރާންސްޕޯޓް އޮތޯރިޓީން އިއުލާނުކޮށްފައިވަނީ، ރިޖު ހުރަސްކޮށް ހުޅުމާލޭން މާލެ އަށް އަދި މާލޭން ހުޅުމާލެ އަށް ކުރާ ދަތުރު ތަކަށް ނެގޭނީ ގިނަ ވެގެން 40ރ. ކަމަށެވެ. އަދި ރޭގަނޑު 12 ގެ ފަހުން ނުވަތަ ޑިކީ އަށް އެއްޗެއް ލައިގެން ކުރާ ދަތުރެއް ނަމަ 45 ރުފިޔާ ނެގިދާނެ އެވެ. ހުޅުމާލޭން ހުޅުލެ އަށް އަދި މާލޭން ހުޅުލެ އަށް ކުރާ ދަތުރުތަކަށް ނެގޭނީ 35ރ. ކަމަށް ޓްރާންސްޕޯޓް އޮތޯރިޓީން ބުނެ އެވެ.\nނަމަވެސް މި އަގުތަކަކީ ހަމައެކަނި ޓްރާންސްޕޯޓުން އިއުލާނު ކޮށްފައި އޮތް އަގުތަކެކެވެ. ޓެކްސީ ޑްރައިވަރުން ވަނީ އެއްބަސް ކިޔާފައި މި އަގުތައް "ޕާކަށް ޖަހާފަ" އެވެ. އެ މީހުން ދަތުރުތައް ކުރަނީ 100ރ. އަށެވެ. ކުރީގައި އާންމުކޮށް ދަތުރުތައް ކުރީ 150ރ. އިން ފެށިގެން 200ރ. އާ ދެމެދުގަ އެވެ.\nދެން އޮތީ ޕްރައިވެޓް ކާރުތަކުން ދަތުރު ކުރާ އަގުތަކެވެ. ޓެކްސީ ތަކަށް ވުރެ މާ ރަނގަޅެވެ؛ ބައެއް ޕްރައިވެޓް ކާރުތަކުން މާލޭގެ ހެންވޭރުން ހުޅުމާލެ އަށް ކުރާ ދަތުރެއް ނަމަ 50ރ. ވެސް ނަގަ އެވެ. އަނެއް ބަޔަކު 60ރ. އާއި 70ރ. އަދި 80ރ. އަށެވެ؛ ޓެކްސީތަކުން ނަގާ 100ރ، އަށް ވުރެ އަގުތައް ރަނގަޅެވެ.\nޓްރާންސްޕޯޓުން ބުނެފައިވާ ގޮތުގައި އެ ތަނުން އިއުލާނުކޮށްފައިވާ އަގުތަކަށް ވުރެ ބޮޑު އަގުތަކުގައި ޓެކްސީ ދަތުރުތައް ކުރާނަމަ ޓެކްސީ ހުއްދަ ބާތިލް ކުރާނެ އެވެ. ނަމަވެސް މިހާތަނަށް އެއްވެސް ޓެކްސީއަކާ ދެކޮޅަށް ފިޔަވަޅު އެޅިކަމެއް ސާފެއް ނުވެ އެވެ.\nޓެކްސީ ސެންޓަރުތަކުން، ބްރިޖް ދަތުރުތަކުގެ ޒިންމާ ނުނަގަ އެވެ. ގިނަ ފަހަރަށް ޓެކްސީ ސެންޓަރަކަށް ބްރިޖް ދަތުރަކަށް ގުޅުމުން އެތަނުން ދޭނީ ޓެކްސީ ޑްރައިވަރެއްގެ ނަންބަރެވެ. އަދި އޭނާ އަށް ގުޅައިގެން ކުރިއަށް ގެންދިއުމަށް ބުނާނެ އެވެ.\nޓްރާންސްޕޯޓް އޮތޯރިޓީން މިކަމަށް ހައްލެއް ހޯދާދޭން ޖެހެ އެވެ. ޓެކްސީ ތަކުގެ އަގުތައް ކޮންޓްރޯލް ކުރާނެ އެހެން މެކޭނިޒަމެއް ގާއިމް ކޮށްގެން ނަމަވެސް، ޓްރާންސްޕޯޓުގެ އަގުތަކަށް އެ މީހުން އިހުތިރާމް ކުރާނެ ގޮތްތަކެއް ހަދަން ޖެހޭ ކަމަށް ގިނަ ބަޔަކު ދެކެ އެވެ.\nކޮބާ މައްސަލައަކީ. ޓެކްސީ އަގު ނުހިފޭޓިއްގެން ހޭބަލިވާވަރެއްނުވޭ. ބޯހިޔާވަހި ކަމުގެ އަގު ހިފޭއްޓިއްޔާ މާތާހިރުވާނެ\nބަހުގަ މިވަގުތު ހިލޭ ދަތުރު ކުރެވޭ. 10ރ ނަގަން ފެށިޔަސް4މީހުނަށް 40ރ. ގެއިން ބަހަށް ކާރުގަ 25ރ، ބަހުން ގެއަށް 25ރ. ޖުމްލަ 90ރ.4މީހުން ޖާގައިގެ އެއަރކޯން ކާރުގަ ގެއިން ގެއަށް 90ރ އަށް ތުރެން ކުޑަ އަގުގަ ދާން ބޭނުމިއްޔާ ތީ ސިކުޑީގެ މައްސަލައެއް.\nބަސް ނުވަތަ ފެރީ ޚިޔާރު ކުރައްވާ.\nއަތްފޯރާ ޢަގެއްގައި ސަރުކާރުން ބަސްދަތުރު ތައާރަފު ކުރަން ފެނޭ. ޢޭރުން ލާރި ހޯދާނެ މޮޅު ގޮތެއް ޓެކްސީ ޑްރައިވަރުން ވިސްނާނެތާ،މިހާރު އެމީހުންނަށް އެނގޭ އެނޫން ބަޔަކު ނެތްކަން.ޕަބްލިކް ޓްރާންސްޕޮޓޭޝަން އޮންނަ ނަމަ އަގު އުފުލިގެންނުދާނެ\nބްރިންގް އުބާ... ވީނީޑް އޫބާ... ޓެކްސީ ސެންޓަރުތަކައި އަގު ތައް އަމިއްލަޔައް ޑިސައިޑު ކުރުން ނިމާލާ.. އެކްޗުއަލް ޓްރެވެއް ޑިސްޓެންސް އިން ޗާޖުވާގޮތައް އުބާ ނޫނީ ސިމިލާ ޕްރޮޑަކްޓެއް ގެނޭ.. ޕްރޮޓެކްޓް ކޮންޒިއުމާސް...\nބޭރުގެ މަސް ބޭނުމުގެ މުބާރާތެއްގައި ހަތަރު ދިވެހި އޮބްޒާވަރުން\nއެއާޕޯޓުގައި މުވައްޒަފުންނަށް ޕާކިން ޒޯނެއް ހަދައިފި\nކަނޑު ދަތުރު ކުރާއިރު ސަމާލުވުމަށް އަންގައިފި\nރައީސް ޔާމީނުގެ ޝަރީއަތުގެ އަޑުއެހުމެއް އާދީއްތަ ދުވަހު


Adey Ge Ebbasvun Hamavaa Dhuvahah Ali Waheed Ge Shareaaiy Thaavalukohfi - Vaguthu\nއަޑޭގެ އެއްބަސްވުން ހަަމަވާ ދުވަހަށް އަލީ ވަހީދުގެ ޝަރީއަތް ތާވަލުކޮށްފި\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ދޫކޮށްލުމަށް ޖާމިނުވި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑޭ) ގެ އެއްބަސްވުމުގެ މުއްދަތު ހަމަވާ ދުވަހަށް ކްރިމިނަލް ކޯޓުގައި އަޑުއެހުމެއް ބާއްވަން ތާވަލުކޮށްފިއެވެ.\nރާއްޖެ ދޫކުރައްވައި އަލީ ވަހީދު ފުރާވަޑައިގަތީ، އޭނާގެ ޕާސްޕޯޓް ހިފަހައްޓަން ކްރިމިނަލް ކޯޓުން ކުރިން ނެރުނު އަމުރު ބާތިލް ކުރުމަށް ފަހުއެވެ. އެ ގޮތަށް އެ އަމުރު ބާތިލް ކުރީ އެ ކަމުގައި އަޑޭ ޒިންމާވާ ގޮތަށް ޖާމިނުވާ އެއްބަސްވުމެއް ވެސް ކޯޓަށް ހުށަހަޅައިގެންނެވެ.\nހަތަރު މަސް ދުވަހަށް އޮތް އެ އެއްބަސްވުން ހަމަވަނީ މި ފެށޭ ޖޫން މަހުގެ ނުވަވަނަ ދުވަހުގައެވެ. ކްރިމިނަލް ކޯޓުން ވަނީ ޖޫން 10 ވަނަ ދުވަހަށް އަޑުއެހުމެއް ތާވަލުކޮށްފައެވެ. މި ކަން ކްރިމިނަލް ކޯޓުންނާއި ޕްރޮސެކިއުޓާ ޖެނެރަލް (ޕީޖީ) ގެ އޮފީހުން ކަށަވަރުކޮށްދެއެވެ.\nއަލީ ވަހީދުގެ މައްޗަށް ޖިންސީ ފުރައްސާރައިގެ އެތައް ތުހުމަތެއް ކުރެވިފައި ވަނިކޮށްއޭނާ ފުރައިގެން ދާން ހުއްދަ ދިނުމުން ބޮޑެތި ފާޑުކިއުންތަކެއް އަމާޒުވެގެން ދިޔައެވެ. އަލީ ވަހީދު އަދިވެސް ހުންނެވީ ރާއްޖެއިން ބޭރުގައެވެ. ހުންނެވީ ތުރުކީގައި ކަމަށް ވާހަކަ ދެކެވުނަސް ސީދާ ހުންނެވި ގައުމެއް ނޭނގެއެވެ.\nމެއި 31, 2021 15:39\nމި ކޯޓުން ބަލަނީ ހަމައެކަނި ސިޔާސީ މީހުންގެ މައްސަލަތޯ\nމެއި 31, 2021 16:10\nޕޖ އަށް ކަމެއްކުރެވޭކަމަށް ވަނީ ކޯޓުތަކަށް ސިޔާސީ މީހުންގެ މައްސަލަ ފޮނުވާފައި ނޫސްތަކަށް ހަބަރު ދިނުމުން. އެހެން ނޫންނަމަ ޕޖ އިން މަސައްކަތް ކުރާކަން ރައްޔިތުންނަށް ނޭނގިދާނެ\nމެއި 31, 2021 16:57\nއަލީވަހީދު ހުރީ ހިމާޔަތުގެ ބޭނުން ހިފައިގެން އެހެންހުއްޓާ ކޯޓުން ހުކުމެއްކޮއްފިއްޔާ އިންސާނިއްޔަތާހިލާފުވާނެ އެހުކުންކުރިސަރުކާރަކުން އަލީވަހީދައް ގެއްލުމުގެ ރުފިޔާނެގޭނެ އަބުރުގެ ދައުވާ އަބުރާ އަލީވަހީދު ސަރުކާރާއި ދެކޮޅައްކުރާނެ ހެއްވާ މަޖާކުޅިވަރެއް މިސަރުކާރުން މި ކުޅެނީ ހަމަރައްޔިތުނަ ހަވާލްކުރިސަރުކާރެއްތަ މީ އަޅު ރައްޔިތުން ވިސްނާލަބަލަ ގައުމުގެ ކަންކަންކަން މިހިރަ ވަމުންދާގޮތް ދެރަނުވޭތަ އަޅެ\nމެއި 31, 2021 18:53\nޢަލީގެ މައްސަލަ ދެން ފެންނާނީ ކޯޓުން ބޭރުވިތަން !


Fathuhulla ge story: Gis:\nޒޫނާގެ އަތަށް ބާރުކޮށްލެވުނެވެ. އޭނާގެ އަތަށް ދަމާލެވުނެވެ. ވަރަށް ހިތްވަރުކޮށްފައި ޗަކަގަނޑުގެ ތެރެއިން ޒޫނާގެ ފައި ދަމައިގަނެވުނެވެ. ޖަހަމުންދިޔަ ވާރޭ ކަނިތައް ބޮޑެތިވަމުން ދިޔައެވެ. ހީވަނީ އޮއްގާ އަކިރި މަތިން އުކާހެންނެވެ. މޫނާއި އަތްތިލައިގައި ފެންތިއްކެއް ޖެހޭ ކޮންމެ ތަނަކުން ދިލަ ނަގަމުން ދިޔައެވެ. އަނެއްކާ ވެސް ވިދައިލިއެވެ. މުޅި ތަން އެކުގައި ހުދުވިއެވެ. ވަށައިގެން ހޯދާލެވުނެވެ. އަހަރުމެނަށް ތިބެވުނީ ބޮޑު ޗަކަ ގަނޑެއްގެ މެދުގައިކަން އެނގުނީ އެވަގުތުއެވެ. ކުޑަހިތްވަރެއް ކޮށްލައިގެން އެންމެ ކައިރިން ވެސް ދެވެން އޮތީ ފެންނަމުންދިޔަ ގެއާދިމާއަށެވެ. ޒޫނާ ބިރުން ތުރުތުރު އަޅަމުން ދިޔައެވެ. އޭނާ އަހަރެންގެ މުލައްދަނޑީގައި ހިފައި ބާރުކޮށްލިއެވެ.\n"ހިނގާ. ހިތްވަރުކޮށްފަ އެ ގެއަށް ދެވޭތޯ." އަހަރެންގެ އަތުން ޒޫނާގެ ބުރަކަށީގައި ފިރުމާލީމެވެ.\n"ބިރުގަނޭ." ޒޫނާގެ އަޑުގައި ހުރީ ތުރުތުރެކެވެ.\nޒޫނާ އަހަރެންގެ މުލައްދަނޑީގައި ހިފާ އޮޅުލައިގަތެވެ. އަހަރެން މަޑުމަޑުން ފައި ހިއްލައިލީމެވެ. ވަރަށް ފަރުވާތެރިކަމާއެކު ފަހަރަކު ފިޔަވަޅެއް އަޅަމުން ކުރިއަށް ދިޔައީމެވެ. އަޅާ ކޮންމެ ފިޔަވަޅަކާއެކު ގައިން ހީބިހި ނަގައިގަނެއެވެ. ފާޑަކަށް ތުރުތުރު އަޅައިގަނެއެވެ. ފައިތިލަ ގަބައިގެންފާނެތީއެވެ. ކޮންމެ ފިޔަވަޅެއް ވެސް އަޅަނީ ގަނބައިގަނޭތޯ ބެލުމަށްފަހުއެވެ. ޖެހެމުން ދިޔަ ވަޔާއެއްވަރަށް ވާރޭގެ ރާޅުބާނި ހަރަކާތްތައް އިތުރުވަމުން ދިޔައެވެ. ގަސްގަހުގެ ފަތްތަކުގައި ވައި އަޅުވާލާ ބޫން އަޅުވާލާފައި ވުމުން ހިތަށް ވެރިވަމުން ދިޔައީ އިތުރު ބިރުވެރި ކަމެކެވެ.\nއިރުއިރު ކޮޅާ ޒޫނާ ރޯން ފަށައެވެ. އަހަރެންގެ މުލައްދަނޑިއަށް ބާރުކޮށްލަމުން އޭނާ ތެޅި ގަނެއެވެ. ކޮންމެ ފަހަރަކު ވެސް އޭނާ މަސަލަސް ކުރާން އެތައް ވަގުތެއް ހޭދަވެއެވެ. ދޭތެރެ ދޭތެރެއިން ވިދައިލައެވެ. ގުގުރުމުގެ އަސަރު ހުރީ ދުރުން އިވިއިވިއެވެ. ކުއްލިއަކަށް ބާރު އަޑުފައްގަނޑަކާ އެކު ވިދުންކަނީގެ ހާމަ މަންޒަރު ފެނުނެވެ. އަހަރެން ވެސް ހުރި ތަނަން ގަނޑުވިއެވެ. މީހާ ހާސްވެ ތުރުތުރު އަޅަގަތެވެ. ޒޫނާ ބާރުބާރަށް ހަޅޭއްލަވާ ގަތެވެ. އޭނާ އަހަރެންގެ ބުރަކަށީގައި ބާރުބާރަށް ބައްދައިގަނެ ރޯން ފެށީއެވެ.\nވިދުވަރުގެ ތެރެއިން އަހަންނަށް އެހެންކަމެއް ވެސް ފާހަގަވިއެވެ. ކުރިމަތީން ފެންނަމުން ދިޔަ ގޭގައި މީހަކު އުޅޭ މަންޒަރެވެ. އެކަން ޒޫނާއަށް ސިއްރުކުރާން ބޭނުންވީއެވެ. ޒޫނާ ބިރުގަނެފާނެތީއެވެ. ޖެހިލުންވެ ހާސްވެދާނެތީއެވެ.\n"ދެން ހިނގާ އަވަހަށް އެ ގެއަށްވަދެވޭތޯ ދަމާ." އަހަރެން ލަސްލަހުން ބުނެލީމެވެ.\n"ބިރުގަނޭ." ތުރުތުރު އަޅާ އަޑަކުން ޒޫނާ ބުނެލިއެވެ.\n"ކޮންކަމަކާތަ؟ އަހަރެން މިހުރީނު." އަހަރެން ބިރު ނުގަންނަ ކަމަށް ހެދުނީމެވެ.\n"ނޫން." ޒޫނާ ކުސްތަޅައިގަތެވެ.\n"ދެން މި ނޫން ގޮތެއް އެބަ އޮތްތަ؟" އަހަރެން ބުނެލީމެވެ.\n"މި ކޮންތަނެއްތަ؟" އަހަރެންގެ މޭގައި ބޮނޑިވެގެން އޮވެ ބުނެލިއެވެ.\n"ކިހިނެއް އެނގެނީ." ލަސްލަހުން އަހަރެން ބުނެލީމެވެ.\n"ކިހިނެއްތަ މިތަނަށް މި އައީ؟" ޒޫނާ އަނެއްކާ ވެސް އަހައިލިއެވެ.\n"މިހާރު ތިހިރި ތުރުތުރު އަޅަނީ. ވާރޭ ހުއްޓީމައެއްނު ތަނަކަށް ވެސް ދެވޭނީ." އަހަރެން ބޭނުންވީ ހިޔާވަހިކަމެއް ލިބެން ހުރި އެ ގެއަށް ވަންނާށެވެ.\n"އަހަންނަކަށް ނުކެރޭނެ." ޒޫނާގެ ކަތުރުކަށިގަނޑު ތެޅިގަތް އަޑުއިވުނެވެ.\n"ދެން ގޮތް ދޫކުރަންވާނެ. ވާގޮތެއް ވާނީ ދެމީހުންނަށް އެކުގައި." އަހަރެން ހިނގައިގަތީމެވެ.\nލަސްފިޔަވަޅުތަކެއް އަޅަމުން އަހަރުމެން ދިޔައީ އެގެއާ ދިމާއަށެވެ.\nގޭގެ ދޮރާހަމައަށް ދެވުނު އިރަށް މުޅިތަން ހުދުވިއެވެ. އަނެއްކާ ވެސް ވިދައިލީމައެވެ. ލޮލުގައި އަޅައިގަތީ ފާރުގައި އެއް އަރިއަށް އެލެން އޮތް ނަންބޯޑެވެ. ނަންބޯޑުގައިވާ ނަން އަހަންނަށް ކިޔައިލެވުނެވެ. އަކުރުތަކަށް ވަކި ވަކީން ބާރުކޮށްލަމުންނެވެ. 'ނަވާހި'އެވެ. އެއީ އަހަރެންގެ ގެއަށް ވެސް ކިޔާ ނަމެވެ. ހައިރާންކަމާއެކު އަހަރެން އެތެރެއަށް ކަޅިއެއް އެއްލީމެވެ. އޭރު ވިދުންކަނީގެ އަސަރު ކެނޑި މުޅިތަން އަނދިރިވިއެވެ. ތަނެއް ދޮރެއް ވަކި ނުވާވަރުވިއެވެ.\n"މިތާ އަސްކަނި ކައިރީ މަޑުކޮށްލަމާ." ޒޫނާގެ އަތުގައި ހިފައިލަމުން އަހަރެން ބުނެލީމެވެ.\n"ބިރުގަނޭ." ޒޫނާ އަނެއްކާ ވެސް ބުނެލިއެވެ.\n"ޒޫނާ. ޝަހާދެއްތަ ތި ކިޔަނީ؟" އަހަރެން ހިތްހަމަ ނުޖެހެވުނެވެ.\n"ގޮތް ނޭނގޭ ތަނެއް، ބޮލަށް ވެއްޓެން ވެފަ ހުރި ގެއެއް. ވައިރޯޅިއެއް އަންނަ އިރަށް ވެއްޓި ވެސް ދާނެ." ޒޫނާ އަހަންނާ ދުރަށް ޖެހިލިއެވެ.\n"ނުދޭ. އާދޭ." އަހަންނަށް ބުނެލެވުނެވެ.\nކުއްލިއަކަށް ކުއްޖެއްގެ ރުއިމުގެ އަޑު އިވެންފެށިއެވެ. އަޑު އަންނަނީ ގޭ ތެރެއިންނެވެ. އަހަންނަށް ބަލައިލެވުނީ ޒޫނާއަށެވެ. އަނދިރިކަމުގެ ތެރެއިން ފެންނަނީ ޒޫނާގެ ހެދުމެވެ. ލޮލުގެ ހުދުކަޅިއެވެ. މޫނުގައި އުފުލިފައި ހުރި ބައެއް ވަނާތަކެވެ. ޒޫނާ އަހަންނާ ގާތަށް ޖެހިލިއެވެ.\nއޭރުވެސް އެ އަޑު އިވެމުން ދިޔައެވެ. ހީވަނީ ދެންމެ ވިހޭ ކުއްޖެއްގެ ރުއިމުގެ އަޑުހެންނެވެ. އަޑު ދިޔައީ ބާރުވަމުންނެވެ. ޒޫނާ އަހަރެންގެ ގައިގައި ބާރަށް ބައްދާގަތެވެ. މޭތެރެއަށް މޫނުކޮށްޕާލަމުންނެވެ. އަހަރެން ވެސް ބިރު ނުގަންނަކަމަށް ހެދުނީމެވެ.\n"ޒޫނާ. ކިހިނެއްތަވީ؟" ގައިން ހީބިހި ނަގަމުން ދިޔައެވެ.\n"ބިރުގަނޭ." ޒޫނާ އަނެއްކާ ވެސް ތަކުރާރުކޮށްލިއެވެ.\n"ކޮން އަޑެއްތަ؟" އަހަރެން ނޭނގޭ ކަމަށް ހަދައިލީމެވެ.\n"އެ އިވެނީނު." ޒޫނާ ތުރުތުރު އަޅައިގަތެވެ.\n"ކޮން އަޑެއްތަ؟" އަހަންނަށް އެ އަޑު ނީވޭކަމަށް ހެދީމެވެ.\n"ޖައިއަށް ވެސް އެބަ އިވެއެއްނު." ޒޫނާގެ ދެ އަތަށް ބާރުކޮށްލިއެވެ.\n"ކުދިންނެއް މި ކަހަލަ ތަނަކު ނޫޅޭނެއްނު." އަހަންނަށް ވިސްނައިނުލާ ބުނެލެވުނެވެ.\n"އެހެންވީމަ އިވެއެއްނު." ޒޫނާ ތުރުތުރު އަޅައިގަތެވެ.\nތުއްތު ކުއްޖާގެ ރުއިމުގެ އަޑު ފަހަރަކަށްވުރެ ފަހަރެއް ބާރުވަމުން ދިޔައެވެ. ބައެއްފަހަރު އެ އަޑު ފަހަތުން އިވޭހެން ވެސް ހީވަމުން ދެއެވެ. އަރިމަތިން އިވޭހެން ވެސް ހީވެއެވެ. ފާރު ތެރެއިން އަޑު އަންނަހެން ވެސް ހީވަމުން ދިޔައެވެ.\n"ބިރުގަނޭ." އަނެއްކާ ވެސް ޒޫނާ ރޫރޫއަޅައިގަތެވެ.\nއަނގައިން ނުބުނެ އިރުކޮޅެއް ވަންދެން މަޑުކުރީމެވެ. ޒޫނާ ކިތައްމެ ވަރަކަށް އެހެން ކީ ނަމަވެސް އެކަމަށް ސަމާލުކަން ނުދޭން ނިންމައިގެންނެވެ.\n"ބިރުގަނޭ." އަނެއްކާ ވެސް ޒޫނާ ބުނެލިއެވެ.\nއޭނާ ހުރީ ހަމަ ރަނގަޅަށް ވެސް ބިރުން ހަލާކުވާ ވަރު ވެފައެވެ. މުޅި މީހާ ހީވަނީ ރޯމަހެއް މަރަށް ތެޅޭހެންނެވެ. އަތްފައި ތުރުތުރު އަޅަމުން ތެޅެނީއެވެ. އޭނާގެ ކަތުރުކަށިގަނޑު ނަށަނީއެވެ.\n"ޒޫނާ." އަކުރުތަކަށް ބާރު ލަމުން އަހަރެން ބުނެލީމެވެ.\n"ކޮން ޒޫނާއެއް ކިޔާކަށްތަ؟" އަޑު އައީ ފަހަތުންނެވެ.\nސިހިފައި އަހަރެން ފަހަތަށް އެނބުރިލީމެވެ. އެއްވެސް މީހަކު ފެންނާކަށް ނެތެވެ. ޒޫނާއަށް ވެސް އެ އަޑު އިވުނެވެ. އޭނާ ވެސް އަހަރެންގެ އަތުގައި ހިފައިލިއެވެ. އަޑު އިވުނު ދިމާއަށް ބޯ އަރިކޮށްލިއެވެ.\n"ކާކު؟" އަހަންނަށް ބޭއިހުތިޔާރުގައި ބުނެލެވުނެވެ. "ކާކު؟"\n"ކާކުތޯ އަހައިބަލަ. ކަލޭގެ އަންހެނުން ޒޫނާ ގާތުގަ." އެއީ ފިރިހެނެއްގެ އަޑެވެ.\nއެ އަޑުގައި ހުރީ ރުޅިވެރިކަމެވެ. އަޑު އައީ ފާރާ ދިމާއިންނެވެ. ފައިން ފެށިގެން ކަނދުރާއާއެކު ފާޑެއްގެ ހީގަނޑެއް ދުވެގަތެވެ. ނޭނގޭ ގޮތަކަށް ހިތްތެޅިގަތެވެ. އަތްފައި ފިނިވެ މޭ ފިނިވާން ފެށިއެވެ.\n"ކާކު؟" އަހަންނަށް އަހައިލެވުނެވެ.\n"މި ބުނީނު އަހާށޭ ކަލޭގެ އަންހެނުން ގާތު." ރުޅިވެރިކަމާއެކު އެމީހާ ވާހަކަދެއްކިއެވެ.\nއަހަންނަށް ވަށައިގެން ހޯދާ ލެވުނެވެ. އެއީ ކާކުތޯ ބަލާށެވެ. އަނދިރިކަމުގެ ތެރެއަށް ލޯ ހޭނިފައި ހުރުމުން ކޮންމެ ވެސް ވަރަކަށް ތަންތަން ސިފަވަމުން ދިޔައެވެ. އުނދޯއްޔެ ހެއްލެން ފެށި އަޑު އިވުނެވެ. އަހަރުމެންގެ ފަހަތުގައި އުނދޯއްޔެއް ހުރިކަން ވެސް އެނގުނީ އެ އަޑު އިވުމުންނެވެ.\n"ކާކުހޭ؟" އަހަރެން ވެސް ރުޅި އަންނަ ކަމަށް ހެދީމެވެ.\n"މި ބުނީނު ކަލޭ އަންހެނުން ގާތު އަހައިލާށޭ." އެ އަޑުގައި ހުރި ރުޅިވެރި ގޮތްގަނޑު ބަދަލުވަމުން ދިޔައެވެ.\n"މާފުއްޕާލައިގެން ފިލައިގެން ނޫޅޭނެ ގޮތެއް ހުންނަ މީހުންނެއް." އަހަރެން ބޭނުންވީ އޭނާއާ ޖަދަލުކޮށްލާށެވެ. "އަހަރުމެންނަކީ ހާލުގައި ޖެހިގެން ހިޔަވަހިކަމަކަށް މިތަނަށް އައި ބަޔެއް."\nއަހަރެންގެ ވާހަކަ ނުނިމެނީސް އެމީހާ ހޭންފެށި އަޑު އިވުނެވެ. މުޅި ތަނުން އެ އަޑު އިވެމުން ދިޔައެވެ. ބާރުބާރަށެވެ. ހީވަނީ ގޭތެރެއިން ވެސް އެ އަޑު އަންނަހެންނެވެ. ފަހަތުން ވެސް ހުނުމުގެ އަޑު އިވޭހެންނެވެ. އަނެއްކާ ވެސް އުނދޯލި ހެއްލެން ފެށި އަޑު އިވުނެވެ.\n"ކަލޭ ކީއްކުރަން އަހަންނާ ސަމާސާކުރަނީ." އަހަރެން ހިތްހަމަ ނުޖެހިގެން އަހައިލީމެވެ.\n"ކަލޭ އަންހެނުން ގާތުގައި އަހައިބަލަ." އަޑު އައީ ޒޫނާގެ ފުރަގަހުންނެވެ.\nއަހަންނަށް ބަލައިލެވުނީ ޒޫނާއަށެވެ. އޭނާ ވެސް ބަލައިލީ ސީދާ އަހަންނަށެވެ. އަހަންނަށް ކުރެވުނީ ހީއެއްހެން ހީވިއެވެ. ބޭނުންވީ ޔަގީންކޮށްލާށެވެ.\n"ކީއްވެހޭ ކަލޭ އަހަންނާ ސަމާސާ ކުރަނީ؟" ޒޫނާގެ މޫނަށް ބަލައިގެން ހުރެ އަހަރެން ބުނެލީމެވެ.\n"ކަލޭ އަންހެނުން ގާތު އަހާށޭ." އަޑު އައީ ސީދާ ޒޫނާގެ އަނގައިންކަން އަހަންނަށް ކަށަވަރު ކުރެވުނެވެ.\nއަހަންނަށް ތެޅި ގަނެވުނެވެ. އަހަރެންގެ އަތުން ޒޫނާ ފޮޅުވާލެވުނެވެ. ޒޫނާ ބިނދިބިނދިފައި ހޭން ހުއްޓެވެ. އަހަރެންނާ ދިމާއަށް އިނގިލި ދިމާކޮށްކޮށްފައެވެ.\n"ކާކު؟ ކޮބާ ޒޫނާ؟" އަހަންނަށް ބުނެލެވުނެވެ.\n"ކަލޭ އަންހެނުން ގާތު އަހައިބަލަ." މި ފަހަރު ވެސް ޖަވާބު ދިނީ ޒޫނާއެވެ.\nނަމަވެސް އިވެނީ ފިރިހެނެއްގެ ބަރު އަޑެވެ. އެއީ ޒޫނާގެ އަޑު ނޫންކަން އަހަންނަށް ކަށަވަރުވިއެވެ.\n"ކޮބައިހޭ ޒޫނާ؟" އަހަރެން މަޑުމަޑުން ބުނެލީމެވެ.\nއޭރު ތުންފަތާއި އަތް ވެސް ތުރުތުރު އަޅަމުންދިޔައެވެ.\n"ބިރުގަނޭ." ކަނާއަތް ފަރާތުން ޒޫނާގެ އަޑު އިވުނެވެ.\nޔަގީންކުރެވުނީ އެއީ ޒޫނާ ކަމެވެ. އަހަންނަށް ބަލައިލެވުނެވެ. އެފަރާތުގައި ވެސް ހުރީ ޒޫނާއެވެ. ވައަތްފަރާތަށް ބަލައިލެވުނެވެ. އެ ފަރާތުގައި ވެސް ހުރީ ޒޫނާއެވެ.\n"ޒޫނާ." އަހަންނަށް ލަސްލަހުން ބުނެލެވުނެވެ.\nޒޫނާ ވެސް ބާރުބާރަށް ހޭންފެށިއެވެ. އެއާއެކު އުނދޯލި ހެއްލެން ފެށިއެވެ. އަހަންނަށް ބެލުނީ އުނދޯއްޔަށެވެ. އުނދޯލީގައި ވެސް އިނީ ޒޫނާއެވެ. އެކި ފަހަރު އެކި ދިމާއަށް ބެލެމުން ދިޔައެވެ.\n"ކާކުހޭ؟" އަހަންނަށް ބާރުބާރަށް އަހައިލެވުނެވެ.\n"ކަލޭ އަންހެނުން ގާތު އަހައިބަލަ." ތިން މީހުން އެއްފަހަރާ ބުނެލިއެވެ.\nހީވީ މުޅިތަން ފަޅައިގެން ދިޔަހެންނެވެ. ބާރު އަޑުފައްގަނޑަކާއެކު އެންމެން އެކުގައި ހޭން ފެށިއަޑު އިވުނެވެ. އެ އަޑުތަކުގެ ތެރެއިން ކުޑަ ކުއްޖެއްގެ ރުއިމުގެ އަޑު ވެސް ގުގުމަމުން ދިޔައެވެ. (ނުނިމޭ)


vnews - World Cup ge match thah balan Hulhumale' gai bodethi screenthakeh bahattan fashaifi\nވޯލްޑްކަޕް މެޗްތައް ބަލަން ހުޅުމާލޭގައި ބޮޑެތި ސްކްރީންތަކެއް ބަހައްޓަން ފަށައިފި\nވޯލްޑްކަޕް މެޗްތައް ބަލަން ހުޅުމާލޭގައި ބަހައްޓާ ބޮޑެތި ސްކްރީންތަކުގެ ތެރެއިން އެޗްޑިސީގެ ފަރާތުން ބަހައްޓާ ސްކްރީން ---- ފޮޓޯ: ޝާން ކުޑޭ\nއަންނަ ބުރާސްފަތި ދުވަހު ރަޝިއާގައި ފަށާ ވޯލްޑްކަޕް ފުޓްބޯޅަ މުބާރާތުގެ މެޗްތައް، ފޯރިއާ އެކު ގިނަ ބަޔަކަށް އެއްތަނެއްގައި ތިބިގެން ބަލާ ލެވޭގޮތަށް ހުޅުމާލޭގައި ބޮޑެތި ސްކްރީންތަކެއް ބަހައްޓަން ފަށައިފި އެވެ.\nޔޫތު ސިޓީގެ ގޮތުގައި ރާއްޖޭގެ އެތަށް ހާސް ބަޔަކު ދިރިއުޅެމުން އަންނަ ހުޅުމާލޭގައި ވޯލްޑްކަޕް ބެލުމަށް، އެރަށުގެ އެކި ސަރަހައްދު ތަކާއި ކެފޭ ރެސްޓޯރަންޓު ތަކުގެ އިތުރުން، އެޗްޑީސީން ވެސް ބޮޑު ދެ ސްކްރީނެއް ބެހެއްޓުމުގެ މަސައްކަތް މިހާރު ވަނީ ފަށައިފައެވެ. އަދި މީގެ އިތުރުން ރާއްޖޭގެ ކުޅިވަރުގެ ކަންކަން ހަރުދަނާ އުސޫލެެއްގެ ދަށުން ހިންގުމަށް ކުޅިވަރު ގާނޫނުގެ ދަށުން އުފައްދައިފައިވާ ސްޕޯޓްސް ކޯޕަރޭޝަންގެ ފަރާތުން ވެސް ހުޅުމާލެ ސެންޓަރަލް ޕާކް ގައި ވެސް "ބޮޑު" ސްކްރީނެއް ބަހައްޓަން ނިންމާފައިވާ ކަން ވީނިއުސްއަށް ވަނީ އިނގިފައެވެ.\nހުޅުމާލޭ އެޗްޑީސީގެ ފަރާތުން ބޮޑު ސްކްރީން ހަރުކުރާ ސަރަހައްދު ތަކަކީ، ހުޅުމާލޭގެ އެންމެ ބޮޑު ބަސް ސްޓޮޕް ކުރިމަތިން އޮންނަ ހުސްބިމުގެ އިތުރުން ރެހެންދި ސުކޫލް ސަރަހައްދުގައި އޮންނަ ފުޓްސަލް ދަނޑުތައް ކައިރީގައެވެ. އަދި ހުޅުމާލޭ ބީޗް ސަރަހައްދުގައި ހުރި ކެފޭ ތަކުގައި ވެސް ބޮޑް ސްކްރީން ބަހައްޓަން އެކެފޭ ތަކުގެ ވެރިން ނިންމާފައިވާ ކަން ވީނިއުސްއަށް ވަނީ އިނގިފައެވެ.\nދުނިޔޭގެ ފުޓްބޯޅައިގެ އެންމެ ބޮޑު އީދު ވޯލްޑްކަޕް ފުޓްބޯޅަ މުބާރާތަކީ ދުނިޔޭގެ ފުޓްބޯޅައިގެ މައި އިދާރާ ފީފާ އިން މީގެ 87 އަހަރު ކުރިން 1930 ވަނަ އަހަރުން ފެށިގެން ކޮންމެ ހަތަރު އަހަރަކުން އެއް އަހަރު ބާއްވާ މުބާރާތެކެވެ. އެގޮތުން މިފަހަރު އެހެން އަހަރުތަކާ ހިލާފަށް ވޯލްޑްކަޕްގައި 32 ޓީމު ވާދަކުރާނެއެވެ. އެއީ މުބާރާތް ބާއްވާ ގައުމާއެކު ކޮލިފައިން ކުޅެގެން ޖާގަ ހޯދި 31 ޓީމެވެ. އޭގެ ތެރޭގައި އައިސްލޭންޑް އަދި ޕެނަމާ އަކީ މުބާރާތުން މުޅިން އަލަށް ޖާގަ ހޯދި ދެޓީމެވެ. އޭގެ ތެރެއިން އައިސްލޭންޑަކީ މުބާރާތުގައި ވާދަކުރާ އެންމެ އާބާދީ ކުޑަ ގައުމެވެ. މުބާރާތުގައި ޖުމްލަ 64 މެޗު ކުޅެން ޖެހޭއިރު، އެ މެޗުތައް ކުޅޭނީ 11 ސިޓީއެއްގެ 12 ދަނޑުގައެވެ.\nދިގު މުއްދަތަކަށްފަހު މުބާރާތުގައި މިފަހަރު ވާދަކުރާ ޓީމުތަކުގެ ތެރޭގައި އިޖިޕްޓް، މޮރޮކޯ އަދި ޕެރޫ ހިމެނެއެވެ. އޭގެ ތެރެއިން 36 އަހަރު ފަހުން މުބާރާތުގައި ޕެރޫ ވާދަކުރާއިރު، އިޖިޕްޓް ވާދަކުރަނީ 28 އަހަރު ފަހުންނެވެ. އަދި މިއީ ތިން "ނޯޑިކް" ގައުމު އަދި ހަތަރު އަރަބި ގައުމު ވާދަކުރާ ފުރަތަމަ ވޯލްޑްކަޕެވެ.\nހަތަރު ފަހަރު ވޯލްޑްކަޕް ކާމިޔާބުކޮށްފައިވާ އިޓަލީ މިފަހަރު ވޯލްޑްކަޕަށް ކޮލިފައިނުވާއިރު، މިއީ 1958 ވަނަ އަހަރަށްފަހު އެޓީމު ކޮލިފައިނުވި ފުރަތަމަ ފަހަރެވެ. މީގެއިތުރުން ނެދަލޭންޑްސް، ކެމަރޫން، ޗިލީ، ނިއުޒިލޭންޑް، އެމެރިކާ، ގާނާ އަދި އައިވަރީ ކޯސްޓްވެސް މުބާރާތަށް ކޮލިފައިވެފައެއް ނުވެއެވެ.ޒ\nރަޝިއާގައި ބާއްވާ ފީފާ ވޯލްޑް ކަޕް ފުޓުބޯޅަ މުބާރާތް ހުޅުވާ މެޗުގައި ބައްދަލުކުރާނީ ގްރޫޕް އޭ ފަޅިން ރަޝިއާ އާއި ސައުދީ އަރަބިއްޔާއެވެ. އެމެޗް ކުޅޭނީ އަންނަ ބުރާސްފަތި ދުވަހުގެ ރޭ ރާއްޖެ ގަޑިން 8:00 ގައެވެ.\nވޯލްޑް ކަޕުގެ ޗެމްޕިއަނަށް މިހާރު ދޭ ޓްރޮފީއަކީ 1974 ވަނަ އަހަރު ތައާރަފުކުރި ޓްރޮފީއެކެވެ.


Mi haalathu gai internet agu heyo kureythoa balanee\nމި ހާލަތުގައި އިންޓަނެޓް އަގުހެޔޮ ކުރޭތޯ ބަލަނީ\nގަލޮޅު ދެކުނު ދާއިރާގެ މެންބަރު މީކާއިލް ނަސީމް\nއިންޓަނެޓްގެ އަގުގެ މައްސަލައިގައި ކޮމިއުނިކޭޝަންސް އޮތޯރިޓީ މަޖިލީހަށް ހާޒިރު ކުރަން އެދެފި އެވެ.\nރާއްޖޭގައި ސިއްހީ ނުރައްކަލުގެ ހާލަތު އިއުލާން ކޮށްފައިވާއިރު، ސަރުކާރުގެ އޮފީސް ތަކުގެ އިތުރުން ބައެއް އަމިއްލަ އޮފީސްތައްވެސް ވަނީ ގޭގައި މަސައްކަތް ކުރާ ގޮތަށް ހަދާފަ އެވެ. މީގެ އިތުރުން، ސްކޫލްތައް ވެސް ބަންދު ކޮށްފައިވާއިރު އެޑިއުކޭޝަން މިނިސްޓްރީން ވަނީ ގޭގައި އިންޓަނެޓް ފަދަ ވަސީލަތްތައް ބޭނުން ކޮށް ކިޔެވުމަށް ބާރު އަޅާފަ އެވެ.\nއިންޓަނެޓްގެ އަގު ހެޔޮ ކުރުމަށް ސޯޝަލް މީޑިއާގައި ގިނަ ފަރާތްތަކުން ގޮވަމުން އަންނައިރު ބައެއް ކުންފުނިތަކުން ވަނީ ބްރޯޑްބޭންޑް ޕްލޭންތަކުން ހާއްސަ އަގުތަކެއް ކަަނޑައަޅާފަ އެެވެ.\nރައްޔިތުންގެ މަޖިލިސް ކޮރޯނާ ވައިރަސް\nމަޖިލީހުގެ ރައީސާއެކު ދެ މެންބަރަކު އައިސޮލޭޝަންގައި


SunOnline: Coalition ge thaeedh aaeku Gaanoon Asaasee Islaahu kureveyne: Ali Azim\nކޯލިޝަންގެ ތާއީދާއެކު ގާނޫނު އަސާސީ އިސްލާހު ކުރެވޭނެ: އަލީ އާޒިމް\nމުހައްމަދު މުޒައްޔިން ނާޒިމް 01 Jun 2020, 12:19\nކޯލިޝަންގައި ހިމެނިވަޑައިގަންނަވާ ޖޭޕީގެ ލީޑަރު ގާސިމް، ރައީސް ނަޝީދު އަދި އަލީ އާޒިމް: ކޯލިޝަންގެ ވޯޓާއެކު ގާނޫނު އަސާސީގެ އިސްލާހު ކުރެވޭނެ ކަމަށް އަލީ އާޒިމް ވިދާޅުވި --- ފައިލް\nސަރުކާރު ހިންގާ ކޯލިޝަންގެ ތާއީދާއެކު ކައުންސިލްތަކުގެ ދައުރު ދިގު ކުރުމަށް ގާނޫނު އަސާސީއަށް އިސްލާހު ކުރުމުގެ ބިލު ފާސްވާނެ ކަމަށް އެމްޑީޕީ ޕާލިމަންޓަރީ ގުރޫޕު (ޕީޖީ)ގެ ލީޑަރު، މެދު ހެންވޭރު ދާއިރާ މެމްބަރު އަލީ އާޒިމް ވިދާޅުވެއްޖެ އެވެ.\nމިހާރު ތިބި ކައުންސިލްތަކުގެ ދައުރު ހަމަވަނީ އަންނަ ބުދަ ދުވަހަށެވެ. ކޮވިޑް19އާ ގުޅިގެން އިންތިހާބު ފަސް ކުރަން ޖެހުމާ ގުޅިގެން އިންތިހާބު ބޭއްވެންދެން މިހާރު ތިބި ކައުންސިލަރުން މަގާމުގައި ތިބެވޭނެ ގޮތް ހެދުމަށް ގާނޫނު އަސާސީއަށް އިސްލާހު ގެނައުމެގެ ބިލަށް މިރޭ އޮންނަ މަޖިލީހުގެ ޖަލްސާގައި ވޯޓު ނަގާނެ އެވެ.\nގާނޫނު އަސަސީ އިސްލާހު ކުރެވޭނީ މަޖިލީހުގެ 66 މެމްބަރުންގެ ވޯޓުންނެވެ. އެމްޑީޕީގެ މެމްބަރުންގެ އަދަދަކީ 65 އެވެ.\nއެމްޑިޕީ ޕީޖީ ލީޑަރު އަލީ އާޒިމް މިއަދު "ސަން" އަށް ވިދާޅުވީ، މި ސަރުކާރަކީ ކޯލިޝަންގެ ސަރުކާރެއް ކަމަށާއި އެހެން ކަމުން ސަރުކާރުން ހުށަހަޅާފައިވާ ބިލަށް ކޯލިޝަންގެ މެމްބަރުން ތާއިދުކުރައްވާނެ ކަމަށް އޭނާ ދެކެވަޑައިގަންނަވާ ކަމަށެވެ. އަދި ބިލު ފާސްވުމަށް ބޭނުންވާ ގާނޫނީ އަދަދު ހަމަވުމަށް އެއްވެސް ހުރަހެއް ނޯންނާނެ ކަމަށް އާޒިމް ވިދާޅުވި އެވެ.\n"ސަރުކާރުން ހުަށަހަޅާފައިވާ ބިލަކަށްވުމުން އަޅުގަނޑު ގަބޫލު ކުރަނީ ކޯލިޝަންނުން ތާއީދުކުރާނެ ކަމަށް... ކޯލިޝަން މެމްބަރުންވެސް ޖަލްސާއަށް ހާޒިރުވެ ވޯޓު ދޭނެ ކަމަށް އަޅުގަނޑު ގަބޫލު ކުރަނީ. އެބޭފުޅުން މިއަށް ތާއީދު ކުރައްވާނެ ކަމަށް އަޅުގަނޑު ދެކެނީ،" މުޅި މަޖިލީހުގެ ކޮމިޓީ މަރުހަލާގައި ގާނޫނު އަސާސީ އިސްލާހު ކުރުމުގެ ބިލް ހުށަހެޅުއްވި މެމްބަރު އަލީ އާޒިމް ވިދާޅުވި އެވެ.\nއެންމެ ފަހުން މިދިޔަ ބުރާސްފަތި ދުވަހު ބޭއްވި ޖަލްސާއަށް އެމްޑީޕީގެ ހަ މެމްބަރުންނަށް ވަޑައިނުގެންނެވުނެވެ. އެއީ ފަސް މެމްބަރުން ދިރިއުޅުއްވާ ގެ އެޗްޕީއޭ އިން މޮނީޓަރުންގެ ހާލަތަށް ގެނެސްފައިވުމާއި އެއް މެމްބަރަކު މިވަގުތު ރާއްޖެއިން ބޭރުގައި ހުންނެވުމުންނެވެ.\nއާޒިމް ވިދާޅުވީ، އެ ފަސް މެމްބަރުން ދިރިއުޅުއްވަމުން ގެންދެވި ގޭގެ މޮނީޓަރިންގެ މުއްދަތު ހަމަވެގެން މޮނީޓަރިންގެ ހާލަތުން މިހާރު ނަގާފައިވާ ކަމަށާއި އެހެންކަމުން އެ މެމްބަރުންނަށްވެސް މިހާރު ޖަލްސާގައި ބައިވެރިވެވޭނެ ކަމަށެވެ. އެއާއެކު އެމްޑީޕީގެ 64 މެމްބަރުން ޖަލްސާގައި ބައިވެރިވެވޭނެ ކަމަށް އޭނާ ވިދާޅުވި އެވެ.\n"ނުފޫޒެއް ފޯރުވައިގެންއެއް ނޫން. އެ މެމްބަރުންގެ ގެތަކުގެ ކަރަންޓިން މުއްދަތު ވަނީ ހަމަވެފައި މިހާރު. އެހެންކަމުން އެ މެމްބަރުންވެސް ޖަލްސާގައި ބައިވެރިވާނެ،" އަލީ އާޒިމް ވިދާޅުވި އެވެ.\nމަޖިލީހުގައި ސުޕަ މެޖޯރިޓީއެއް އޮންނަ އެމްޑީޕީގައި ޖަލްސާއަށް ހާޒިރުވެވޭ ހުރިހާ މެމްބަރުން ޖަލްސާއަށް ވަޑައިގެން ބިލު ފާސްކުރުމަށް ވޯޓު ދެއްވި ނަމަވެސް މަޖިލިސް ރައީސްގެ ވޯޓާ ނުލާ އެމްޑީޕީއަށް ދެވެނީ 63 ވޯޓެވެ.\nމަޖިލިސް ގަވައިދުގައި ބުނާ ގޮތުން މަޖިލިސް ރައީސްއަށް ވޯޓުގައި ބައިވެރިވެވޭނީ ވޯޓު އެއްވަރުވެއްޖެ ހާލަތެއްގަ އެވެ. އެހެންކަމުން ބިލު ފާސްވުމަށް ގާނޫނުގައި ބުނާ އަދަދު ހަމަވުމަށް އަދި އިތުރަށް ތިން ވޯޓު ބޭނުން ވާނެ އެވެ.\nއާޒިމް ފާހަގަ ކުރެއްވި ކޯލިޝަންގެ ބައިވެރިންގެ ގޮތުގައި މަޖިލީހުގައި މިވަގުތު އޮތީ ޖުމްހޫރީ ޕާޓީ (ޖޭޕީ)އެވެ. ޖޭޕީގެ ފަސް މެމްބަރުން މަޖިލީހުގައި ތިއްބަވަ އެވެ. އޭގެ ތެރެއިން މިވަގުތު މާލޭގައި ތިއްބެވީ ތިން މެމްބަރުންނެވެ.\nއިދިކޮޅު ޕީޕީއެމް-ޕީއެންސީ ކޯލިޝަންގެ ނުވަ މެމްބަރަކު މަޖިލީހުގައި ހިމެނޭ އިރު، އިދިކޮޅުން އޮތީ މިހާރު ބިލު ހުށަހަޅާފައި އޮތް ގޮތުން ބިލު ފާސް ކުރުމަށް ވޯޓު ނުދޭގޮތަށެވެ. އިދިކޮޅުން ބުނެފައިވަނީ ބިލު ތަޅުމަށް އައިސްފައިވަނީ މަޖިލިސް ގަވައިދާ ހިލާފަށެވެ. އެ ބޭފުޅުން ކޮމިޓީގެ ބަހުސް މަރުހަލާފައި ވަކާލަތު ކުރައްވަމުން ގެންދެވީ އަލުން އެހެން ބިލެއްގެ ގޮތުގައި ގާނޫނު އަސާސީ އިސްލާހު ކުރުމަށް ހުށަހަޅުމަށެވެ.\nއެމްޑީއޭ ދެ މެމްބަރުންނާއި އަމިއްލަ ހަ މެމްބަރަކު މަޖިލީހުގައި ތިއްބަވަ އެވެ. އޭގެ ތެރެއިން ބައެއް މެމްބަރުންކަކީ ގާނޫނު އަސާސީއަށް މި ބަދަލު ގެނައުމަށް ބަހުސް މަރުހަލާގައި ވާހަކަ ދެއްކެވި މެމްބަރުންނެވެ. އެހެންކަމުން އެ މެމްބަރުންގެ ވޯޓް ބިލު ފާސް ވުމަށް ލިބޭނެ ކަމަށް ބެލެވެ އެވެ.\nމުޅި މަޖިލީހުގެ ކޮމިޓީން ނިންމައިފައިވަނީ، އާ އިންތިހާބެއް ބޭއްވެން ދެން މިހާރު ތިބި ކައުންސިލަރުންގެ މަގާމުގައި ދެމިތިބެވޭނެ ގޮތް ހެދުމަށް ގާނޫނު އަސާސީގެ 231 މާއްދާއަށް ދެ އަކުރެއް އިތުރު ކުރުމަށެވެ. ކޮމިޓީ ރިޕޯޓު ފާސްކޮށްފައިވަނީ މަޖިލީހުގެ 63 މެމްބަރުންގެ ވޯޓުންނެވެ.\nއެ ރިޕޯޓަށް ވޯޓަށް އެހުމަށް ބާއްވާ ޖަލްސާ އޮންނާނީ މިރޭ މެންދަމު 1:30ގަ އެވެ.


200 Kg Ge Drug Aaeku Dia Mirza Ge Kureege Manager Hayyarukohfi - Vaguthu\n200 ކިލޯގެ ޑްރަގާއެކު ދިއާ މިރުޒާގެ ކުރީގެ މެނޭޖަރު ހައްޔަރުކޮށްފި\nމިދިޔަ އަހަރު ޖޫން 14 ވަނަ ދުވަހު މަރުވެފައި އޮއްވާ ފެނުނު ސުޝާންތު ސިންގް ރާޖުޕޫތުގެ މަރުގެ ތަހުގީގުގެ ތެރެއިން ފެންމަތިވި މަސްތުވާތަކެތީގެ މައްސަލާގައި އިންޑަސްޓްރީގެ އެތައް ފަންނާނުންނެއް އެންސީބީއަށް ހާޟިރު ކޮށްފައިވެއެވެ.މަސްތުވާތަކެތީގެ މައްސަލައިގެ އިތުރު ތަހުގީގުގެ ތެރެއިން މިފަހަރު އެންސީބީން ހައްޔަރު ކޮށްފައިވަނީ އިންޑިޔާގެ ދެ ރައްޔަިތުންނާއި އިނގިރޭސިވިލާތުގެ ދެ ރައްޔިތުންނެވެ.\nމިދިޔަ ހޮނިހިރު ދުވަހު ނާކޮޓިކްސް ކޮންޓްރޯލް ބިއުރޯ (އެންސީބީ)އިން ހައްޔަރު ކުރި އިންޑިޔާގެ ދެ ރައްޔިތުންގެ ތެރެއިން އެކަކީ ބޮލީވުޑުގެ ބަތަލާ ދިއާ މިރުޒާގެ ކުރީގެ މެނޭޖަރ ރަހީލާ ފަރުނީޗަރުވާލާއެވެ. ދެން ހައްޔަރު ކުރެވުނީ އޭނާގެ ދައްތަ ސައިޝްތާ ފަރުނީޗަރުވާލާއެވެ.\nއެންސީބީއިން ހިންގި އޮޕަރޭޝަނެއްގައި ބެންޑްރާ ވެސްޓުން އިނގިރޭސިވިލާތުގެ ރައްޔިތެއްކަމުގައިވާ ކަރަން ސަޖްނާނީ ދިރިއުޅެމުންދާ ގެއަކުން މަސްތުވާތަކެތީގެ ބާަވަތެއް ކަމުގައިވާ ''ގަންޖާ'' ފެނިފައިވާ ކަމަށް އެންސީބީއިން ބުނެފައިވެއެވެ.\nކަރަން ސަންޖާނީގެ ގެ ބަލައި ފާސްކުރަން ޖެހުނީ ރަހީލާ ފަރުނީޗަރުވާލާ ޑުރަގު ބޭނުން ކުރުމުގެ މައްސަލައިގެ ތެރެއިންނެވެ. އަދި ރަހީލާގެ ދައްތަ ސައިޝްތާ ވެސް މި މައްސަލައިގަައި ހަައްޔަރު ކުރެވިފައިވަނީ މަސްތުވާތަކެތި ބޭނުން ކުރުމުގެ ކުށުގައެވެ.\nއެންސީބީއިން މަޢުލޫމާތު ދީފައިވާ ގޮތުގައި މި މީހުންގެ އަތުން ފެނިފައިވަނީ 200 ކިލޯގެ ގަންޖާއެވެ. މި ތަކެތި ޕަކެޓް ކުރުމަށްފަހު ވިއްކަމުން ދަނީ މުމްބާއީގެ މަތީ ފަންތީގެ މީހުންނަށް ކަމަށާއި ކަރަންއަށް މި ވިޔަފާރި ކުރުމުގައި ފައިސާގެ ގޮތުންނާއި އެހެނިހެން ގޮތްގޮތުން އެހީތެރިވެދެނީ ރަހީލާ ކަމަށް ވެސް އެންސީބީއިން ބުނެފައިވެއެވެ.\nބޮލީވުޑްގެ އެތެރޭގައި އޮތް މަސްތުވާތަކެތީގެ މައްސަލާއާ ގުޅިގެން ދީޕިކާ، ސާރާ، ޝްރަދާ، ރަކޫލް، އަރުޖުން ރާމްޕަލް ފަދަ ބޮލީވުޑުގެ ފަންނާނުން ވެސް ވަނީ ތަހުގީގަށް އެންސީބީއަށް ހާޟިރު ކުރެވިފައެެވެ.\nޖެނުއަރީ 13, 2021 19:27


Miskithugai drug gengulhunu meehaku hayyaru kohfi\nފުލުހުން ކުރިއަށް ގެންދިޔަ އޮޕަރޭޝަނެއްގެ ތެރެއިން -- ފޮޓޯ: ޕޮލިސް\nމާލޭގެ ވިޔަފާރިވެރިންގެ މިސްކިތް ތެރޭގައި މަސްތުވާތަކެތި ފޮރުވައިގެން އުޅުނު މީހަކު ހިފަހައްޓާ، އެ މީހާ ފުލުހުންނާ ހަވާލު ކޮށްފި އެވެ.\nފުލުސް މީޑިއާއިން މިއަދު ބުނީ މަސްތުވާތަކެތި ކަމަށް ޝައްކު ކުރެވޭ އެއްޗެއް ހުރި ޕެކެޓްތަކަކާއެކު 24 އަހަރުގެ މީހަކު ރޭގެ ވަގުތެއްގައި މާލޭގެ ވިޔަފާރިވެރިންގެ މިސްކިތް ކައިރިން ހައްޔަރުކޮށްފައިވާ ކަމަށާއި އެ މައްސަލަ ތަހުގީގު ކުރަމުން ގެންދާ ކަމަށެވެ.\nހައްޔަރުކުރު މީހަކީ ވިޔަފާރިވެރިންގެ މިސްކިތް ތެރެއިން އާންމުންގެ ބަޔަކު ހުއްޓުވާ ފުލުހުންނާ ހަވާލު ކުރި މީހެކެވެ.\nމިކަމާ ގުޅޭ ވީޑިއޯ ސޯޝަލް މީޑިއާގައި ދައުރުވަމުންދާއިރު ހައްޔަރުކުރި އެ މީހާ ބުނެފައިވަ ނީ މިސްކިތުގެ ފާހާނާ ތެރޭގައި ފޮރުވާފައި ބެހެއްޓި މަސްތުވާތަކެތި އޭނާ އެތަނުން ނެގި ކަމަށެވެ. އެކަމަކު އެ މިސްކިތުގެ ނަމެއް އެ މީހާ ބުނެފައެއް ނުވެ އެވެ. ނަމަވެސް ވީޑިއޯގައި ވާހަކަ ދައްކާ މީހުންގެ ވާހަކަތަކުން އެނގޭ ގޮތުގައި އެ މީހާ މަސްތުވާތަކެތި ފޮރުވާފައިވަނީ އަމީނީމަގުން މާފަންނުގައި ހުންނަ ވިޔަފާރިވެރިންގެ މިސްކިތުގެ ފާހާނާ ތެރޭގަ އެވެ.\nމި މީހާ ހައްޔަރުކޮށްފައި މިވަނީ މިސްކިތްތަކުގައި މަސްތުވާތަކެތި ފޮރުވައިގެން އެތަކެތި ބޭނުން ކުރުމާއި ވިޔަފާރިކުރަމުންދާ ކަމަށް ބުނާ މައްސަލަތަކެއް އާންމުންގެ ބަޔަކު ފެންމަތިކޮށްފައިވާ ވަގުތެއްގަ އެވެ. އެކަމަކު ފުލުހުން ބުނީ މިސްކިތްތަކުގައި އެފަދަ ކަންކަން ކުރޭތޯ ބަލައި މިސްކިތުގެ ހުރުމަތް ކެނޑޭ ގޮތަށް އުޅޭ ފަރާތްތަކާ މެދު އަޅަންޖެހޭ ފިޔަވަޅު އަޅާ ކަމަށެވެ.\nމޯލްޑިވްސް ޕޮލިސް ސާވިސް މަސްތުވާތަކެތި އިސްލާމިކް މިނިސްޓްރީ\n176 ކިލޯގްރާމްގެ މަސްތުވާތަކެތި ނައްތާލައިފި


PNC Congress: Raeesakee Adhurey, Hatharu Naibun\nޕީއެންސީގެ ނައިބު ރައީސް އަބްދުއްރަހީމް އަބްދުﷲ--- ފައިލް ފޮޓޯ\nޕީއެންސީ ކޮންގްރެސް: ރައީސަކީ އަދުރޭ، ހަތަރު ނައިބުން\nޕީޕަލްސް ނެޝަނަލް ކޮންގްރެސްގެ ރައީސަކަށް އަބްދުއްރަހީމް އަބްދުﷲ (އަދުރޭ) އައްޔަނުކޮށް، ނައިބު ރައީސުންގެ މަގާމަށް ހަތަރު ބޭފުޅަކު އިންތިހާބުކޮށްފި އެވެ.\nއިއްޔެ ބޭއްވި އެޕާޓީގެ ކޮންގްރެސްގައި ޕާޓީގެ ރައީސްކަމަށް ކުރިމަތިލެއްވި ހަމައެކަނި ބޭފުޅަކީ ފޮނަދޫ ދާއިރާގެ މިހާރުގެ މެންބަރެވެ. އެހެންކަމުން އަދުރޭ ވަނީ އެމަގާމަށް އައްޔަނުކޮށްފަ އެވެ.\nޕާޓީގެ ނައިބު ރައީސުންގެ ގޮތުގައި އިންތިހާބުކޮށްފައި ވަނީ ވިލިމާލެ ދާއިރާގެ މިހާރުގެ މެންބަރު އަހުމަދު ނިހާނާއި، މުހައްމަދު ހުސެން ޝަރީފް (މުންދު) އާއި، ބާރަށު ދާއިރާގެ މެންބަރު އިބްރާހިމް ޝުޖާއު އާއި ކުރީގެ އިކޮނޮމިކް މިނިސްޓަރު މުހައްމަދު ސައީދެވެ.\nމިމަގާމުތައް ބޭފުޅުން އިންތިހާބުކޮށްފައި ވަނީ ކޮންގްރެސްގައި ބައިވެރިވި 137 މެންބަރުންގެ ވޯޓުގެ މައްޗަށް ބިނާކޮށެވެ.\nއިއްޔެ ބޭއްވި ކޮންގްރެސްގައި ޕީއެންސީގެ އަސާސީ ގަވައިދު ވަނީ އިސްލާހުކޮށްފަ އެވެ. އެގޮތުން ދެ ނައިބު ރައީސުންގެ ބަދަލުގައި ހަތަރު ނައިބުން އެޕާޓީގެ ތިބޭނެ ކަމަށް ވަނީ ކަނޑައަޅާފަ އެވެ.\nޕާޓީގެ ޕާލިމެންޓަރީ ގްރޫޕުގެ ލީޑަރެއްގެ ގޮތުގައި ކަނޑައެޅީ 19 ވަނަ ރައްޔިތުންގެ މަޖިލިހުގެ މަޑަވެލި ދާއިރާއަށް އިންތިހާބުވެފައިވާ ކުރީގެ ޑިފެންސް މިނިސްޓަރު އާދަމް ޝަރީފެވެ.\nއޭގެ އިތުރުން ޕާޓީގެ ސެކެޓްރީ ޖެނެރަލެއްގެ ގޮތުގައި ކަނޑައަޅާފައި ވަނީ މުހައްމަދު ތޮލާލެވެ. މުހައްމަދު ތޮލާލަކީ ޕީއެންސީއާއެކު ކޯލިޝަން ހަދާފައިވާ ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގައި އިސް މަގާމުތައް އަދާކުރައްވާފައިވާ ބޭފުޅެކެވެ.\nކުރިން ވެރިކަން ކުރި ޕީޕީއެމްގެ އިސް ބައެއް ބޭފުޅުން އުފައްދާފައިވާ ޕީއެންސީގެ ކައުންސިލަށް 20 މެންބަރުން ކަނޑައަޅާފައި ވެއެވެ. އެ ޕާޓީން އިއުލާންކޮށްފައިވާ ގޮތުގައި ކޮންގްރެސް ނިންމުމުގެ ރަސްމިއްޔާތު އޮންނާނީ މިރެއެވެ.\nޕީއެންސީ ސިޔާސީ ޕާޓީ


Sara aaeky marijuana beynun kurin: Rhea – Iru\nޝާޝާ·9ޖޫން 2021\nމިދިޔަ އަހަރު މަސްތުވާތަކެތީގެ މައްސަލައެއްގައި ހައްޔަރުކުރި ބޮލީވުޑް އެކްޓްރެސް ރިއާ ޗަކްރަބަތީ، ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ދިން ބަޔާނުގެ ބައެއް މީޑިއާތަކަށް ލީކުވެއްޖެއެވެ.\nރިއާ އާއި އޭނާގެ ކޮއްކޮ ޝޮވިކް ޗަކްރަބަތީ މިދިޔަ އޮގަސްޓުމަހު ހައްޔަރުކުރީ، މަސްތުވާތަކެތި ގަނެ އޭގެ ބޭނުންކުރި ކަމުގެ ތުހުމަތުގައެވެ. އެ މައްސަލަ އެންސީބީގެ ސަމާލުކަމަށް އައީ މިދިޔަ އަހަރު ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގެ ތެރެއިންނެވެ. މަސްތުވާކެތީގެ މައްސަލައާ ގުޅިގެން ބޮލީވުޑްގެ ގިނަ ތަރިންތަކެއް ވަނީ އެންސީބީއަށް ހާޒިރުކޮށް ސުވާލުކޮށްފައެވެ. އޭގެތެރޭގައި ސުޝާންތާއެކު “ކޭދަރުނާތު” ގައި މަސައްކަތްކުރި ސާރާ އަލީ ޚާނާއި، “ޗިޗޯރޭ” ގެ ބަތަލާ ޝްރަދާ ކަޕޫރުވެސް ހިމެނެއެވެ. އެހެންނަމަވެސް އެމީހުން ވަނީ ފަހުން އެ މައްސަލައިން ސަލާމަތްވެފައެވެ. ރިއާ ވެސް ވަނީ ކަފާލާތުގެ ދަށުން މިނިވަންވެފައެވެ.\nކޮންމެއަކަސް، ރިއާ މިދިޔަ އަހަރު ދިން ބަޔާނުގެ ބައިތަކެއް ޒީ ނިއުސް އަށް ލިބިފައިވާއިރު، އެ މީޑިއާ އިން ވަނީ އޭގައި ހުރި މުހިންމު ނުކުތާތައް އާންމުކޮށްފައެވެ. އެގޮތުން 2017 ވަނަ އަހަރު ސާރާ އަލީ ޚާން، މެރުވާނާ އާއި ވޮޑްކާ ބޯން ހިނގާށޭ ކިޔާފައި ޚިޔާލު ދިން ކަމަށް ރިއާ ވަނީ ބުނެފައެވެ. އެއީ އެދުވަސްވަރު ރިއާ ކޮންމެވެސް ކަމަކާ ދެރަވެގެން އުޅޭތީ މޫޑު ރަނގަޅު ކުރުމަށް ސާރާ ދިން ޚިޔާލެއް ކަމަށް ވަނީ ބުނެފައެވެ. ހަމައެހެންމެ އައިސްކްރީމާއެކު މެރުވާނާ ބޯން ސާރާ ޚިޔާލުދިން ކަމަށް ރިއާ ބުނެއެވެ.\nއެކަމަކު އެއީ ހަމައެކަނި ވަޓްސްއެޕްގައި ކުރިއަށްދިޔަ މަޝްވަރާއެއް ކަމަށާއި، އެއަށް އަމަލު ކޮށްފައި ނުވާނެ ކަމަށް ރިއާ ވަނީ އެ ބަޔާނުގައި ބުނެފައެވެ. އެހެންނަމަވެސް އެ ބަޔާނުގެ ދެވަނަ ބައިގައި ރިއާ ވަނީ ސާރާއާއެކީ މެރުވާނާ ބޭނުންކުރި ކަމަށް އެއްބަސްވެފައެވެ. އެގޮތުން ރިއާ އެއަށް ދިން ނަމަކީ “ޑޫބީ” އެވެ. ޑޫބީ އަކީ މެރުވާނާ އަޅައި އޮޅާފައި ހުންނަ ބިޑިއަކަށް ކިޔައި އުޅޭ ނަމެކެވެ.\nރިއާ ބުނީ ސާރާ އޭރު ޑޫބީ ބޮއެ އުޅޭ ކަމަށާއި، ބައެއް ފަހަރު ރިއާ ވެސް އޭނާއާ އެއްބައިވެގެން އެކަން ކުރާ ކަމަށެވެ. އަދި ރިއާއަށް ޑޫބީ ފޯރުކޮށްދެނީ ސާރާ ކަމަށް ވަނީ ބުނެފައެވެ.\nރިއާގެ ބަޔާން ލީކުވެފައި ވިޔަސް، މިކަމާ ގުޅިގެން އޭނާ ވާހަކަދައްކައިފައެއް ނުވެއެވެ. އަދި ސާރާވެސް އެއްޗެއް ބުނެފައެއް ނުވެއެވެ.\nމިދިޔަ އަހަރު ބޮލީވުޑާ ގުޅުންހުރި މަސްތުވާތަކެތީގެ މި މައްސަލަ ފެންމަތިވުމުން އެންސީބީއަށް ހާޒިރުކޮށްގެން ސުވާލުކުރި ތަރިންގެ ތެރޭގައި ދިޕިކާ ޕަޑުކޯން ވެސް ހިމެނެއެވެ. ނަމަވެސް އެ މައްސަލަ މިހާރު އޮތީ ކިހާ ހިސާބެއްގައި ކަމެއް ނޭނގެއެވެ.